text:
2008年9月29日星期一
齋鹵味 (甜酸齋)
雪菜節瓜粉絲湯
今日因為係初一,所以煮齋食呀.
材料:
雪菜
節瓜
粉絲
鮮腐皮
素雞粉
先將雪菜浸水約15分鐘,等佢無咁鹹,然後切碎;節瓜刮皮洗淨,切件備用;粉絲用水浸至軟身;鮮腐皮略沖水洗淨.煲滾水後,先落節瓜同雪菜,等雪菜可以煲耐啲,出味啲,當節瓜差不多腍身時,就可以加埋粉絲,滾幾滾後,最後落埋鮮腐皮,滾一滾就得,如果唔係,啲腐皮就會爛哂,加少少素雞粉調味就OK 啦!唔好以為無落肉滾湯會好 "寡",因為落咗雪菜,啖湯都幾鮮味 o架!
2008年9月28日星期日
粟米肉碎粥
材料:
百搭米
免治豬肉
罐頭粟米蓉
鹽
醃料:
鹽
糖
生抽
粟粉
麻油
豬肉碎用醃料預先醃好,煲滾水後落米,煲一陣間就可以放番落個真空煲度,食之前拎番出嚟再煲多兩煲,等啲米煮得更加爛,啲粥就更加綿,最後就落埋啲肉碎同粟米蓉,煲到豬肉熟透就可以食啦!
2008年9月23日星期二
銀芽椒絲炒魚片
材料:
芽菜
炸魚片
三色椒
薑茸
蒜茸
鹽
糖
紹酒
仙露
即磨五色胡椒
炒香芝麻
芽菜洗淨,摘去芽根,之後汆水,但只需好短時間,否則就會變腍,炒出嚟嘅芽菜就唔爽口;炸魚片同三色椒洗淨後切粗絲備用.先落薑茸,蒜茸起鑊,炒香啲椒絲同魚片,隨即加入芽菜快手兜兩兜,贊酒,加鹽,糖,仙露調味,即磨少少五色胡椒落去,跟住就即刻可以上碟,最後灑上芝麻,一碟色,香,味俱全嘅銀芽椒絲炒魚片就呈現喺眼前.
同鄭嘉穎拍拖!?我係咪發緊夢呀?
真係諗都無諗過會同鄭嘉穎拍拖,佢人又靚仔又斯文,仲係明星嚟o添,發夢無咁早呀?
同佢一齊都幾開心,幾舒服,不過因為佢係公眾人物,所以我哋唔可以太揚.有一日佢同我講:「見你成日都為咗我而避忌,好唔開心,好啦,今日我就同你拖住手出街拍拖啦!」我聽到之後就開心到成個人癲咗,跟住就…………清醒哂囉!原來係睇睇吓鄭嘉穎套電視劇o訓咗都唔知,頭先咪即係發夢囉!於是我就同媽咪,阿馳講,我正話睇睇下o訓著咗,你哋講番個劇情俾我聽呀.點知佢地都未開口講,我就突然o訓醒,成個人即刻清醒哂,原來係"夢中夢",我發夢自己發夢同鄭嘉穎拍拖,仲可以見番媽咪o添!哎,當堂成個人"謝" 哂,同一時間失望兩次,即使醒咗,但o訓喺張床度都呆咗好耐先識得起身.其實,對於我嚟講,一日內碰到兩次唔開心嘅事並唔出奇,一不離二,二不離三都試過啦,都已經慣咗囉,但係就未試過同一時間兩次失望啫.
有時我都喺度諗,依家生活都唔知為乜,好有等 "走人" feel,想快啲見番媽咪,我諗呢種感覺唔係人人都體會到,只會覺得我個人咁灰.但係相信即將隨「神七」升空嘅航天員劉伯明就會好明白我嘅心情,因為當年佢媽媽過身時,爸爸為免影響佢情緒而考唔到做航天員上太空,於是將媽媽過身嘅消息忍暪,等佢完成考試後先話俾佢聽,由於劉伯明由細到大同媽咪感情非常之好,所以因未能見媽媽最後一面而感到非常悲痛,當局仲為佢請咗個專家幫佢做咗好長時間嘅心理輔導.
依家生活落去,都只不過係等日子過咁,好彩都仲有樣嘢 "吸引" 到我,就係 "食" !本來我成世人最大興趣就係音樂,但係依家興趣都淡咗好多,可能係因為自己已經做咗呢行十幾年,加上最近搵工又唔如意啦,所以提唔起興趣,反而比較有興趣煮食,唔通媽咪真係咁錫我,臨走前都幫我發掘番一樣興趣,等我唔駛咁悶咁生活落去?
媽咪,thank you very much, I miss you, I love you forever!!
2008年9月22日星期一
絲瓜豆腐麵豉湯
材料:
絲瓜
硬豆腐
味噌(木魚味)
薑片
絲瓜刨皮,用滾刀切件;豆腐切大粒備用.煲滾水後,先加入薑片同適量嘅味噌,當所有味噌都溶於水時,再落埋絲瓜同豆腐,滾幾滾就完成,絲瓜最好保持爽口,勿過腍.
四椒炒豬膶肉片
材料:
彩椒
枚頭瘦肉
豬膶
黑椒汁
糖
鹽
醃料:
生抽
糖
鹽
紹酒
薑汁
粟粉
油
所謂四椒,就係三種唔同顏色嘅燈籠椒加黑椒汁囉!主材料就好簡單,只係得三樣嘢,但係味道都唔差 o架.
豬膶瘦肉洗淨,切片,用一般調味料醃好,但因為豬膶會有腥味,所以特別加入紹酒同薑汁去醃;三色椒洗淨後開邊去籽,然後切條.先將瘦肉炒至八成熟,盛起備用,跟住炒豬膶.豬膶係其中一種比較難煮嘅食材,過熟會好硬,唔夠熟又會 "返生",不停 "標" 血水,所以都係一個幾大嘅挑戰.當豬膶都差唔多熟透時,就可以加埋啲三色椒一齊炒,由於燈籠椒係可以生食,所以唔駛煮太耐,跟住將啲肉片回鑊,加埋黑椒汁,糖,鹽調味,再埋一個薄芡,大功告成.
黑椒汁令到成碟餸都好惹味,曾幾何時,我想試吓自己跟食譜煮黑椒汁,但最終都係放棄咗,因為實在太麻煩費時,工序又多,所以都係買現成嘅算數.豬膶就熟咗少少,比較實,不竟都係我嘅第一次,火侯仲未掌握到.
2008年9月19日星期五
煎豆渣薯餅
材料:
薯仔
黃豆渣
榨菜
冬菇
鹽
糖
粟粉
整完豆漿之後,唔想將啲豆渣就咁就揼咗佢,覺得好嘥,所以之前已經喺網上搵定一啲用豆渣做材料嘅食譜,呢個煎薯餅就係其中一款.由於我唔係煮完豆漿之後就即刻煎呢個薯餅,為咗避免佢變壞 (豆類製品係特別容易變壞,加上天氣又咁熱呢 ),所以要用白鑊炒至乾身熟後,先至可以保存耐啲,炒完之後就係咁嘅樣:
好啦,開始講吓做薯餅嘅步驟.首先將薯仔刨皮,略沖洗後切粒,排放喺隻碟上面,然後隔水蒸至熟透,之後就趁熱用叉將佢搓爛成薯蓉;冬菇浸軟,切粒;榨菜沖洗咗表面嘅紅色醃料後,將佢切粒,然後浸水約 15-30 分鐘,等佢唔好咁鹹,之後瀝乾水備用.將所有材料混合攪勻,加入鹽,糖調味後,手掌濕少少水,將混合好嘅豆渣薯蓉搓成球形,再稍為壓扁成薯餅,喺表面醮上粟粉,之後就可以放落平底鑊度煎至兩面金黃色.
我發覺原來淨係喺表面醮粉係唔夠嘅,一定要將啲粉撈埋落啲薯蓉度一齊搓先至夠挺身,因為當我準備將薯餅翻轉面煎時,薯餅仲係好軟身,好易爛,所以下次會記得落粉搓.
隔咗夜嘅薯餅就放喺烤爐度烤番熱嚟食,一樣咁香口好味,真係唔講都唔知係一個素菜!
P.S. 蒸熟咗嘅薯仔要趁熱搓成薯蓉,因為會比較容易搓爛.
2008年9月17日星期三
爆香燒肉
材料:
隔夜燒肉
老抽
糖
其實都唔算得上係煮餸,只不過係我老豆之前去完 "坎" 之後,攞咗啲燒肉返嚟,隔過夜之後煮番熱,加啲老抽同糖爆番香佢,唔知你哋有無其他方法去處理啲隔夜燒肉呢?
素雜菜湯
材料:
蕃茄
南瓜
紅蘿蔔
洋蔥
豆渣
茄膏
月桂葉 (Bay Leave)
糖
鹽
先將蕃茄,南瓜,紅蘿蔔,洋蔥洗淨切件,將以上4種蔬菜落油鑊爆香,盛起備用.喺湯煲內燒熱少少油,將茄膏爆香及收乾水份,之後將之前爆過嘅蔬菜放落煲,加入適量清水,攪勻茄膏,再放入豆渣,為防黏底,最好稍為攪拌,最後放埋月桂葉,煲約10分鐘度,便可放入真空煲,到夜晚食飯前再拎番出嚟煲兩三個字,加糖,鹽調味就OK啦!
唔知係咪因為落咗豆渣,啲湯煲出嚟好濃好香,加上茄膏同月桂葉,好有街外餐廳煲嘅雜菜湯 feel,好好味呀,第二日我仲用佢嚟煮通心粉o添,Oishi!
豆漿 Mocha
材料:
豆漿
即溶咖啡粉
朱古力粉
因為我係唔飲奶嘅,所以試下用豆漿代替奶去沖咖啡.
好特別的一杯豆漿Mocha,味道好得意,唔似飲緊咖啡,似飲緊一杯咖啡味嘅豆漿多啲,可能自製嘅豆漿黃豆味特別濃,最特別嘅係當杯咖啡凍咗時,面頭會形成一層薄薄嘅 Mocha 腐皮,好過癮!
其實之前媽咪一早已經喺 Openrice 度 search 到一間叫 "豆咖漿啡" 嘅食店,專門沖豆漿咖啡,本來都諗住搵日陪媽咪去試吓嘅,點知無幾耐佢已經發病,無機會 lu!
2008年9月16日星期二
簡易涼瓜兩吃 — 涼瓜炒蛋 & 豉椒炒涼瓜
首先係涼瓜炒蛋,非常簡單嘅一道菜,主要材料就只有兩樣:涼瓜同雞蛋.
材料:
雞蛋
涼瓜
鹽
先將雞蛋略為打散,加入適量嘅鹽,涼瓜拌勻.之後燒熱油 (需要多啲油去炒蛋,以免黏鑊),將蛋同涼瓜倒入鑊中,快手炒至蛋汁凝固便可上碟,完成啦!
跟住到豉椒炒涼瓜,同樣都係好簡單.
材料:
涼瓜
花椒粉
薑茸
紅辣椒
豆豉醬
涼瓜洗淨,切片備用.將花椒粉,薑茸,紅辣椒粒用油爆香,再將啲涼瓜放埋入鑊,炒幾炒,加入適量豆豉醬,鹽,糖調味,最後灑上少許麻油,搵掂.
蝦乾冬菇蒸肉餅
材料:
免治豬肉(水腱及枚頭)
蝦乾
冬菇
醃料:
鹽
糖
生抽
粟粉
油
冬菇浸軟,洗淨,切粒;蝦乾先用水洗淨,再用熱水浸軟,浸過蝦乾嘅水記得唔好倒咗去,可以留番嚟醃肉;豬肉用醃料醃好.將所有材料撈勻,就可以拎去蒸,不過點解會有咁多水走出嚟呢,唔知係熟過頭出哂啲肉汁,定係倒汗水太多呢?
本來我係諗住整梅菜蒸豬肉嘅,但係當我打開雪櫃先發覺原來啲梅菜已經用哂,又唔記得買番啲喺屋企,咁咪唯有改用冬菇蝦乾囉,仲惹味啲 o添啦!雖然呢個係一個好普通嘅家常菜,但係要煮得好食都唔易呀!火侯唔夠啲豬肉會唔熟;蒸得太耐啲豬肉又實又嚡,所以蒸嘅時間要掌握得好好.
P.S. 我之所以用兩種唔同嘅豬肉,係因為如果淨用水腱會比較嚡,但只用枚頭又怕太膩,所以選擇兩溝.
2008年9月15日星期一
凍蜜桃麥茶
材料:
罐頭蜜桃(連糖漿)
凍麥茶
見之前罐蜜桃煮完餸,整完甜品都仲有剩,於是諗吓點樣用埋佢,見到浸住蜜桃嘅糖漿,突然靈機一觸,不如做杯凍飲啦!於是就將蜜桃切粒,連糖漿一齊倒落杯度,但因為就咁飲會好甜,所以喺雪櫃度攞咗樽麥茶出嚟,倒落去溝淡佢,果然味道即刻變得啱啱好,一杯冰凍嘅水果茶就咁樣 "誕生" 啦!
2008年9月14日星期日
蜜桃香橙糕
根據魚膠粉包裝盒上嘅香橙糕食譜而變化出嚟,因為煮紅酒蜜桃燴雞時用剩咗啲罐頭蜜桃,所以就加埋入去囉.
材料:
罐頭蜜桃
魚膠粉
橙味啫喱粉
雞蛋
豆漿
熱水
砂糖
首先將魚膠粉,啫喱粉,砂糖倒入煲內,加入少量凍水攪勻,然後加入熱水,用最細火將佢煮溶.等所有材料都煮溶後,打散雞蛋成蛋汁,然後慢慢倒入溶液中,其間要不斷攪拌,以免雞蛋煮熟成蛋花 (其實正確做法係唔駛開火煮嘅,不過我怕生雞蛋有菌,所以用最慢火煲住佢),熄火之後再加埋雪凍咗嘅豆漿 (正常應該係用鮮奶,但因為我唔飲奶嘅,所以用豆漿代替,用雪凍咗嘅豆漿會令液體快啲凝固),最後放埋切咗粒嘅蜜桃,攤凍後放入雪櫃雪至凝固,咁就大功告成!食之前可加上少許椰絲,風味更佳.
(乜最尾呢兩句咁有寫食譜 feel 嘅!?)
海帶綠豆粥
材料:
綠豆
百搭米
海帶
片糖
原本我係想煲海帶綠豆沙嘅,點知去到花檔諗住買臭草時,事頭婆話無得買,咁我就問佢過兩日會唔會有呀,佢就話俾我聽:「依家仲邊有人會賣臭草呀,成百幾蚊斤,你買唔買呀!」佢話暫時都唔會賣住 o架啦,叫我食住海帶先喎,咁唯有係咁啦,依家通漲真係厲害.但後尾我喺度諗,無咗臭草硬係好似 "掙" 咁啲嘢咁,碗綠豆沙好似失色咗,所以就改變 "策略",改為煲綠豆粥,等到有番臭草賣先再煲過綠豆沙啦.
綠豆要浸過夜,米就洗淨浸一陣;海帶就先洗清面頭啲海鹽,然後浸至發大兩三倍,再切成粗條備用.煲滾水後,將綠豆,米同海帶一齊放落煲度,煲大約15分鐘到就放番落個真空煲度,到食之前拎番出嚟再煲多十零分鐘,與此同時,另外再煲少量水,用嚟煲溶啲片糖,因為片糖比較多雜質,所以分開煲,方便等
啲雜質沉澱,到將啲糖水倒落去啲粥度時就避免倒埋啲雜質,之後滾多幾滾就掂啦.
因為今日係中秋節,所以我都煮咗啲湯圓供佛 (媽咪以前逢親中秋,冬至都有咁做 ),你哋睇到粥裡面有粒白色同淡黃色嘅物體就係花生同芝麻湯圓啦,不過就唔係我自己做,係買返嚟啫,睇吓遲啲有冇咁嘅閒情日緻做湯圓先!
自製鮮豆漿
材料:
黃豆
清水
砂糖
好簡單o架咋,將啲黃豆浸6個鐘或以上,或者隔晚夜,之後過幾次水直至啲水變清同無泡,跟住放入攪拌機度,加適量清水,將黃豆攪碎至微粒,咁就變成豆漿啦,將啲豆漿隔渣,倒入煲內先用大火煲滾 (記得邊煮邊攪拌,因為好容易黏底),之後要轉細火繼續煲,因為未熟透的豆漿內有一種物質叫做 "皂素",對身體有害,所以一定要徹底煲熟先可以飲,唔好以為煲滾就算數.跟住依個人口味加入適量嘅砂糖,再攪拌至所有砂糖完全溶哂,咁就飲得o架啦!
以前見媽咪用布隔渣,要好用力咁將啲豆漿榨出,非常辛苦,好彩後來佢買咗部攪拌機連埋個隔渣網,我先至敢試吓整,如果叫我用手榨,咁就真係慳啲啦唔該,我寧願唔飲囉!或者俾貴啲錢喺街買嚟飲算數.依家試過成功整到,除咗可以飲到既新鮮又啱自己口味嘅豆漿之外,仲慳番唔少錢,因為原來 $8 就可以買到成斤黃豆,可以做到好多杯豆漿o架啦,喺街買一支最少都 $5 支啦!
2008年9月13日星期六
蕃茄火腿蛋意粉
材料:
扁意粉
蕃茄
火腿
雞蛋
蒜茸
茄汁
喼汁
鹽
糖
奧勒崗香草(Oregano)
先用鹽水將意粉烚熟,然後過冷河 (我自己比較鍾意食扁意粉,因為比普通意粉煙韌,較有 o趙頭);蕃茄同火腿洗淨,切件備用;雞蛋打散成蛋液.先將蛋液炒成蛋餅,然後切件,跟住再加多少少油,爆香蒜茸同火腿,加埋蕃茄,落少少水煮一陣間,然後落埋啲意粉一齊煮,最後加入茄汁,喼汁,鹽,糖調味,灑上奧勒崗香草,上碟!
P.S. Oregano 跟蕃茄係一個好好嘅配搭.
紅酒蜜桃燴雞
紅酒蜜桃燴雞
材料:
急凍雞扒
罐頭蜜桃
青蘋果
鹽
糖
紅酒
蜜桃糖漿
醃料:
鹽
糖
老抽
胡椒粉
英式芥辣
雜香草
粟粉
雞扒解凍洗淨,去皮切成兩件,然後用醃料醃兩個鐘或以上;青蘋果批皮,切件;蜜桃隔去糖漿,切件,跟蘋果大細相約;蜜桃糖漿留用.先將雞扒煎至六成熟,且表面金黃:
之後加入青蘋果,蜜桃同煮,跟住倒入適量紅酒及蜜桃糖漿,並加鹽,糖調味,轉細火慢炆至紅酒汁稍為收乾就OK o架啦,都幾容易煮呀,仲好好味 o添!尤其係啲蘋果同蜜桃,煮腍咗後入哂味,yummy yummy!
2008年9月1日星期一
始終打破唔到我嘅宿命!
唉!估都估唔到,係9月1號嘅學生開學日,對於我嚟講,不但只唔係一個新開始,反而係一個失落的日子!
今日收到一個家長嘅電話,通知我佢個囡唔再學琴,我覺得好意外,因為佢學習都幾穩定,於是我便主動問佢原因 (平時我係唔會問原因,佢鍾意講就講,唔講就算,反正佢都決定咗唔再學,況且佢講嘅原因都未必係真),佢話個囡最近係學校入咗樂團,識到人介紹一個喺佢屋企附近嘅老師,所以想試吓咁話,但其實我知道呢個唔係真正原因囉,因為我係上門教佢個囡,根本毋須要搵個喺屋企附近嘅老師,不過無所謂啦,我條命就係咁o架啦!
每一次我收到一個新學生時,總會有一個舊學生走;又或者新收學生學費嘅總和同即將走嘅舊學生學費總和一樣,所以我會覺得好唔開心,點解每次諗住可以賺到多啲錢時,總會流失番相同數目,硬係唔俾我賺多啲咁.後來,媽咪知道我經常為此而唔開心,佢就安慰我,同我講:「你試吓掉番轉嚟諗,個天已經對你好好o架啦,知你將會有學生走,佢就俾定個新生你,填補番條數,咁唔係好好咩!」我聽完之後,我就開始 "放低",心情都輕鬆咗,所以媽咪對我嚟講真係好重要,每次我有唔開心,同佢 "呻" 完,佢都會開解我,等我個心舒服啲,但係依家已經再無呢支歌仔唱 lu!
今次呢個學生走,其實我係已經預咗o架啦,因為最近我接咗兩份 job,喺老人中心教唱歌,同埋喺一間賽馬會社區中心度教琴,所以都預咗一定會有學生走,只不過無諗過會係呢個啫,因為佢完全無跡象會唔學,而且佢係我其中一個最錫嘅學生,我會不時買啲小禮物同小食 "氹" 佢,其他學生我都好少咁做,一來佢哋大個啲,唔係小朋友;二來我覺得練琴係佢哋嘅責任同本份,應該主動做好,唔應該 "利誘" .
呀,我都要多謝陳晃相老師,因為佢曾經同我講過一句說話:「學生如果有好成績,家長只會覺得係自己個囝囡叻;但若果個學生成績唔好,家長就會覺得係個老師教得唔好,需要轉過個老師啦!」呢句金句真係對我畢生受用,而且面對學生要走時亦無咁執著,唔會攪到自己咁唔開心.
蕃薯滾大芥菜湯
呢個湯真係易到爆,相信無人不曉!
材料:
蕃薯
大芥菜
薑片
木魚湯包
本來應該係用肉片滾湯嘅,不過今晚已經有菠蘿酸薑炒肉片,所以唔再重複用豬肉做食材,改用木魚湯包做湯底,簡單方便又好味,起碼我老豆唔會覺得似食齋呀.
先將大芥菜洗淨,切件,蕃薯刨皮後切厚片,煲滾水後,先落薑片同湯包滾一陣,等佢出味,之後再落蕃薯,到蕃薯差唔多腍身時,最後落埋大芥菜滾多幾滾,咁就可以飲得o架啦,係咪好易呢!所以呢個湯都屬於我心目中嘅懶人食譜.


c: text/html

text:
2013年9月20日 星期五
康文署體育館 Playhouse
10M20D
今日係中秋假期就同龍BB & 表哥表姐一齊去康文署體育館 Playhouse玩, 佢係免費入場, 不過就有分時段, 每45mins一段, 我地簡左2:30個段! 出發之前已經擔心今日假期會吾會勁多人, 點之去到又吾算多人喎, 我估大人細路加埋大概得十幾人!
依個場既主題係"奇妙水世界", 所以裡面既設施全部都同水底有關, 現場環境算幾大, 但設施吾算好多, 不過都足以令龍BB放晒電, 而且佢最令我放心係全場都用軟墊, 所以點爬點碌都吾怕龍BB 整親!
先係門口影張先
入到去必玩既'八爪魚"
超大望遠鏡
同表姐玩到塞晒塊面入去
龍BB好鍾意個轉轉......入面D波波
比表姐惡攪黏粒星係龍BB 背隻
好認真咁玩過3關
蟹仔哈哈鏡
成功爬上"Sir 滑梯", 勁得戚
龍BB 申條脷出黎, 吾知佢念緊咩呢
表哥頑皮到拖住隻"八爪魚"周街走
龍BB 想入去攞書, 點之比人攞晒走返轉頭
爬梯級, 後面條"八爪魚"就係比表哥拖過黎
本來係個搖搖, 比我地反轉左當"娟山O", 旁邊有位妹妹裝龍BB
咩都要錫一餐, 阻都阻吾切
18 則留言:
有哂D軟墊真係放心好多呀!香港就好,有咁多地方(仲要係free)比小朋友玩!!!回覆刪除
係呀, 依方面對小朋友幾好!回覆刪除
係唔係將軍澳個?呢個playroom睇落好多嘢玩喎,我之前去咗幾個都無咁多設施回覆刪除
係將軍澳坑口,地方算大乾淨,個個都玩到吾捨得走,不過有好多小朋友會跑黎跑去,所以要無時無刻睇住!回覆刪除
好搞笑呀,龍b塞個頭落個望遠鏡度 XD回覆刪除
龍B淨係錫野,有冇出埋脷去lam架?如果冇都安心啲呀(肚B就會啦-__-")回覆
緊係有用脷,佢好鍾意濕吻架,通常先錫再用脷lam.....刪除
龍bb塊面好似比個望遠鏡“cup”住咗,笑死我!回覆刪除
康文署啲playhouse好似好好玩咁,不過我上網check過無一間近我屋企! :'(回覆
我都比佢笑C~~~~~刪除
嘩~~你唔講都唔知康民署有呢d..回覆刪除
多謝介紹~~見龍b玩得咁開心..我都帶朗去玩下先~haha回覆
有依d地方比BB們放下電都幾好^^刪除
睇到我都想玩.我見天水圍都有回覆刪除回覆
屋企附近?近近地去玩下啦!刪除
嘩,好好玩咁喔 ^^回覆刪除
黏左粒星,好得意呀 XDD回覆
粒星有魔術貼黏住件衫,出黎效果好攪笑haaa刪除
去左依間幾次,都唔知個門口原來咁靚!回覆刪除回覆
門口对出放BB車位置影!刪除
呢個場又幾大喎, 無乜人玩得最開心! 我都發覺呢個假期條街比想像中少人. 正!回覆刪除
係啦, 我初頭重念住實勁多人tim~~回覆刪除

robotstxt: allowed

filter: keep


text:
2015年4月19日星期日
天多尼烤雞
我家常備天多尼烤粉,剛巧又有雞脾同乳酪,齊料有得食!
仲整咗個基本嘅Raita,係乳酪+青瓜絲+薄荷葉絲+少少鹽.
Raita好清爽,用黎配天多尼烤雞好夾架.
東歐超啲雞脾真係好大隻!得佢先有...
天多尼烤雞
材料﹕
鷄脾3-4隻(約1kg)
乳酪 200g
調味:
1湯匙檸檬汁
2 1/2 湯匙天多尼烤粉
2 茶匙鹽
將所有調味拌勺,拌入鷄脾,拌勺入雪櫃醃3小時以上,
預熱焗爐200度,鷄皮向上將鷄脾鋪上焗盤,
中上層焗30-40分鐘,至全熟及金黃.
20 則留言:
可以俾個英文名我嗎?我指天多尼粉啊!Thx回覆刪除回覆
係tandoori呀,除咗粉仲有tandoori paste刪除
我鍾意燒到燶燶的 tandoori chicken回覆刪除回覆
我都係呀,燶d果隻我架刪除
見到紅彤彤的Tandoori我就有啲怕怕,所以我冇食過……回覆刪除回覆
紅彤彤係來自紅椒粉,天然架可以放心食刪除
tandoori chicken又係好耐冇整.回覆刪除
我都好耐無整過呀!回覆刪除
天多尼粉是否辣的呢?回覆刪除
天多尼粉唔識,大鄉里呀回覆刪除回覆
印度鋪有架,仲有tandoori paste,西洋超市有時都有刪除
naan please ^^回覆刪除
- 回覆
我第一次買到咁大咋刪除
隻雞脾真係好大隻呀,見到都想咬一口 ^^回覆刪除回覆
我好耐冇食過咁大隻雞脾啦,成大半隻碟呀刪除


text:
尋日係我既last day, 說實在, 我係唔開心的, 因為我好唔捨得.
其實我唔係討厭呢間公司, 呢間公司既同事好好, 我阿頭好好, 有問題既係果位日本人老細, 同埋公司既management.
尋日我阿頭AL, 所以唔係公司, 我今次resign, 我自己覺得最對唔住既就係我阿頭, 我同事話我阿頭心裏一定都唔好受, 所以今日放假唔出現.
負責admin既同事今日交埋封reference letter比我, 係我阿頭寫的, 之前有朋友話我咁樣"一走了之", 小心封reference letter... 收到封信後, 我坐係自己個位度一路讀, D眼淚就一路係咁流… 封reference letter寫得我好好, 比我想像中更好, 講我係公司做過好多野, 完全係有讚無彈, 所以我心裏面更加內疚, 諗番起呢三年黎我阿頭對我既教導, 我真係好難過, 最後要匿埋係toilet自己喊佐陣.
如果公司唔係由果個咁既日本人去head住, 我估大家同事會做得更開心, 而我亦應該會係公司繼續做落去…
好啦, 講吓D搞笑野, 有好多同事"謀住"我個位D野, 有個同事自己個keyboard唔係咁好打, 一早已經講明佐要換走我個keyboard; 亦有同事個speaker壞佐, 公司又無幫佢換, 所以我個speaker亦都換佐比佢; 而另一位同事因為佢枱頭電話果條聽筒電話線變晒形, 所以亦都同我換佐個電話. 我個位既有用物品已經奉獻晒出去啦, 哈哈~~
唉, 真係好唔捨得班好同事呀…


text:
skip to main |
skip to sidebar
相信好多人已忍夠班左膠
( 信報財經新聞 | B15 | 經管智慧 | 獅子山學會 | By 孫柏文 | 2013-10-23 )
好多年前,比現在更無知嘅我,成日跟老豆企喺沙田馬場沙圈旁嘅馬主區傾計聯絡感情.我哋兩父子多年來喺沙圈旁乜都傾,由影響天下嘅大事到買邊隻一注獨贏都有.
咁有次,我就問: 「老豆,我想問吓當年韓戰,點解美國佬講到話係自由世界對邪惡嘅一場戰爭,香港都可以有愛國商人喺后海灣上落貨,運嘢番大陸抗美援朝嘅?」佢右手夾住份馬經同眼鏡,左隻手揭頁,兩目全神咁研究各馬匹嘅往績冇答我.
港英治港三條天條
咁我就繼續問: 「仲有,唔係韓戰之前幾年,美國人救番英國咩?仲要韓戰嗰幾年唔係邱吉爾話事咩?佢唔係話過美國同英國有咩Special Relationship?連我都知發生過嘅走私活動,冇理由當年殖民地政府唔知喎?佢哋唔係有咩MI6嘅咩?」
就係問到呢刻,我老豆開始有反應,眼神離開馬經,瞻向某隻毛出梅花點,步姿彈吓彈吓嘅出賽馬匹答:「占士邦冇你想像中咁好打.」我再想出聲之際,老豆就加多句:「唔好駁咀.」
之後多年,我都全盤接受老豆當年好明顯深思熟慮過嘅答案,即香港有人可成功不斷咁抗美援朝運物資番大陸,都係因大英帝國當年嗰刻廢廢哋.直至幾年前有一日.
嗰日,我如常坐喺位於上環獅子山學會總部嘅圖書館隔離.OK,即office 個書櫃旁,見當年我哋圖書館管長兼創辦人之一李兆富執緊個櫃時,擺咗棟書喺枱.
棟書最頂,就係Ferguson嗰本講大英帝國嘅Empire,我一見呢本書就諗起當年我老豆傾計時佢俾我嘅答案.
我向李兆富重複番當年啲問題,結尾punchline 就引述我老豆嗰句.點知,李兆富就話: 「根本唔係政府唔知或者唔理,呢個係我哋嘅政策.」政策?咩政策?
原來,香港喺19 世紀被英帝強搶後,ok,根據港英國民教育,叫開埠,第一個總督砵甸乍為呢個位於中國南方嘅新殖民地定下三條天條.即係香港將會零關稅,准各國,包括敵國人民自由貿易買賣,並尊重華人本地習俗文化.李兆富推段當年愛國商人能運貨番大陸抗美援朝,都係因當年殖民政府堅守第二天條.
大家可能會問: 「講咁多歷史,為乜?」原因係今時今日好多被冠或自冠為守護香港核心價值嘅人,跟本只係個technician,唔明當年英帝班 engineers 設計出個系統背後嘅原因.Technician 同 engineer嘅分別,就係俾部iPhone 個 technician,佢會乜嘢功能都識用,仲要係因佢係個香港填鴨,所以仲要用得好熟.不過一但你問:「點解個掣擺咗喺呢個位?」佢就會擘大個口得個窿唔識答.
當年,最後一個港督彭定康喺佢最後一份施政報告內曾警告:「我感到憂慮的,不是香港的自主權會被北京剝奪,而是這項權利會一點一滴地斷送在香港某些人手裏.」講緊邊啲 人? 咪就係嗰啲要改iPhone隻掣擺位嘅一班 technician 囉!到最後,改吓郁吓搞到部電話唔好用,唔work 時,就同一班人問點解出事!
例如,限奶令.嗰啲想郁掣嘅左膠technician,會問咩砵甸乍天條呀?Who cares 咁鬧點解政府做得咁慢.不過睇事實,喺限奶令出台前,可以百分百依賴佢哋會貪錢嘅商人們已作出反應,入口香港嘅奶粉量喺數年升咗十倍.不但量升,仲要種類愈來愈多,起碼我依家知嗰啲可以笑張家輝細隻嘅韓星,當年飲咩奶粉大.呢個就係天條嘅威力.即係呀!你愈係因想保護香港去仇視強國人,你就愈要俾佢哋買奶粉攞番大陸呀!
外來競爭從何而來?
當年嘅殖民政府,一定會抵禦因幾隻牌子奶粉出現短缺嘅壓力,好似英佔亞丁嘅最後一個總督話齋,叫嗰啲要限奶出口嘅 technicians 「Fuck off」.同一道理,再講啲樓市特別印花稅.浸會大學經濟學系副教授巫伯雄作為一名典型左膠 technician,喺本會周年晚會到話支持買家印花稅,因為可以減少外來競爭.「外來競爭」係乜啫?咪就係強國人囉!
你可能會話,殖民政府都打炒家啦!Oh really?從帝國級管治角度,樓價飆升唔係一個問題,因為價格信號可以更有效分配房屋俾人住,即啱人住啱樓.驚嘅其實係如果之後大跌,啲人唔還按揭,銀行執笠,全城擠提.所以當年郁親都係貸款有關,例如首期嘅事.殖民政府錯嘅,就係見班填鴨已升上神枱,知話「你哋用咗三年時間儲一成首期呀?為保護銀行家,用多六年再儲啦!」sell 唔到,所以就sell 打擊炒家.
焦點唔打按揭而用特別印花稅打樓價時,就會有愈來愈多諗住住私樓可以就自己返工返學探父母搬屋嘅人,焗死淪為冇得搬嘅公屋戶咁,錯人住錯樓.民怨?你話呢?
不過,我哋香港唔係冇希望.我幾日前喺網上,見到位撐香港電視嘅仁兄,喺政總出面一條紫底白字寫住「獅子山下精神」嘅橫額下話:「相信好多人已忍夠班左膠!」講完台下拍掌歡呼.如果你同意仁兄嗰句,作為多年受盡左膠攻擊嘅獅子山學會研究總監,我只可以話,好開心,大家醒啦.同埋,welcome to the club!
獅子山學會研究總監
孫柏文


text:
2014年6月12日 星期四
終於都食到劉森記
3/5,終於都等到爸爸收早,我又放假,可以一齊去食啦.
咪以為爸爸成日蒲鴨寮街會好熟呢頭呀,佢都唔係好知有呢間麵店既位置.所以我影埋地圖俾佢,費事佢唔識帶我去.
原來地鐵一出,已經望到佢呢個大大既招牌架啦.我地成兩點半過咗先去到,所以只係等咗兩分鐘,已經可以入座啦.
爸爸心大心細,未坐落之前就話要食薑蔥黑柏葉撈麵既,坐低見到隔離檯有人食鵝腸,又話自己好耐冇食過,就轉軚啦.
我呢,梗係食蝦子撈麵啦,我鍾意豬手,豬手蝦子撈麵加枝忌廉就啱晒啦.
我地當然冇放過食檯面果樽酸蘿蔔啦,我平日係唔多食呢D東東既,都覺得佢相當好味.而且可以中和撈麵既口感,食落更清爽.
爸爸既鵝腸我冇食過,睇個樣都唔差.我果兩件豬手,就相當唔錯啦.至於個麵底呢,真係要俾個讚佢呀,一D鹼水味都冇,蝦子既份量好足,真係好似鋪滿晒D麵咁.
我出咗間鋪之後,忍唔住講咗句: 好好食!
14 則留言:
正在流口水 ^_^回覆刪除回覆
我都會再去食架.刪除
鵝腸唔錯,走去試試先!回覆刪除回覆
雖然唔算好平,但家陣乜都貴啦,都麻木咗,最緊要好食唧.刪除
我都喺暑假有食過劉森記嘅麵,確係唔錯!回覆刪除回覆
我第一次食咋, 有機會再去過.刪除
價錢怕唔怕好貴呀??回覆刪除
我都好鐘意食豬手的~~回覆
蝦子撈麵都係卅零蚊唧, 三併都係四十幾, OK架, 你過開黎咪去食下咯. 地鐵深水埗站D2出口, 向前望就見.刪除
乜真係咁好味架回覆刪除回覆
食生麵, 至緊要做到爽彈又冇醶水味, 呢間就做到啦! 份量亦十足, 以咁既價錢, 合格有餘架啦.刪除
好介紹喎!我要試試喇!回覆刪除回覆


text:
話說我家姐早我一個星期去日本, 我之前都唔知自己會突然去日本, 所以搭佢幫我攞d貨番黎, 我不得不承認我都幾狼, 係樂天訂左6條裙,2對鞋, 咁我家姐自己都有訂, 我個妹就訂左d bb衫.
話說我將所有貨都叫d shop送去我家姐最後一晚住既酒店(即係秋田東橫Inn), 唔知係咪太多貨有d混亂, 再加上我家姐又唔開d包裹黎睇, 番到香港先知............ 漏左我個妹d bb衫同埋佢自己一件衫, 我個妹好唔開心呀, 話bb無衫著好慘呀
我地3姐妹出到黎食lunch諗下點解決, 我家姐已打電話去秋田東橫Inn問佢係咪有parcel未攞, 佢地話有, 但係係花左好多時間都唔係好溝通到, 跟住我家姐話佢有d同行朋友會再去秋田, 不過唔係住東橫Inn, 呢個都唔重要, 個問題係點搵佢個friend呢 好彩我家姐知佢地當晚住不老不死溫泉, 我個妹fax左去間溫泉酒店叫佢地聯絡我家姐, 果然, 唔好睇少呢d溫泉酒店, 我個妹話好快以英文回覆無問題
到我出發去東京個晚, 我家姐call我, 話佢個friend去到秋田東橫Inn只可以攞到佢件衫, 我個妹個d...... 都係無.... 好幣, 我又未執行李, 點算...... 跟住將西松屋(我個妹訂bb衫間shop)個送貨confirmation同我係東京酒店地址send比我個妹, 叫佢fax去秋田東橫Inn再問, 都係諗住博下咋
我第一日去到東京check email, 事緣我家姐之前訂左呢個iphone套, 間shop話無貨, 我已send email同佢講叫佢cancel, 點知個晚收到email話佢送左去秋田..... 唔係呀fa 即刻叫我酒店幫我打去東橫Inn, 順便問埋我個妹d衫, 東橫Inn話有呢件貨, 係無我個妹d衫, anyway, 我又叫東橫Inn courier我個Iphone套比我
到第二日, 收到東橫Inn send黎ge courier, 居然係d bb衫, 無諗過, 最後我都收到, 東橫Inn仲無收我d courier錢, 仲送左d mask呀, amenity pack比我, 千辛萬苦..... 終於都可以搵得番, 係咪個天要我去日本幫佢攞番d衫番黎
其實d衫只係5000yen度, 但係為左追番d貨, 我地都花左唔少長途電話費....都唔知值唔值, 你問我仲敢唔敢係樂天訂貨?? 我自己當然無問題, 不過如果要託友人pick, 都係要搵一個可靠ge人, 好明顯呢次係所託非人
爭d忘記講番個iphone套, 最後個日我地係pepper lunch食左個餐, 兩個人身上淨番二千幾yen番酒店攞行李, 跟住佢地送上一盒包裹, 就係個所謂iphone套, 然後仲問我地收番740yen運費, 嘩, 爭d唔夠錢去機場呀, 臨尾得番幾百yen番香港, 致於個iphone 套, 原來只係張貼紙, 都唔明點解要用個盒裝住, 算啦, 用錢可以解決ge問題就唔係問題啦


text:
右手邊呢棵無端端生骨櫛? 事緣我無估到棵花會飆高得咁快,原本篤左喺花盆嘅筷子唔夠3日又已經矮得濟,屋企又再無竹仔可以換,唯有揾艾先生想下辦法...於是佢將D唔用嘅筷子廢物利用,再駁高D,竹仔攪掂左,要碼好棵花,等佢可以有D支持,到再壯D可以自己企起身先拆走D竹仔.我諗住跟手就自己攪埋佢,點知艾先生好快手就拿起條膠鐵線勒落去~ 睇怕都要同棵花講BYE BYE LU...點知棵花又好大命BOR,到而家都仲繼續生,頸位被勒嘅傷口都埋番好,但就留低左個骨櫛係度LOR.
[其實艾先生一路都唔知自己做左摧花手架...直到前幾日我見棵花都應該渡過左危險期我先話番比佢知咋! 我以後一定一定一定...唔會再比佢掂我D花!]
左手邊矮D個棵又點? 仲古怪,種左咁耐,都係每朝食完早餐洗碗嘅時候就順手淋水,見佢有高有大我就無特登攞佢出黎研究.直到大概一星期前見佢有D傾埋一邊,諗住佢都係搶光搶到向前傾,想轉移轉個花盤方向戥番正D棵花. 一轉個盤:竟然發現條花莖好似佈景板咁~有前無後,條莖單薄到好似D扁身意大利粉咁,我諗一拆走支竹,佢就會冧低埋,攪到而家都唔知同唔同佢換盤好...
不過再望真D,竟然見到有另外一棵發緊芽WOR,仲係喺個盤底發左好耐先出到黎嘅添,情況真係有D複雜...點算?
薰衣草又點呢?我落種嘅時候只係隨手撒幾粒落一個杯,一路都高得唔算快,難怪包種子上嘅說明書話要落種後第二年先會開花啦.不過而家望落都覺得可能唔夠位比佢地伸展,原來擠逼戶就係比我呢D咁求其嘅人攪出黎嘅...
今日終於有時間同D花換盤,而家要擺係屋外LU...決定矮D個棵唔換住.就算高個棵睇落都好似好弱咁,希望呢幾日唔好打大風落大雨啦...
D薰衣草就細屋換大屋,應該都再無投訴啦!


text:
Friday, 11 July 2014
包包的私人泳池
可能泳池水太深,而且水壓令到包包唔舒服.所以mama我就淘左個mini水池畀包包啦…
係咪好正呢?!
喺天台玩又唔會晒親,仲可以放啲玩具畀佢玩.
一放佢落去就好開心,之後仲唔理我自己好專心咁玩!
呢個係朝偉嘅眼神,哈哈!(外面太晒)
我落樓放底部相機上返天台同包包玩,最好嘅係我唔使濕身,無去泳池咁呢hea...
依家成日要企嘅包包後來仲係咁要企喺身.
依家如果放假無去街街都可以喺屋企玩水水啦!
而嘅個mini 水池只係rmb 4x ja...
21 comments:
嘩,有私人泳池,下次姐姐妹妹可唔可以 join 呀,嘻嘻ReplyDeleteReplies
no problem, 有靚女一齊玩喎!Delete
包包就好LA有私人泳池, 唔洗同人迫呀!! 羨慕INGReplyDeleteReplies
連我自己都好羡慕,細個時邊有咁幸福!Delete
好羨慕呀, 住村屋地方大真係堅正ReplyDeleteReplies
其實平時好少用到天台呢!Delete
好正呀! 住村屋真係好多地方俾BB玩, 有私人泳池好過去公共泳池好多, 又唔怕污糟, 包包好幸福呀~~ReplyDeleteReplies
村屋好處係大,但有點遠囉Delete
好正囉,私人屋企有私人大泳池ReplyDelete
私家泳池好堅呀!ReplyDelete
雖然佢喺呢度都應該學唔到游水 XDReplies
唔緊要因為媽媽我都唔識游水,學游水都係交畀專業人士啦Delete
好正呀﹗住村屋就係有呢樣好,多地方畀小朋友玩,恨死隔離啦﹗ReplyDelete
嘩,私人泳池好正呀!ReplyDelete
好平啊!!~ 抵玩~~~ 在家裡玩沖涼樣樣都方便好多~ReplyDelete


text:
17/08/2008 晴天 香港 → 深圳
今日約咗我啲老表,亞姨一行十幾人一齊去咗深圳半日,我今次上去嘅目的係想去書城,因為好多人都話嗰到幾好所以想去睇吓!但又基於我之前去過羅湖城嗰頭覺得好亂,所以一直都唔感自己上去,今次遇啱亞姨佢哋上去揼骨,就順理成章跟埋上去嘞!
我哋坐火車喺落馬洲過關,因為哩邊人少啲過關舒服啲,而且由落馬洲去書城唔使轉車同埋近啲啊!
火車站一出就已經係皇崗關口啦!
哩條通道好舒服好好行,同羅湖嗰邊真係天淵之別.
左邊係香港
右邊係大陸
一過咗關就已經可以直接落去地鐵站
車票係一個膠嘅coin,由福田口岸站去少年宮站要三蚊人民弊
只須要搭四個站就到啦!幾方便!
車廂內全用白色,感覺到幾方便整潔.
到咗啦!
一出站行幾分鐘就可以到書城啦!
書城裡面都有好多食市嫁!
開始行之前去味千拉麵食個晏仔先!價錢比香港平一半有多,而且重多選擇好多.
地方真係好大啊!足足行咗幾個鐘呀!但係如果有心去攞書的話就嘛嘛哋!因為佢設計攞位有啲問題,同類型嘅書可以放喺兩個唔同區域,一左一右真係行餐你死呀!但價錢真係好平啊!
最後二百蚊唔使買咗七本書啊!
然後同其人喺福田站集合去小肥羊打邊爐啊!哩間小肥羊好多人嫁!六點幾門口已然排晒長龍,好彩表哥醒目,早一日已經喺香港打電話上嚟book訂位.
一人一鍋,個湯底好多藥材料,不過都幾燥.
好好味啊!食飽飽九點就回程返香港啦!


text:
瀕危語言
瀕危語言係指講嘅人越嚟越少,就嚟冇嘅話.
語言瀕危程度嘅鑒定[編輯]
喺語言學度重未有鑒定語言瀕危程度嘅統一辦法.標準有好多,例如2000年2月喺德國古龍開嘅瀕危語言學會議,會員一致通過將語言按現狀分7級:
- 安全嘅語言:前景好好,講嘅所有人包埋細路仔都學同用嘅話.
- 穩定但係受威脅嘅語言:講嘅所有人包埋細路仔都學同用嘅話,不過總體好少人用.
- 畀人侵蝕緊嘅語言:講嘅人中有啲人講咗第隻話,凈低啲重用緊呢門語言.
- 瀕危語言:用嘅人都响20歲打上,而啲細路仔就唔再學同用嘅話.
- 嚴重瀕危語言:用嘅人都响40歲打上,啲細路同後生唔再學同用嘅話.
- 就嚟冇嘅語言:得少數70歲打上嘅老人家重用,而其他人幾乎都唔講嘅話.
- 滅絕咗嘅語言:冇晒人講嘅話.
喺中國最典型嘅瀕危語言係滿洲話,因為滿族人响辛亥革命之後逐漸用中文,而家識滿洲話嘅就得番黑龍江省黑河市,富裕縣少數邊緣村鎮嘅七老八十同部份語言學家,更冇話識滿文喇.
有啲話,雖然有成萬人講,但係重畀人定為瀕危語言,因為佢越嚟越少後生細路哥講佢嚟作母語,例如漢語個別弱勢方言.
相比之下,喺文明邊緣嘅一啲語言,講嘅人數唔過百,但係因為所有講嘅人包埋後生同細路都重將佢作為主要乃至唯一嘅溝通語,噉呢門語言就話佢前景光明啦.
造成語言瀕危嘅緣由[編輯]
一般嚟講,瀕危語言係啲冇咗國家形態嘅少數民族嘅話或者係地區語言.
造成瀕危嘅原因有好多,有外部亦有內部.外部嘅好似講嘅人少而且唔集中,族群分化,民族融合,社會轉型呢啲.內部因素好似自身就弱勢或者冇書面化,自身嘅缺陷好似詞彙同語法滿足唔到社會複雜交流嘅需要.
喺而家嘅全球化嘅情況下,訊息全球化同唔對路嘅語言政策更加助長強勢語言興旺同弱勢語言消亡.
另外呢個亦都同母語人群對自己母語嘅忠誠度問題有拉撚,有啲地方嘅人一旦佢母語畀強勢語言威脅就會奮起反抗爭取權益,而有啲地方嘅人反而就自願放棄母語.
因為社會,歷史唔同,語言自身特點唔同,令啲語言嘅瀕危原因都唔同.
語言多樣性現狀[編輯]
全球範圍[編輯]
全球家下經已有超過750隻話冇咗,好多話得番好少嘅母語人士.聯合國估計,目前世界現存語言當中,有一半嘅話唔夠一萬人用,四分一嘅話唔夠一千人用.除非有效搶救,如果唔係一個世紀之內呢啲話(至少3000種)會冇咗.
中國[編輯]
而家中國少數民族嘅話嘅多樣性受到好大威脅.比如,塔塔爾族大概5000人,識講本族話嘅唔夠1000人;赫哲話得十幾個60歲以上嘅老人識講;阿昌族一個分支嘅人講嘅仙島話得百零人講;重有土家文,仫佬文都係瀕危語言.官方話中國有120種少數民族話,得50幾種有字,實質上得22種係實際用到佢啲字啫.冇字嘅語言,講嘅人少於萬人,凈喺老人嘅山歌,古仔中流傳,實質就嚟冇.
漢語方言中,因為1980年代之後人口流動好大,有好多話受到外來人口同強勢語言嘅衝擊,重有啲係推普過度造成本土語言衰亡,比如金華,南寧,福州,海口.
喺澳門,土生葡文(澳門土話)係瀕危語言.
喺台灣,一啲原住民嘅語言都係瀕危語言.
關於語言瀕危嘅觀點[編輯]
關於語言多樣性嘅減弱,啲人有兩派觀點.
第一種係認為語言多樣性嘅減弱帶嚟無可估計嘅損失,破壞文化生態嘅多樣性,令佢背後所承傳嘅文化冇咗載體,因此要不惜一切挽救返佢哋,理由有:
- 呢啲就嚟冇嘅話能夠為語言學家同認知學家,哲學家提供研究人類思維嘅寶貴資料.
- 本土語言係本土文化嘅唯一載體.
- 語言能夠幫人理解人類歷史.
而另一種觀點認為少噉啲語言唔可惜,而且要鼓勵,因為少啲語言減少間隔,使啲人更輕鬆徹底交流,慳番翻譯成本.
復興瀕危語言[編輯]
有兩個方法,語言檔案編制同語言復興.前者係將一門語言嘅文法,詞彙,句法,民間文學用語言學嘅方式完整記低;後者係用政治,媒體,教育手段增加呢門語言嘅使用者.
語言復興可以復興瀕危語言之外,重可以令死語返生,最有名嘅例子係希伯來話嘅返生.


text:
我們依然很相愛 就如同每天都是情人節一樣
如果要問為什麼 我真的解釋不了到底為什麼
這大概因為愛吧 感謝天父爸爸一直看著我們
我們之間重溝通 就算沒辦法當下分享些趣事
我會mark底左先 到見面一一說出當時的快樂
我的幸福 是因為我擁有一個願意和我一起堅持努力的人♥
let"s go 我會教大家分享去到點玩 go!!!
今日天氣 清高氣爽 有小小陽光 其餘都系陰陰地 真系無哂黑到(好高興)
在黃石碼頭準備上船囉 原來這邊的水都比較清 可以看到一點石頭呀 ^^
開船啦開船啦 (一直好興奮當中)
我們選了最後一排坐 超涼爽呀 冇得頂呀 ^^
好野 ~~ 我們到塔門啦 後面都有一些彩色的村屋 我好心急想快啲上船 ^o^
塔門 我們來啦 \(^o^)/ yeah~~~~~
入面都系最多人既一間餐廳 哈哈
果杯 首創無冰凍奶茶 我地真系笑到哈哈聲 XD
男人話咩叫無冰凍奶茶呀 擺落雪櫃就系咁叫嫁啦 哈哈
我5識講返 我都笑到見牙5見眼啦 總之
1) 好彩我影到佢呢一張 哈哈(快手)
2) 新惠和姨 都系用我地平時屋企既煮食爐 便宜又做到生意呀 勁!!
埋單果時我同新惠和姨講左句好生意 佢叫我地玩完返黎食豆腐花
哈哈 真系識做生意呀!!! 底佢好生意 多d人光顧呀
食飽飽出發啦 上到天后寶樓 行左邊條樓梯 一路上
地下都會有d印字提示嫁 我一路都講好好玩呀 好得意呀 哈 好似有種探險feel
黎到好似有個十字路口既地方 5洗怕 向前走就是啦
一路沿途 男人都話好大陣屎味呀 牛屎味呀 哈哈
我就答 : d樹林味好好文 haa
呢個足球場 男人話系到踢波真系爽到爆呀
我答: 執波執到傻呀 趺埋落海喔 哈
應該都好小有人book嫁啦
因為d波一踢到出去 就冇嫁啦
會一路向山波下滑 哈
我地上左個涼亭先 行呢條路上 d樓梯好好行既 整得好靚
不過我一路系咁講 仲未行完呀 行完未嫁 哈哈 幾長下好似xd
個彩彩風車我都有帶埋去影相相 ^^
吾洗轉 d風已經幫我手 轉得好快好快呀
睇我d頭髮就知 真系好大風 果時開始天陰陰啦
我地都好擔心會落雨 因為周不時會有雷聲
好彩老天保佑 ..... 比我地可以玩埋先 ^o^
這張相 是男人話要咁影 懶系話一路都會陪住我行以後既路喔
咁承佢貴言 一路都有你陪住我行啦 ^O^
回向過來 呢個影相位 好靚呀
其實下面個石灘 我好想去呀
男人話我 今日著錯鞋 加上天咁樣
以免落到去發生危險呀 >< 唯有遠望當落左去啦 ^o^
上到涼亭啦 我好5捨得走 因為身在那裡 好舒服 .. 抖下影左下相
男人就話要前往下一個地方 趕住坐4:20既船 好靚呀個風景 ><
海洋成水平線 隱隱約約 不過可惜天氣陰陰地 有好有5好啦
好既就系冇哂黑到 冇汗出
5好既就影相效果差D 色彩暗D ><
呢張男人渣機渣得好好 Haa 其實佢今次真系好好 無得頂
有佢先可以黎到呢到玩 哈哈 咩都依賴哂佢 ^^
如果有藍天白雲實好靚 可惜......
我地行返條樓梯落去路 .....
拿 睇下@@ 條路真系整得5錯嫁 好平坦 行得好舒服 ^^
是但搵左個草坪坐底休息下 haaa 我帶左私人吹波波黎玩呀
好好玩呀 系文具店買既$6蚊大大枝 玩好耐呀
而且風好大 根本5洗吹 佢就好多波波出黎呀
風吹到佢地好快走.. 相機影5到d咩咁 現場好靚 其實好耐都冇玩過啦
啊~ 我 今 日 好 開 心 呀 (高聲大叫)
會有種回音 好好玩呀 一路講 就算比人聽到都冇所謂.. 好難得都可以咁樣歡唱 ^o^
好大的風聲 有海水味 風好大 d草草味
令我覺得好enjoy 好輕鬆 ....
談談情 說說愛 好浪漫 好開心 好快樂 只因你
前往疊石囉 ^^
哎呀>< 相中啲字我打得好細隻tim 我地頭先系最高個頂頂涼亭玩完
去到中間草坪玩吹泡泡 在到下面系有條路仔落石灘 (男人就系話5比我地落) ><
睇返張相我地咁就行左過另一山頭囉 ....
沿途都會有d休憩設施 都5錯嫁
1) 心連心 去到哪裡我們的心都有對方 haa (怕羞中... )
2) 仲會有人系果到露營tim 男人講果d牛牛乾便便就可以生火
果到牛牛真系多過我地d人呀 @@ 男人廢究阻住佢地搵食
行左另一條草路走去下一個地方 哈哈 牛牛都幾聽話呀 ^o^
我們和疊石 據稱塔門 一名出於島上的呂字「疊石」 呂字既由來!!
下面有些人在釣魚 真系要認真小心呀 ><
在過小小既山頭 我地在影多次 haa 風吹雨打既疊石永遠都疊住 不會倒下!!!
另一山頭的樓梯都好好
1) 男人好5知羞 竟然向海中小船上的人打招呼 哈哈
2)真系好5捨得呀 ><
我地偷偷地搵左個位爬落下去玩 真系好好玩呢 (好自然呀)
男人系咁影影影 今日佢幫我影左好多張相呀 真系好>3<
我冇入到去果個位啦 唯有我幫佢影就算啦 ^o^
我地就系玩到5記得左要塔4:20班船
差d真系玩到5記得左 系咁急急腳走呀 ><
如果錯過左班船就要等到6:00嫁啦
就系呢個位置爬落去玩嫁啦
佢話我真系貪玩 咩都5知驚喔 haaa 好正唷@@
2) 男人插了一小個花朵在我頭上 增添了不少額外美 haaa
1) 再見啦 塔門
回程時 好快排隊就有車啦 通常落船出到應該都有車等定
果到d牛牛真系多 多過我地去玩既人呀
不管去到哪裡 有你的地方就是好玩!! 今天真的很棒 ^o^
兩個人 坐車又坐船食點東西只是用了300有找 真好!!!
又多了一個回憶 到我們老的時候回味無窮呀 haaa


text:
2013年11月11日 星期一
椒鹽豬扒 + 冬菇燜節瓜 ( 11-NOV-2013 )
( 11-NOV-2013 MON )
星期一喇 又係臨醒先發惡夢 尋晚都無睇恐怖戲 無啦啦都發惡夢 可能要番工 所以有壓力呢 哈哈 ~
早餐勁想食腿蛋治烘底 諗住好小蛋 點知原來都幾厚 所以勁飽 ~
番到菇場要做埋 d 手尾 都差唔多 11 點幾先搞掂 眨下眼又 lunch 咁呀 ~
又係 lunch box 真係唔鍾意叮菠菜 口感好林 所以我會第一時間食咗先 最怕食林 pat pat 嘢嘅感覺 ~
忙下停下 好在今晚唔駛買餸 所以又去超市買下嘢 番到屋企就抖下先 抖咗半個鐘就預備煮飯 lu ~
里奧大人差唔多 7 點打黎 好緊張打黎問煮咗飯未 咁我話煮咗啦 原來佢話難得咁早放工 想同我撐枱腳 不過我唔啦 醃好哂嘢 又已經煮緊 ~
里奧大人又問食咩 我咪又話佢鍾意食嘅嘢黎打發佢啦 點知 佢話成日話 d 嘢係佢鍾意食 連佢自己都唔知自己鍾意食 d 咩喎 嘩哈哈 ~
難得佢咁早 咁當然等埋佢一齊食啦 今晚唔煮飯 淥個擔擔麵比佢食算喇 ~
時日晚餐 - 椒鹽豬扒 + 冬菇燜節瓜
椒鹽豬扒 - 今次好有心機整 仲係咁記住要落生粉 哈 但最可惜係唔記得買青椒同埋加指天椒 唔係賣相同味道就更加好呢 ~
冬菇燜節瓜 - 雪柜無位 所以清埋 d 冬菇 咁樣燜都幾好食 其實我依家有 d 怕食冬菇架 因為次次食完都好滯咁囉 ~
里奧大人幾衰呀 咁我食完先嘛 因為我就食餸 無食麵 咁我坐喺梳化度整 d 嘢 突然間覺得佢果邊無哂聲 之後我見到佢鬼鬼祟祟冚番個蓋 梗係擺 d 豬扒落我 lunch box 度啦 之後佢擺完 見我望住佢 佢個樣好似見到鬼咁驚呀 衰 ~
搞掂哂再沖埋涼都係 9 點 實在好開心啦 可以做自己嘢嘛 咁之後打比個 frd 同佢傾咗 45 分鐘 傾完就食生果喇 ~
Raspberry - 我想食好耐架喇 因為我鍾意食有 raspberry 嘅雪糕同乳酪 所以買盒黎試下 呢盒 $29.9 我覺得貴呀 咁我買嘅時候 聽到有人話酸 所以都心大心細 但里奧大人話買黎試囉 點都要試過先知 咁又唔係好酸啫 不過口感原來係林嘅 我以為口感會好似藍莓咁添 不過下次會買黎整雪糕 咁樣應該好味 d 呢 ~
無核青提 大粒又爽脆 雖然果糖好高 但都忍唔住要食呢
今晚里奧大人自己睇劇 咁我又打機咁啦 但熄咗電視 之後佢話瞓 咁我都瞓喇 但唔知幾多點 不過都應該超過 11 點呢 ~
4 則留言:
椒鹽四笠..午安啦! 嘩~! 拎野拎到我差D壯士斷臂..勁攰呀回覆刪除
哈哈哈哈! 小奧原來同我一樣~食唔晒D餸會鬼鬼鼠鼠塞入lunch box
出黎果下其實係見到驅魔人~所以咁驚咋...笑屎我!!!
個椒鹽豬扒正呀~開廚以來原來我未整過..搵日等我整下先回覆
五花大綁笠 哈哈 早啦 今朝凍呀 下星期一 16 度咋 不過天文台又話今個冬天唔會好凍 咁我囤積咁多脂肪點算好呀 嘩哈哈哈哈 ~刪除
壯士斷臂咁激 放低哂所有嘢之後 有無一種解脫嘅感覺先 ~
有 d 人會推車仔 但我覺得其實唔方便 上上落落又要拎起 仲辛苦 ~
嘩 原來妳又係鬼祟玲黎架 做咩咁唔光明正大架妳 咁樣唔得架 知道嘛 ~
我係驅魔豬 所以佢更驚 嘩哈哈哈 ~
妳整椒鹽豬扒實好味啦 我又要食 快呀 ~
四粒椒鹽之~ 午安好呀 今日涼佐好多呀..又大風喎 真係感覺到開始凍喇.. 我記得你唔食下午茶架呵 好勁呀 我一到3,4點就好口痕架喇 尤其冇嘢做嗰陣 睇嘢都唔睇得咁多架...回覆刪除
件腿蛋治真係好厚蛋喎 好少見 有啲真係薄到一張紙咁架..好佩服煎嗰個人 但厚先好味 有口感啲
椒鹽豬扒正喎 好野味 我噚日買佐塊豬扒都諗緊點煮 想問椒鹽係咪唔駛醃架? 冬菇好頂胃架 所以你咁滯囉 有胃痛既人唔可以食咁多粒冬菇架 你唔煮咁多粒咪得囉..成日都辛苦自己既 搣你~
raspberry $29.9算好平喇 好多時賣$49.9架 以前我like加落yogurt到食 係喇..就咁食口感麻麻回覆
五代同堂木阿之 係就勁咯 哈哈 ~刪除
呢個星期中開始涼呀 下星期一 16 度咋 妳記得着多件衫 ~
我成日口痕架啦 無嘢做真係最好食嘢 哈 ~
今次件腿蛋治真係厚 夠哂飽 有次喺椰林閣食吉列魚柳 tea 塊魚柳真係薄過粉漿 呢個師傅刀功一流 可以入世界紀錄 勁呀 ~
我有醃 d 豬扒架 仲加埋蒜蓉添 所以好香 woo ~
冬菇真係好頂胃 但好奇怪 我自己煮又唔覺 但喺媽咪度食又覺得好頂胃 可能媽咪屋企多餸 我得果 2 樣 哈哈 ~
冬菇擺喺雪柜好耐啦 唔食唔得 ~
嘩 raspberry $49.9 咁貴架 我唔買架 ~ 就咁食 d 口感勁怪 不過真係堅想試囉 ~


text:
2008年7月27日星期日
JAL2 BIGDAY 大成功
籌備經年嘅婚禮大功告成,終於可以鬆一口氣.得到天時地利人和,再一次多謝各位兄弟姊妹嘅鼎力相助,合力做出一場 Good Show!由初時籌備嘅四十圍酒席發展成五十一圍,真係諗返都有少少似發夢.好難想像如果唔係有親朋好友唔得閒或者放飛機,需要開到五十幾圍呢? 全晚雖未至於腦袋一片空白,但係好多細節真係唔太清楚.仲記得見到好多人排隊等影相,果一刻有少少覺得自己似米老鼠.又記得七點幾兄弟嚟報數話只得五份二嘅賓客到咗,要遲啲開席... 點知轉頭八點左右就魚貫入場,一時間仲多人到要排隊等簽題名布.各兄弟姊妹即時開始招呼賓客,安排坐位,維持秩序,個個都忙到不可開交.之後好多唔同嘅親戚朋友都對呢班兄弟姊妹讚不絕口,今次真係絕對搵啱幫手,再一次多謝你地!今日繼續收到好多朋友電話,講返好多飲宴間嘅發生過嘅人和事同細節比我聽,亦都問咗好多問題.以下係最多人問嘅問題同答案:
1/ 你地無眼花,唐佳,雪妮 係有嚟飲,佢地係我父母多年嘅朋友.
2/ 即晚派相呢個小禮物係特別安排,係咪好過送鎖匙扣比你地先!
3/ 唱歌環節係即日決定,事前一次都無採排過,有無聽到打冷震?
4/ 我知有人錄咗,當然唔希望大家放上 youtube 啦,私人聚會嘛!
5/ 放相都介意架,所以唔好放啲 close up 相上 facebook 呀,唔該!
1 則留言:
-
-
To all our friends,
Thanks for coming to our wedding banquet, hope you joined on that night.
Ann Lam ^_^
- 2008年7月30日 下午5:12


text:
唔講唔知原來香港有好多歷史文物可以免費參觀
我哋平時只係去開嗰幾個...嚟咗九龍公園呢個文物探知館先知原來仲有好多
我哋啱啱離開咗衞生教育展覽及資料中心
跟住就繼續沿住海防道旁前進去到九龍公園南門
我哋先同九龍公園個靚靚招牌影張相先
之後就轉右行3分鐘度就會見到香港文物探知館
之前已經嚟過呢度排隊拎「景賢里開放日」免費飛
所以今次順路帶埋佢哋嚟睇吓
從外面睇佢嘅建築特色都好英倫味重
好有復古感,好值得帶小朋友嚟睇吓影吓靚相
就算係假日,呢個館都唔算多人
所以我哋都好好行,唔駛同人逼
穿過大堂就嚟到呢個專題展覽廳
佢哋拎位部相機係咁影
見到設置喺中間呢個五顏六色嘅透明膠波就影過不停
每個膠波裡面其實就係展示香港每一個歷史文物
喺裡面行咗一陣之後我哋就行出嚟搭扶手電梯上二樓
上到二樓呢層有個文物探索之旅,呢個係常設展覽
其實都有少少似香港歷史博物館
不過呢度比較多係關於建築文物
行入嚟轉個彎突然多出這個空間都好得意
好似一個自修室咁可以俾人喺度搵吓資料坐低慢慢睇
由原始人講到漢朝明代!
帶住佢哋兩個自己都冇得細心慢慢欣賞每件文物嘅出處同歷史
離開咗探索之旅之後出一出館外見吓太陽
好快又走入另一個場館
呢度介紹番多少少近代嘅歷史建築
我好鍾意呢個轉盤方法去觀賞模型
可以360度睇哂成個模型,又唔怕俾人多多手整爛
不過睇個陣就有D困難囉...佢應該整成塊係透明板或者係玻璃就perfect!
臨離開場館前有個迷你影院
因為好多人坐咗喺度睇順便休息
所以我哋望咗兩眼就離開咗lu
芊芊又係一見到有互動遊戲就走去篤篤篤...
Photo by CANON 5D Mark III, Len | EF 24-70mm f/2.8L USM
呀劍評語: 去過九龍公園咁多次但係重來都唔知佢嘅存在,所以都覺得幾新鮮!不過我覺得個館太暗囉...其實好似冇乜需要做到咁黑囉!
香港文物探知館 簡介
香港文物探知館位處九龍公園,前身是約建於1910年的前威菲路軍營S61及S62座.政府在1967年收歸這片軍事用地,用作文娛康樂用途.自1983年開始,該兩座建築物用作香港歷史博物館的臨時館址,直至1998年啟用尖沙咀東部的新館為止.經修復後,這兩座歷史軍事建築與現代設施融合,用以進行文物宣傳及教育活動.
開放時間
星期一至三及五: 上午10時至下午6時
星期六,星期日及公眾假期: 上午10時至下午7時
聖誕節前夕及農曆新年前夕開放至下午5時
星期四(公眾假期除外)及農曆年初一及年初二休館
電話
2208 4400
免費參觀
尖沙咀港鐵站A出口
網址
http://www.amo.gov.hk/b5/hdc.php


text:
港島綫中環 財務公司支店検索
中環
中環站是位於香港中環遮打道,畢打街和德輔道中的港鐵車站,設有4個月台(一個島式月台和兩個側式月台),是荃灣綫香港島的終點站與港島綫的中途站.中環站設有收費區的行人隧道分別連接鄰近商業區及香港站,供乘客轉乘東涌綫和機場快綫,而該隧道位於環球大廈,干諾道中和交易廣場地底.中環站是荃灣綫在香港島的總站及港島綫中途站,是一個重要的兩綫轉車站,可以讓乘客在荃灣綫及港島綫進行轉乘,經海底隧道往返中西區,九龍及新界.另外,乘客可行利用行人通道步行至香港站轉乘東涌綫或機場快綫列車.不少乘客在中環站步行前往交易廣場公共運輸交匯處或於德輔道中轉乘巴士,小巴或電車前往香港中西區,南區;同時也有不少乘客前往海旁乘坐山頂纜車接駁巴士往返纜車站,或是步行至中環碼頭轉乘渡輪前往離島區,九龍半島等地.該站附近有很多酒店,包括晉逸精品酒店,蘭桂坊酒店@九如坊,Ovolo奧華酒店,香港蘇豪智選假日酒店,寶軒酒店,隆堡蘭桂坊 ,香港文華東方酒店 ,尚圜等.還有附近有街道及設施,包括中環碼頭,香港海事博物館,歐陸貿易中心,交易廣場,香港四季酒店,郵政總局,國際金融中心,怡和大廈,盈置大廈,華商會所大廈,香港中華總商會,環球大廈,中南行,工業總會簽證處,華人銀行大廈,恒生銀行總行,協成行中心,永安集團大廈,創興銀行中心,德輔道中,香港總商會簽證部,利東大廈,利源東街,利源西街,萬宜大廈,紅十字會捐血站,德成大廈,藝穗會,華人行,畢打行,中環中心,威靈頓廣場,M88,會德豐大廈,世紀廣場,卡佛大廈,娛樂行,蘭桂坊,陸通海大廈,豐盛創建大廈,100QRC,皇后大道中,中央廣場,環貿中心,聖佐治大廈,雪廠街,文華東方酒店,聖佐治大廈,置地廣場,東亞銀行大廈,中建大廈,中匯大廈,告羅士打大廈,香港外國記者會,置地廣場,置地文華東方酒店,歷山大廈中銀大廈,長江集團中心,花旗銀行廣場,美利道,山下纜車總站,友邦金融中心,美國銀行中心,香港中文大學專業進修學院,和記大廈,香港會所大廈,皇后像廣場,皇后像廣場,展城館,愛丁堡廣場,香港大會堂,滙豐總行大廈,太子大廈,渣打銀行大廈,中國建設銀行大廈,中國建設銀行大廈等.


text:
2014年1月18日 星期六
紙婚之放-台北DAY 1 - 11-JAN-2014
老公訂左7:30AM機,所以未天光已經要出門口,好彩有細佬車我地去機場.之前一晚我已經網上Checkin揀左位,所以我地都成6:30至到機場,慢慢過關,睇下嘢就可以上機喇.
之前都試過自由行嚟台灣,但都有其它人同行,第一次自已兩條友去旅行,我今次真係乜嘢功課都無做過,我連點坐車,去邊度坐車都唔知,好彩老公做足功話,好快已經搵到巴士去台北車站.大概40分鐘左右已經到達台北車站,第一件事就係買定明天到瑞芳既車票,因為我想帶老公去九份,而又想去十分放天燈,我未去過十分呢.本來想買11點幾班快車,但點知賣哂,所以只好早一班慢車,變左10:15車.
跟住就去酒店,老公話西門町間酒店唔多近捷運,睇地圖係兩個站之間,所以我地就行去,見到有葱抓餅又買嚟食,飲埋豆漿都飽飽地(掛住食,無影相啦).
行行下,老公發現我地其中想去既相機街原來就係車站同酒店之間,所以就諗住最尾嗰日至行.
好快搵到間酒店,原來係伊樂園酒店對面(以前叫一樂園),係用舊樓改建,講真外型唔多得,但因為新改建,所以啲嘢較新同干淨.同埋原來要三點至可以Checkin,所以放低啲行李就出去行街喇.
老公話想去食度小月,睇下係咪真係咁好食,去度唔算太多人,等左一陣就有位,我地每人叫左一碗擔仔麵同粉.其它嘢唔多吸引我地食,食完都飽飽地,可能今朝杯豆漿飽肚,如果唔係真係想去埋對面鼎泰豐度食埋小竉包,老公好鍾意食小竉包啦.
跟住就周圍行街消磨時間,去左今朝見到谷友介紹既natural kitchen.間嘢係內街,都有少少難搵.入到去大部份嘢都係NT$50/件.好快已經搵到谷友介紹既花花小碗.都幾失望,全部上色都唔均勻,一撻撻,行左一個圈拎左上手都係放返低,但老公話一場嚟到,又唔係貴,咪照買囉.本來都想買碗,但諗起屋企真係幾多碗,同埋想買LC既碗多啲,所以忍手.
跟住諗住再去糖妹介紹既華山,但行左幾條街都唔見,所以最後都係坐的士過去,原來我地行離左捷運條路,唔怪得搵極都搵唔到,同埋都離幾遠,都坐左成NT80的士(台灣的士其實都算平).去到華山都幾失望,因為本書介紹話有跳蚤市場,會有地攤檔,但去到只見人頭湧湧,大部份都係藝術既既嘢,又人多,同埋當時已經幾攰下,所以搵左間CAFE坐一陣食少少嘢就返酒店休息.返到酒店至係五點幾.
老公瞓到9點左右就起身同我去華西街既夜市度食嘢,其實都幾近西門町,只係坐一個站就到.依度有一檔燒腸仔幾好食,好似都係NT$35左右.另外,又食左碗粉圓同西瓜汁.
行左個圈,想食既都食左就回程打算返酒店,因為今日都幾攰,但一出西門町捷運站,又走左去買炸雞粒返酒店慢慢食,店員知我地係香港嚟,又講啲唔減唔淡既廣東話,真係笑死我地.
依間就係我地住既酒店,間房比網上睇細間左,但老公話紫色地毯係我鍾意既顏色,本來仲有KITTY房,但KITTY房只有兩張單人床,所以揀返普通房,地方因為新,所以都干淨,房間大小對我地唔多重要,最重要係干淨,如果污穢同舊,間房幾大都無用.
訂閱: 張貼留言 (Atom)


text:
今日tony約食飯,二月我生日約過但改左,到今個月jacky生日再約返,jacky仲帶埋carol黎添!我地係韓食家度食,食物好豐富呀!
呢個火煱好正架,忍唔住要黎張大頭照!
我呢個係三色粉絲!覺唔覺我d頭髮直左好多呢?我貪得意特登吹直佢架!不過睇落都係curly hair靚女d!呵?嘻嘻~~
仲有食到瞇眼lam lam脷既唔知咩雞石頭窩飯!
最後仲有個人參糯米雞湯!
咁名貴,又要影張大頭照先啦!不過我對人參麻麻地,食到我都震震地...
既然兩個都生日,唔知邊個請邊個,tony好有心咁買左兩份禮物比我地,真係估佢唔到,好有心好有heart!我開始對呢位不修篇幅的朋友改觀啦!我諗我同tracy唔洗點再改做佢了,因為佢越來越整齊,越來越gentleman,越來越細心了,其實呢d細微野,食一餐飯就見到了!好似走時好識做幫我拎定手袋等我著褸,食甜品時坐位全部係梳化,但又細心到叫我坐一張有back既等我可以挨住...唔,好窩心,呢d位真係會加分架!繼續努力就會冧到女仔架啦!嘻嘻~~
呢餐飯食左成兩個幾鐘,話題多係jacky呢對準新人講左佢地既婚禮的籌備進度,加上八卦既我又鍾意聽喎,佢地好勁呀,出年一月結婚,好多野已訂好晒,連妝都試埋,嘩,真係奇快!係差訂衫同回禮咋,我就比左d意見,佢地亦好buy,係度賣個關子先啦!佢地話宜家個個月都有婚妙展,每次去就樣樣野都加d價,換言之遲一個月訂,比錢就貴左一個月,呢樣又真喎,我都冇諗過會咁添!只覺得唔洗咁快咁誇呀?半年前or幾個月前都得啦!佢地話就算得,人地又可能冇期,比如婚紗相,個期有,但攝影師又冇期,知道就會謝晒皮,難得揀到又因外來因素唔得,好無奈!希望佢地樣樣順順利利啦!
都唔知係咪carol係度,jacky先唔急住走,哈哈,仲提議去食甜品添!我地去左...一睇個碗就知係滿記啦!哈哈!由於近年開始出白頭髮既我,好驚變白髮魔女,所以就算賣相唔吸引,都要食芝麻糊!


text:
引用:
你乜deck俾人discard都死啦,挖墳deck俾人掉走挖墳卡都死啦
而且唔係所有人混藍綠都用果2張卡,黑deck都未必一黎就狂掉對面牌,真係遇正就再開過第2場啦
而且fetch地本身係用黎調色,3色deck或以上效果會更大更重要,
黑綠白deck可以用黎揾Murmuring Bosk ,或者其他deck可以揾地人當blocker
LEGACY打法FETCH LAND可以用黎揾基本地避開WASTELAND
怕俾人搞所以唔落FETCH地 同 怕人有COUNTERSPELL,所以唔落整地
"因為對面FETCH地,所以要用STIFLE/BIND對佢"
"因為對面整地,所以要對對手用COUNTERSPELL" 幾個心態其實一樣
總結係落FETCH地調色本身無誤,而且可以有其他效果,但怕人因為呢樣野針DECK,其實冇太多野可講
另外想講EDH FETCHLAND係有代替品架,唔係形成野地果類,係 Grasslands 同 Flood Plain呢類,tap入但對應2種地形,仲唔駛食hit,但俾人stifle/bind就 (ry
就返時間黎講你當群戰edh係正式比賽已經有問題,4人打,6人打,7人打,照50分鐘打好難打完一場,拎埋2-3局/sb時間可能會好少少,但都講唔埋,見人mtgo(播片黎講)都成日要30分鐘一場,某D位有人有威脅對面幾個諗點搞掂果陣,果幾家算唔算一齊SLOW PLAY
?
所以下次多人局有4人以上 我識做 揾第2位玩家打著先 OR 觀戰算
而且真係有咁多刻意/惡意slow play? 如果d決定唔影響戰局/佈置,正常冇人無故諗6-7分鐘一步點行?


text:
當中有一間係心儀嘅,
我哋住依區冇乜得選擇,其實一早已經有咗2間目標學校.
好好彩地,其中一間11月中已經收咗Jayden.
我覺得好辛苦,所以我冇好進取咁揾第二區嘅學校.
我唔知點解我屋企人當年放心一個二年級嘅小妹妹自己去咁遠路程返學.
佢哋唔覺得危險架咩?
我細個嘅時候,係返上晝班,
就算關佢返小學計埋來回交通時間,
返到屋企都仲有大把玩嘅時間,可以自由活動嘅時間.
但係而家小學係返全日嘅,
如果Jayden去好遠返學,佢返到屋企咪要成5,6點?
之後仲要預時間休息同做功課,
我真係唔想佢返來之後咩時間都冇.
其實上年係有參加過自行小一學位分配嘅,
我揀咗去沙田嘅學校,我細個讀嗰間.
其實如果真係咁好彩學校收嘅話,
我真係好掙扎究竟讀定唔讀,
因為Jayden係唔適合讀嗰種好傳統嘅小學.
同埋呢間小學佢嚟我哋屋企太遠,
如果真係收到嘅話而我哋又真係會讀嘅話,
我哋應該會搬屋.
可能個天唔想我揀,唔想我煩,
結果Jayden係冇被取錄嘅.
有冇少少唔開心呢,我諗應該係冇嘅,
因為如果Jayden被取錄嘅話,
我真係要掙扎好耐好耐,
而家個天幫我決定咗唔使煩.
仲有一樣好搞笑嘅事發生左.
就係我唔記得咗交大抽奬嘅表格.
不過唔交都冇乜損失,因為其實派左邊間都唔鍾意,
就算排咗去第一志願都唔會去.
所以唔交表格對我地講冇乜所謂.
只係我自己心理上覺得小一大作戰嘅程序未完成.


text:
7/13/2012
多氏亂買:Estee Lauder Advanced Night Repair Eye
7 comments:
我其實已經用左2支sample size ANR但都好似冇咩用咁, 可能我自己都唔係好多紋 (我仲未3字頭:PPPP )ReplyDelete
但佢支double wear foundation堅好用, 真係防汗防油防水唔甩架, 而且遮暇OK喎!Replies
maryl 你講出左個重點.... 你仲細,唔駛用 Estee Lauder 住 :PDelete
其實本身我皮膚唔係太差, 係有D暗啞, 缺水同黑眼圈, 我天生皮膚黑所以成日好似未訓醒咁, 想有返D光澤Delete
尋日我去完書展出返MK個陣成隻落湯雞咁但用EL個foundation真係不脫妝, 但佢質地好乾身難推, 宜家我夏天用仲OK, 唔知冬天仲得唔得
你仲有冇用神仙水呀?
何解皮膚黑會似未瞓醒呢?我就係因為太白,一有色素/斑/ 印就好礙眼!!Delete
你講到隻 foundation 咁勁我都想試,我買左bobbi brown 聲聲 long last 既防水粉底,但對我冇咩用勒,半日就溶晒 >.<
神仙水... 說來話長,我用左個幾星期開始出好多暗粒,自己又死多手去整變多左好多印,去左間針清好勁既 facial 清左幾次,暗粒冇左 9 成,皮膚感覺係比之前細緻左,但印就揮之不去.我幾年前其實都用過神仙水都試過一樣情況,轉頭就停用左.今次買時問過個 BA 佢話有人初時用會咁,捱過就無問題,所以堅持落去......我都唔知甘係好左定差左,又或者係咪得我先冇咁奇怪既反應.
皮膚黑個樣係冇咁精神架, 我唔識講Delete
隻foundation我同同事都試過, 我同事好怕熱架但佢都冇溶, 我就額頭有頭髮遮住成日都冇油出
之前fb有得登記拎sample, 不過d色都深唔岩你, 唔知佢有冇淺色sample呢
至於神仙水, 我25歲用個陣真係出少左暗粒同d暗倉謝得好快, 皮膚好似真係好左咁, 不過果陣覺得貴, 用左一支就冇再用了
我今年抽COSMOPOLITAN 10周年抽中左SKII禮物, 其中一樣野係神仙水, 咁就用返啦, 額頭暗粒係少左但面頰就多左好多暗粒, 暗倉就謝唔到, 唔知關唔關我自己身體問題, 因為我淋巴都唔係好順暢
打錯野,係cosmo 27周年Delete
我用完手頭上幾支 foundation 去試吓 double wear 先 ~Delete
至於神仙水,我之前既問題同你一樣,出左好多 ‘石頭瘡’ 同暗粒要去美容院先清倒,但過左個幾月開始就冇呢個問題了...
P.S.: 你唔話我知我都冇留意 cosmo 幾多年了 :P


text:
有鑑於紙樣唔齊,追求完美者(我 XD)就修修佢啦
嗯,愈修就愈四正,簡直就係 masterpiece!
只可惜修得短得濟 -________- 原來放唔落部電話哈哈哈哈哈哈
(原本想造個電話袋 XDDDDDDDDD)
結果我把心一橫將袋仔改造成散紙包同八達通卡套
點知屋企嘅設備太弱雞,cut 歪咗(!!!!)
嗚嗚,見到上面嗰個 cut 到幾醜未呀?
不過上堂嗰陣我再修返好佢哋條邊 ^__,^ luckyyy
(一撻撻嗰啲跡其實係雙面膠紙嚟,
本身想定住個位,點知整唔甩哈哈哈)
終於都可以聯埋佢喇!
見唔見到係用兩支針??幾咁霸氣 ^__,^
我仲揼咗個「MUM」呀嘻嘻嘻
油嗰個三色邊邊永遠都東歪西倒
於是我索性畫條發姣花邊 :D
另外呢個連線都未剪哈哈哈
埋尾好有趣㗎,只需要剪線,跟住用火辣一辣線頭
咁個線頭就會縮入去㗎喇 >______<
有創意嘅朋友個相架都七七八八喇
佢話個相架唔夠硬,攝咗張卡紙入去 XD
嚟近佢想整皮領!!!!
好型棍哦
正如之前話齋,最難係揀皮
所以我另一個朋友好彩搵到埋正皮
只需要簡單設計,就已經好靚喇
嗚嗚,好酸呀~~~
今個星期五決定唔去整住喇!想休息下
下星期就約咗人食飯,哈哈哈,停工半個月先 XD


text:
CD包裝
2007年2月6日
丙戌年十二月十九
夜
〈空間〉
我老Blue除左鐘意買模型外,亦都好鐘意買下CD聽.
雖然呢兩樣價錢都不外乎一百幾十,
呢兩樣野嗜好,如果比起其他朋友經常換相機,Hi-Fi來講,
真係蚊比同牛比.
但係香港寸金尺土,小弟住屋環境同大多數朋友,
擺放呢D雜物空間有限,
定時定候又係清理一下不必要既垃圾,
先至可以騰出空間,迎接更多雜物.......
模型係最頭痛既項目,
由於自己玩親都係MG版,件件都有咁上下大盒,
一日唔砌一日都好阻定,
唯有積極D儘快砌多D啦!
始終模型唔同上色完成品,
模型砌左先至有佢展示作用,如果唔砌就係雜物嘛!!
至於CD,唔好睇少一隻CD細細隻,
但係我老Blue自從買左好多國內正版CD之後(平均每隻三十大元),
去年好瘋狂咁買左好多,
結果日積月累之下,
原本只可以擺二,三十隻CD既地方,
結果擺唔哂,放到就圍都係.
今日終於唔可以當睇唔到,
抄翻個CD File套,
拆哂D包裝將D舊CD pack哂入去,
叫做勉強解決問題.......
不過起拆packing既時候,
發覺好多CD包裝都唔環保,
一隻CD經常攪到好大隻,用好多紙,個盒好多用DVD形式,
其實無咁必要姐係咪!?
Blueman
標籤: 音樂


text:
以下會Share一D我覺得清楚易明既Youtube video,結集唔同既基本針步教學,方便做唔同手作既時候可以用到~
平針縫 -- 將針線一上一落遊走於兩塊布之間,簡單地將兩塊布縫合,但要注意針步要細同密,如果唔係製成品既縫合位就會好易散同埋一折一折;作基本縫合時,要小心唔好拉太緊,否則製成品會唔平順. 平針縫亦可以作為「縮縫」,只要用平針縫疏疏地咁縫一次,到最後拉緊布塊,就可以做到縮起同皺起既效果.(PS: 做熊仔頭時就係要用縮縫來收緊熊頭啦.)
全回針縫 -- 多數用於裝飾縫線同刺繡,效果比例整齊,好似衣車車出來既咁,而且好穩固,適用於手縫布袋.
半回針縫 -- 同全回針縫一樣,都好穩固,但就只回半步,布面會好似平針縫既效果,但布底會同全回針縫一樣,有一條重疊既線.(P.S: 做熊仔最好就用半回針,因為比平針更牢固,又比回針快,縫合位置都係內部,唔會有人睇到,所以用半回針就最好)
藏針縫 -- 主要用係返口位置,當兩片布縫合好並於返口處返出後,可以藏針縫(以下教學叫做對針縫)縫好返口,其實原理同平針縫一樣,只不過係換左個方法去縫,所以記得針距都要細密,而且唔可以拉太緊,如果唔係就會起狗牙一舊舊架啦.


text:
琴晚(8/6)發覺波子魚,游水搖吓搖吓咁,好似係病咗,同佢影咗D相同短片,我諗呢次係最後一次同佢影嘞!
之前一共養咗4絛波子魚,淨番唯一一條魚媽媽,佢嘅老公同BB都先後升天.
但係好奇怪,雖然淨番佢一係魚,前一排佢竟然生咗D魚仔出嚟,可惜都死哂,之後魚媽媽仲一日瘦過一日,就連脹卜卜嘅肚腩仔都唔見咗.
Continue reading »
已經好耐無同大小龜影相嘞!想同佢哋影張相真係好難,一嚟唔夠光,二嚟部相機一放埋D,佢哋唔係縮埋,就係走開,真係唔知點影好,有時唯有拍吓短片啦!
Continue reading »
餐廳Buffet + 註冊: Café Muse $8,800 (一般)
Café Muse係o係尖沙咀文化中心附近,揀呢o度搞Lunch Buffet,係因為覺得周圍環境好,好唔鍾意有D註冊地方要上去商業大廈,感覺一D都唔好.又或者有人會問,點解唔揀酒店?其實當初原意係想註冊完,希望我o地o既朋友有個地方食小小o野,可以坐抵傾o下計,影o下相,唔駛觀完禮就要走,所以酒店唔適合我o地,而且亦超出我o地預算.
最初我o地同Café Muse傾,係要求要D小食同糕點,但係由於呢Do野食佢o地要為我o地特別去整,所以個價錢唔平得過食佢o地個Lunch Buffet,就係o甘,最後我o地o既婚禮,就變為o係餐廳搞Lunch Buffet,再加註冊嘞!
Continue reading »
媽 咪 衫: 心研 $650 (很好)
我o地o果時同亞媽差唔多行o西金都o既所有舖頭,最後決定揀心研,係因為亞媽睇中o左件衫.金都有D媽咪衫舖頭幾靚,不過勁貴,有D正常價錢,但係D衫好老套,我亞媽完全唔鍾意.
Continue reading »


text:
2016年6月14日星期二
合法加建
39 則留言:
舊樓加建,安全嗎?回覆刪除
可以不建高的話,真不願滿目都是高樓大廈!回覆刪除回覆
咁既加建以前半島都係咁, 竟然加多2層都冇事, 唔似有d加多塊草皮就成個頂冧哂XXD回覆刪除回覆
冧嗰個頂根本唔承受到咁重.刪除
在英國,大廈就少見加建.住宅就最多,我地買兩房屋,最後可以改建,加建到四個房.回覆刪除
是否一向都係咁起多一層?回覆刪除
唔需要問其他業主或隔離物業批准?回覆
我估棟大廈業主有錢就可以.刪除
加建通常都唔會高過舊屋頂個高度. (唔知係咪保暖原因,舊樓d屋頂好高㗎)
我通常係見人將露台/花園加建,變成室內溫室花園,但係就唔興加多一層回覆刪除回覆
喱個投資回報好和味呢!回覆刪除回覆
好難講㗎,呢度好多吉屋等人租.刪除
呢啲係住宅定商業用途?回覆刪除
你住嗰度有無加建?加建時住本來最高嗰層咪會由朝嘈到晚囉?
如果你本來係因為鍾意住最頂嗰層先買(或租)個單位,加建後變咗唔係最頂嗰層,咪好唔底?要死死氣賣屋搬走?回覆
住宅同商住都有.刪除
我住呢棟相對比較新,冇加建. 加建時我真係想像唔到有幾嘈.
加建唔影響你景觀喎.唔使搬吖.
唔係景觀問題,住最頂嗰層有其他好處,例如比低層更加私隱,比較少蛇虫鼠蟻,賊佬都少啲,冬天會暖啲,慳返暖氣費.加建後就無晒呢啲好處啦,咪唔底囉 :p刪除
我度同你好大分別喎,蛇虫鼠蟻基本係冇.而呢度頂樓係冬凍夏熱.刪除
你度真係乜鬼蛇虫鼠蟻蜘蛛都無?刪除
頂樓通常係最高溫喎,當太陽曬落屋頂時,咁梗係頂樓最熱啦,冬天夏天都一樣,而且熱空氣係向上升,咁高嗰層實係暖過低嗰層,你度做咗啲咩可以違反物理定律呢?:p
呀,我諗可能你住高啲嗰層,所以無蛇虫鼠蟻:p刪除
熱空氣係向上升....我估冬天一開門係走咗出走廊先囉.刪除
蜘蛛唔係時時見.
這裡如果加建一定需要檢查同好多查問回覆刪除
我發覺歐洲好多地方都係咁喎回覆刪除
有啲好似唔係咁match回覆刪除回覆
係㗎,但係屋頂又唔太覺眼囉.刪除
應該要入圖則批掛回覆刪除
原來歐洲都興加建,以為香港地方細先會咁添~回覆刪除
合法?咁最初起果時唔起多層咁蝕底嘅?回覆刪除回覆
可能百幾年前好夠用.刪除
加建主意唔錯, 但新的部份要融合舊式建築物才好.回覆刪除回覆
喺路面通常唔多覺個屋頂.刪除


text:
2014年6月1日星期日
啤酒焗雞脾
55 則留言:
呀茂利王老子,rosemary既葉邊使摘架,成枝由上至下一擄就得啦!回覆刪除
會唔會係雞脾用刀界幾下, 會容易入味D?回覆刪除
咁下次醃耐啲啦回覆刪除
未試過雞肶用啤酒醃,唔知乜味?回覆刪除
並在此祝佳節愉悅!
食雞脾過節 :P回覆刪除回覆
呢個係早幾日煮架喇.刪除
可能d肉太厚....真係要界幾野先得......回覆刪除
不過對我黎講,....依然吸引力十足~~~
呢個啤酒雞的都想試架.係咪好有酒香?回覆刪除
呢個我有興趣噃.回覆刪除
醃過夜就入味.回覆刪除
一餐食幾多隻?回覆刪除
你將所有材料放入焗盆後仲有冇比鹽, 黑椒粉調味架?回覆刪除
紅色係咩尼o架?啤酒味怪怪地喎!回覆刪除回覆
番茄.刪除
唔怪架. 好食.
醃耐D仲入味呀!回覆刪除
端午節愉快!回覆刪除
紅红綠綠個樣好怪,
綠色喺乜嘢菜?
啤酒煮,同落白酒差唔多,
都夾嘅:-)回覆
光線問題綠色係薯仔.刪除
rosemary就咁向下捏, 啲葉就全部出嚟, 唔駛慢慢摘喎. 我諗雞脾係要醃耐啲先夠入味.回覆刪除回覆
唔係摘o既問題. 係食時我要整走佢煩.刪除
係咪特登買啲雞脾來賀下自己牛一架呢?!!^^回覆刪除回覆
我未試過啤酒焗雞脾呀,用德國啤會唔會好味d呢!回覆刪除
焗Rosemary 一係成支一係磨碎曬焗好d,一枝枝葉焗完好乾,有個學烹飪同學仔話試過比條rosemary拮住喉嚨,要去醫院整番出嚟.回覆
咁又唔知好唔好味d喎.刪除
我就係怕佢一枝枝乾葉
有幾平呀??我買開走地雞肶,兩鎊銀多有兩隻回覆刪除
我每次整雞脾都會用刀界幾下, 咁樣會容易入D味同易D熟!回覆刪除
啤酒味雞脾再配啤酒唔知效果會如何回覆刪除
想好食,唔好怕麻煩啦回覆刪除
我早排用啤酒整柳, 都好得呀!最近班住歐洲嘅香港blog友係FB整左個group, 你有冇興趣揾番d 老餅?回覆刪除
“歐洲生活香港人“hongkongese living in Europe'
謝謝分享,好似不難做的菜!回覆刪除
醃肉最少都要半個鐘啊....回覆刪除


text:
之後行番出去買手信,買咗d醬料,白咖哩麵等等,仲有豆沙餅,話係檳城特產,但可能唔啱口味,真係唔係咁好食...
買完之後,本身諗住去愉園茶室,但一陣會去食娘惹菜,驚會食唔落,所以食咗碗煎蕊就算喇!呢間旅遊書有介紹,所以好多人排隊,都幾好食!
食完之後再去supermarket encore買多次手信,就番酒店放低d野再去檳城出名娘惹菜Nyonya Breeze食飯喇!距離酒店行幾條街,就到喇,遠就唔算遠,但天氣咁熱,真係行到出晒煙!我地叫咗出名嘅胭脂雞,娘惹甜酸魚同四念豆加拉武,前兩樣都係比一般好少少,四念豆佢係涼拌菜,但個四念豆係生食嘅,又係...唔係好啱口味啦...真係一般,不過價錢都唔貴.
之後就行去隔一條街嘅義香買手信,佢最出名嘅係麻油,連蘇施黃都勁讚,梗係要買啦!仲有就係我本人覺得唔係好好食嘅豆沙餅. 佢有d款係可以買一件,我地全部買一件試食咗先再買,但全部都真係一般,真係唔啱口味!不過價錢都唔貴,買黎做手信都ok嘅!
之後就行番酒店拎番件行李,諗住坐的士走,原來酒店係有車,RM40去到batu ferringhi嘅Bayview Beach Hotel,咁就直接上車啦!
但架車個冷氣神神地,中途已經要開窗,熱到....坐咗半個鐘多d就到喇!
再去個小賣店買咗個泳鏡,積買咗條泳褲就去泳池游水喇!
有個外國人以為我地係去honeymoon,見我地喺度影相,主動幫我地合照!
"游"(我地兩個都唔識游水,所以用個游字其實唔太正確)咗個幾鐘,我地中途仲去咗個kids pool度玩,點知"sir"咗一次條滑梯,已經俾個職員叫番我地去大人池!哈哈,咁我地兩個都唔識游水丫ma!
玩完之後,沖好涼換好衫就行出去搵野食喇!沿路都有好多餐廳,間間都好有情調,但因為聽日係積正日生日,所以想聽日晏晝先食,今日都係想食夜市嗰d攤檔多d!行到去中段,終於都見到!
我地食咗沙嗲串,生蠔,煎蠔餅,laksa,炒棵條,肉骨茶,曼煎糕等等,都係夜市嘅野食好味!Yummy~~~~
食完我地沿住番酒店條路再行咗陣夜市,就番去lu~~


text:
週末,放工約咗印度婆婆兩母子同埋我老闆一齊去飲茶,今次我地去怡翠軒.
平日黎食飯,係冇乜點心既,但今日,真係意想不到咁多款式呀!我冇影到相呀,係佢地面前就費事做d咁既怪異行為啦.
我當然俾咗一抽零食佢地做伴手禮啦,加埋一盒迷你朱古力做母親節禮物,夠晒識做啦掛!
婆婆亦都好有我心,帶咗盒黑加侖子茶俾我.
仲有佢親手做既潤唇膏添!
四個人,叫咗:
竹笙素粉果 $14.8 :我冇食,見到入面d材料都琢得細細既,應該OK既
五柳炸雲吞 $14.8 :我冇食,d鬼鍾意食熱氣野我先叫既
XO醬炒蘿蔔糕 $36:蘿蔔糕本身質感唔錯,面頭仲鋪咗d韭菜同銀芽
水晶鮮蝦餃 $36 :味道同質感都好好
鮮蝦腐皮卷 $33 :意想不到地好
鮑魚滑燒賣 $38 :同一般燒賣差唔多,只係面頭多咗一粒鮑魚丁唧
鮑魚汁炆鳳爪 $38 :我老花見到鳳爪就剔,其實我地只係想食豉汁鳳爪,呢款對婆婆黎講,太硬.一碟有六隻,仲有d花生添,終於我都係打包算啦.
荷香珍珠雞 $28 :一般水準啦
鮮蝦白菜餃 $28 :同蝦蛟咁上下,但只有三隻,所以都係差唔多錢唧
蠔皇叉燒包 $24 :好細個既叉燒包,包皮同餡既比例都好好
雞絲脆春卷 $17 :味道一般啦
脆皮燒腩仔 $48 :呢碟係全餐茶最抵食既,拎住$48去燒臘檔買到d咩靚燒肉吖?但呢碟就係貨真價實既燒腩仔啦,正到極!
桂花龍鬚蛋散 $38 :蛋散大家都知咩味架啦,咪有少少糖膠同芝麻係面咯,但佢就加咗一大堆七彩既棉花糖絲係側邊,d鬼又係鍾意既
茶錢 十三蚊位
兩枝青島啤酒
我去到,見俾咗門口果張四方細檯我地,已經唔係幾高興架啦,可能因為我d朋友到先,洽佢地係鬼啦,鬼叫我最遲先出現咩.第一碟上檯既竟然係蛋散喎!有冇搞錯呀?果位侍應都知唔妥,問我介唔介意黎咗甜品先?我梗係話介意啦,佢就拎返入廚房啦.d點心陸續上檯,張檯又咁細,你地都估到邊有位擺野吖.
佢地原則上有換碟服務既,我叫佢上埋碟蛋散之後,就有人幫我同我老闆換咗碟啦,另兩位仲食緊野,佢地唔換住都唔緊要.後來竟然要我逐一開口,佢地先識為婆婆同佢呀仔換碟.
埋單$593,下午茶黎講,都算貴啦.我上次同爸爸既同學仔去荃灣飲茶,十大一細,都唔駛五百蚊.


text:
點解呢篇文咁大言不慚,叫自己做「書評」,而唔叫「讀後感」?因為我未睇晒咯,咁又何來「讀後」感呢?但我已經急不及待,想向大家推薦呢本好書.
學術論著我睇得多,要幾抽象有幾抽象,要幾晦澀有幾晦澀.但係我心目中,最型既學者,始終係駕馭大象既騎師,能夠用活潑,淺白既文字輕鬆解釋大道理.多少天下事,盡付笑談中.本書既作者伊根(Kieran Egan),就係位駕象高手.齋睇佢引用既學者,就知佢走既係雜家路線,教育學家,哲學家,語言學家,心理學家,歷史學家,人類學家…應有盡有.大概教育學係門比較新興同應世既學問,造成兩種各走偏鋒既學風.一係就同你閒話家常,分享下學者自己既教學心得,流於吹水.一係就大量資取其他學科既理論,融會貫通,化為己用.本書明顯行博採諸家既路線.其實呢種一係流於吹水,一係博採諸家既學風,好多雛生既學科都係咁,例如舊時既社會學同人類學,現時既文化研究同文學批評.所以閒時挑啲勁抽既教育論著黎讀下,絕對大開眼界,唔會咁易將自己局限係一門一學,坐井觀天.好似我讀哲學出身,主流哲學界好少提及東歐學者,但係呢本書我就識到聽落幾正既俄國同波蘭哲學家,重有一堆勁抽但我從未聽過既語言學家,心理學家,人類學家等.
言歸正傳啦好嘛?本書一開頭,伊根就拋左個好型既論旨出黎.呢本書寫黎為乜?係為對治危機.咩危機?就係教育改革耐唔耐就黎一劑,但一而再,再而三咁失敗,屢革屢敗,造成教育危機.每次改革在即,大家都會爭相指出既有學制既弊病,教師水準參差,政府監管不力,教育高官短視,財富分配不均,核心家庭解體,傳媒助長歪風,咩原因都有人講過.但伊根話呢堆講法全部都唔係路,病源其實係教育理念度.但凡改革都係理念行先,理念指導行動.只要個理念一日有事,再多既改革都一樣繼續出事.
按伊根講法,自古以黎,西洋世界既教育理念,都可粗分為三大派,分別為社教派,真理派,同潛能派.社教派主張,老師要幫學生將來融入社會,學校係社會既縮影,教育係投身社會既預備同演習.學校應該走踏實風,教曉學生適應社會規範,培養配合社會既價值觀,磨練學生既謀生技能.好似港仔要搵工賺錢,就要識英文同普通話,學校唔會咁騎呢迫你讀波斯文阿拉伯文.香港靠金融食糊,大學就會開精算系,會計系,風險管理系.香港人唔洗當兵,自然唔會有軍事學校.
真理派主張,學校係求知既聖殿,老師應該教授真理,而唔理呢啲真理最後幫唔幫到人搵工.呢派既始祖係柏拉圖(Plato).柏拉圖自有一套好嚴格好獨特既真理觀,佢心目中既真理係哲學智慧,而且只限佢講果套理型哲學,唔係任何阿豬阿狗既哲學.其次係幾何學,經驗界就無真理可言既,所以係佢心目中,無樣野叫做自然科學.咁無乜邊個後輩會全盤接受佢既諗法既,但即使後人既真理觀變左,變極我地都會覺得有一大堆知識,會教你了解世界既真象,唯獨唔係好幫到你搵工賺錢,好似純數,物理,歷史咁.認為求知係學生既天職,學校有責任教佢地正確咁理解世界,都可以叫廣義咁繼承左柏拉圖.
潛能派主張,每個細孥都有自己獨特既天賦,應該各展其能,因才施教,唔好為左迎合社會同灌輸真理,扼殺小朋友既個性同潛能.假如有小朋友擅長音樂,鍾意音樂,但憎計數,老師大可集中培養佢既音樂天賦,咪鬼迫佢學數.呢派既始祖係盧梭(Jean-Jacques Rousseau),繼有杜威(John Dewey)中興局面.
咁作者伊根認為呢三大理念出左咩問題尼?問題就出在佢地三個係水溝油,溝唔埋,但一直以黎既教育政策,都嘗試將佢地炒埋一碟,平衡利害.所謂教育改革,就只係不停咁換呢三味食材既比例咁解,唔係厚此薄彼,就厚彼薄此.咁呢三味野,唔夾就係唔夾架啦,你擺多啲社教,少啲真理,定多啲真理,少啲潛能,出黎碟餸都一樣咁難食.伊根認為一日班官為意唔到呢項難題,佢地既新政都只係一堆新口號,新包裝,換湯不換藥,繼續錯落去.我地又睇下呢三派點樣個唔夾法.
首先,社教派溝唔到真理派.例如要人融入中國社會,學校就要教細孥講普通話,寫簡體字,愛國愛黨.但除左普通話,方言都大有學問噃,教定唔教呢?漢字有繁體寫法喎,教定唔教丫?八九六四好似發生左啲大事咁噃,係咪發生左就要教呢?國民黨既抗日戰績,教唔教同教幾多呢?呢個世界咁多民主理論,學校又教唔教呢?馬克思著述甚豐,後世又多研究論著,學校又教幾多呢?社教派同真理派,似乎會畀唔同答案.
繼而,真理派溝唔到潛能派.有小朋友唔鍾意讀書,醉心畫漫畫,砌模型,跳街舞,踢足球,打泰拳,整曲奇…咁又點計呢?雖然真理觀會隨時而變,今日既學者都比以往開明,但叫得真理派,點都會排斥一啲稱唔上係求真既志趣,正如柏拉圖驅逐詩人出理想國一樣.
最後,潛能派都溝唔到社教派.祖師爺盧梭已經講過,城市風俗愚昧敗壞,唔適合小朋友成長.要湊仔,最好帶佢去鄉下住,親近草木之餘,又可以係無拘無束既環境下馳騁,發揮所長.對盧梭黎講,城市只會污染童真,將小朋友倒模成隨波逐流既魚群.「Come on, James,可不可以成熟一點呢?」
心水清既讀者,會留意到呢三派都可以放係同一把尺上度,就係到底課程追求統一,定尊重差異.一加一等於二,啱就係啱,錯就係錯,唔會因為計數既人係古代既印度仔,當代既巴西仔,定係未來既南非仔而有分別.真理超越地域,超越時代.按真理派設計既課程,理當最強調一統,全世界教既數學物理化學都應該一樣.而唔同社會,唔同時代就有唔同風俗.要適應呢啲千差萬別既社會,自然講究唔同既觀念同技能.你去法國波爾多潛修釀酒學,返黎香港係無乜作為,啲田都用晒黎起樓啦.雖然世界千變萬化,但至少地域相近,時代相鄰既話,風俗都係差唔多.按社教派觀點,同樣係中國學生,就可以修同樣既國民教育課.潛能派就有意見啦,個個學生都唔同,點可以夾硬迫佢地上同一樣既堂,考同一樣既試,過同一樣既人生呢?個體自由大晒,尊重差異先係王道.
好啦,我唔勉強自己兼顧三方,獨沽一味,揀定一派就橕行佢,又得唔得呢?咁做表面上係解決左理論難題,但往往顧此失彼,換黎更多實踐難題.
既然伊根咁漂亮咁歸納出三大教育理念,又咁利落咁指出三者既衝突,佢又有咩治病良方呢?賣個關子先,查實因為我未睇到.以上觀點,通通都係《The Educated Mind》既第一章就達晒出黎.我覺得單係睇左第一章就好多啟發.先唔好講佢有無提出一套成功既補救方案,單係砌左三大理念出黎,條分縷析,經已獨具慧眼,盡顯功架.佢勁在畀左套全新既理論框架過你,從此改變左你睇教育政策既眼光,單係呢點就值得稱道,值得推許.


text:
終於可以交到功課, 仲比返前兩堂既堂課我哋, 黎我都有一個A-及B-, 都算唔錯吧!? 加上有同學讚自己所畫既畫, 覺得好開心, 自信心都返哂黎..xd
joejoe約左朋友去魚排燒野食, 我都想呢!! 放學之後只剩下自己一個人, 於是去德福附近影下相, 裝飾覺得比上年差, 可能係自己唔鍾意童話公仔, 覺得低能掛, 所以我覺得唔太靚, 不過都影下相, 當係留念都好既
展示各個童話故事既大螢光幕, 畫得都唔錯既
牆上也掛住唔同童話故事既畫, 有一張賣火柴女孩果張都幾靚
間滿布童話故事屋既全貌, 仲有畫家即刻畫畫
走廊頂上既布置, 比人感覺好華麗, 加上水晶燈, 效果唔錯
落到樓梯見到個賣火柴既女孩, 自己一個係角落, 感覺同自己好似, 多數也只有自己一個人
第一個商場門外仲有一個胡桃甲子既公仔, 個樣傻傻地
仲有聖誕老人皇帝, 連聖誕老人都升呢啦~
仲有皇后喎, 唔通係聖誕老婆!?
牆上仲有胡桃甲子既士兵, 黎保護身為皇帝既聖誕老人
仲有士兵帶領住車卡, 吹住喇叭走, 呢個情景都幾得意
聖誕老人皇帝仲有士兵吹喇叭伴奏出場, 睇佢幾巴閉
之後去到睇另一個童話, 就係母指姑娘, 果然係好細粒, 好可愛
仲有隻拎住鑽石介指既青蛙, 如果係真既介指黎就好
全個場以花為主題, 覺得同聖誕及冬天唔太襯
最後一個展覽區係醜小鴨, 呢個睇落去都唔錯, 幾得意
就係呢隻主角醜小鴨, 佢仲會轉黎轉去, 都幾過隱架
仲有一班正常既鴨仔, 只剩下醜小鴨一隻, 佢實在太可憐
kumi's new life
2010年11月13日 星期六
德福聖誕布置
終於可以交到功課, 仲比返前兩堂既堂課我哋, 黎我都有一個A-及B-, 都算唔錯吧!? 加上有同學讚自己所畫既畫, 覺得好開心, 自信心都返哂黎..xd
張貼者: 幸福之匙 於 上午4:39


text:
揀星期一(3月5)去Park
Sanssouci無憂宮係因為呢日未有工作,而睇天氣報告嚟梗嘅weekend會落雨.
一出Potsdam火車站有人兜售巴士團,佢話星期一休館,搭車唔好行喇. 係喎,唔記得咗休館.但係喺出邊影相都唔錯啫.
喺Hegelallee嗰邊入口入園,第一個景點係Friedenskirche,好有意大利小教堂風格.
喺
Friderizianischer
Garten拾級而上,
到咗Schloss
Sanssouci無憂宮.
下晝太陽曬向王宮有雕像呢邊.
王宮附近有個風車&
Neue Kammern.
入唔到Neue
Kammern但係都偷窺到裡面.
行冇幾遠到咗Orangerie,
係王宮嘅溫室.
呢日都幾曬架.
我第日啲葡萄收成時都要擺個咁嘅pose.
王宮主人
繼續長征...
終於行到去Neues
Palais.
咁靚嘅燈柱都係第一次見.
Neues Palais後面係大學大樓.地圖上只有左右兩座,依家多咗中間重建中部份.
以前係咁嘅樣.
個工地放咗好多雕像.
呢位好乖,有安全帶.
離開時見到Freundschaftstempel.
到咗Schloss
Charlottenhof, 呢個宮最簡約.
行多幾步到咗羅馬浴場Römische
Bäder.
又係冇開,咁又偷窺一吓.
最後行埋Chinesisches
Haus (Chinese House). 都係冇開.
出面啲中國人雕像好似鬼佬扮咁.
個公園仲有其他景點架.但係行咗三個幾四個鐘,lunch又未食.公園度又冇cafe,又冇車仔檔.真係想餓c人,冇陰公.決定走!
經過一個停車場.
有好多人體殘肢.
原來呢度係維修工場.


text:
細個時會帮媽咪攪魚肉, 但細細個邊識咁多, 拎對筷子來回亂攪, 跟住就俾阿媽鬧, 幾次之後, 我就學識攪魚肉一定要順同一方向攪. 媽咪仲話一定唔可以放薑, 一放啲魚肉就會散.
不過自從十七嵗以後都冇機會帮手打魚肉嘞, 因為已經離開香港.
响新加坡沒鯪魚賣, 只好用鮫魚. 整過幾次都唔成功, 前年老豆, 媽咪過來時特地叫老豆示範俾我睇. 老豆既出品真係食過番尋味, 食完一餐後我仲珍而重之留番一塊煎魚餅喺冰箱, 雪咗一排先捨得食. 老豆, 你幾時再過嚟整俾我食呀?
星期六又心思思想整, 响街市買條大鮫魚, 再打電話俾老豆問做法.
今次好成功, 魚肉很彈牙, 只係略嫌咸咗啲.
魚肉用來整魚蛋和魚餅, 魚骨用來淆湯, 再用來滾西洋菜, 做成西洋菜滾鮫魚球湯. 湯非常鮮味, 啲西洋菜用魚湯來滾過後又冧又滑.
剩下魚肉一半加入切碎四季豆扮泰式魚餅, 另一半就咁煎. 條鮫魚有好大塊魚春, 煎埋來食. 怕唔夠餸, 所以煎多幾塊chicken nuggets.
咁啱買咗啲紅椒, 姐姐就"偷"咗少少魚肉整釀紅椒, 我和她一人一隻, 好味. 呢張係未煮既樣, 煮完即時入肚, 嚟唔切影相.
呢餐大滿足, 食到滾西洋菜魚肉湯和煎魚餅外, 仲有bonus既魚春, 好耐冇食過煎魚春, 幾孚唔記得應該係咩味.
兩個囝囝都食得好開心, 大仔一路食一路講: "媽咪, why did you cook such nice dinner tonight?". 平時就算將四季豆切到好碎來煎蛋, 佢都唔會食, 但個A貨泰式魚餅佢居然話好食.
最後大家眼寬肚窄, 魚餅和魚春都有剩. 前晚用剩下來的魚餅炒四季豆, 又是回味無窮的一味餸.


text:
2015年3月26日 星期四
大伯的座定粒六壽宴
除咗我同爸爸外,其餘既人都冇試過呢間,所以我就專登叫多d款式俾佢地食下.我地十二人,連埋蛋糕,一共十八道菜,夠晒熱鬧同豐盛.
蜜汁叉燒係呢度既名物,黑色粒粒扮燶咗既其實係欖角黎.
金沙素鴨
牛油果吞拿魚卷,亮點係角落果隻蕃茄兔仔,人地收起隻碟,爸爸都堅持要吞埋佢落肚.
竹笙素翅羮,熱度十足,非常滿意.
三杯雞煲,嗞嗞聲咁上檯,色香味全.
魚香茄子煲,呢味就比較油同咸,但我真係茄子既fans黎架,俾我徇私一次啦.
黑醋咕嚕,我覺得比普通糖醋咕嚕好味.
栗子腐球煲,我都幾鍾意d腐球架.
京都金菰牛柳卷,呢碟既格局就認真好多,我上次去大自然素食,佢都只係用塊素火腿卷住金菰蒸就算.今次呢d,除咗佢係成塊好似肥牛咁款既蒟蒻片卷住外,仲拎去炸過,所以d金菰係鬆化既.
鮮百合金菰芥蘭苗
竹笙上素,其實呢碟可以唔叫,冇乜特別.
流沙餃,梅菜餃,咁佢地第一次黎食,我梗係要叫多少俾大家試下既.
芋頭魚係迷你版,有人喜歡香口野,所以係咁意都叫碟啦.
台灣炒米,味道係好標準既,叫單尾既鐵膽黎.
黑松露牛油果炒飯,hehe .... 我頭先唔記得咗影.
壽桃包,預先打咗電話去訂既.(記住呀,生日用既叫壽桃,拜拜用既就叫壽包,因為多數人既認知都叫呢d包包做壽包,為免誤會,叫佢壽桃包就最穩陣啦.)
龍島栗子Tiramisu生日蛋糕.
講真呢款蛋糕我都係第一次試咋.
大家都食到好飽,仲打包咗兩盒餸,大半碟壽桃包同一件蛋糕添.
8 則留言:


text:
唔知大家有無試過,黑開就諸事不順㗎呢,艾菲自問係個幾幸運嘅人,不過間中都會經歷呢D黑仔王moment,雖然D黑仔嘢全部都係好小嘅事,但幾件好小嘅黑仔事加埋一齊真係會令人灰咗,而諗都無諗過,呢D黑仔嘢居然發生喺自己生日當日...
話說星期一係艾菲生日,每年呢個時候都係米高公司嘅peak season,佢事前唔得閒陪艾菲都係預計中嘅事,咁多年來艾菲都慢慢接受咗, 今年佢喺正日請到假返來幫手湊燒腩仔,已經比上年早出晚歸去返工,要艾菲自己一個同燒腩仔慶祝好好多㗎啦,雖然燒腩仔要返學我哋都無plan到點樣大肆慶祝,但一諗到中間有幾個鐘二人世界,就算無聊到只係瞓個晏覺都覺得特別sweet.
生日前一星期,燒腩仔繼續每日跳幾次製,好不容易撐到星期六同佢返學校上埋興趣班,艾菲一心諗住終於都捱過呢個星期,米高又預告夜晚趕得切返來同我哋出去食飯,艾菲同燒腩仔放學後就好開心咁拍拖去咗元氣食壽司慶祝(兩個唔食得生嘢嘅母子去食壽司,成件事實在有D搞笑>.<),夜晚就同米高一家三口去九龍城食艾菲一直都頗like嘅小店,仲食到好好味嘅New York Cheese Cake添(艾菲最鐘意佢有情調得來唔會好拘謹,帶埋燒腩仔一齊食都唔怕騷擾到其他人,而且甜品係睇得又食得)﹗
來到星期日,米高一早又出咗門口返工,講明夜晚無十一點都唔見人,艾菲就一心想帶燒腩仔出去玩吓透吓氣,點知一覺瞓醒燒腩仔先係失常咁整咗單大嘢畀艾菲歎,艾菲收拾完爛攤子已經係正午時份,拿拿聲同佢食飯想話出門口,點知一摸佢手仔,整咩咁暖嘅?一探熱已經37.6度,唯有打消出街念頭乖乖留返喺屋企,捉佢上床瞓覺休息再沖涼幫佢降溫,但都已經做定最壞打算,果然到夜晚就燒到38度...
有病當然要佢食藥休息,偏偏呢個小朋友唔知係食咗藥太hyper嘅關係,定真係咁掛住爸爸,夜晚十點捉佢入房瞓,搞到十一點幾米高返來先肯瞓,以為世界總算平靜落來可以抖吓,凌晨五點幾艾菲去洗手間(自從陀咗BB豆豬之後艾菲係keep住不停醒要去夜尿),忽然有個小朋友又無聲無息咁走出來話去洗手間(個場面其實都幾驚嚇,嚇到艾菲個心都離一離),難得佢肯主動話去洗手間,艾菲當然樂意serve佢,但佢居然去完洗手間就直衝入大人房大叫爸爸,攰到只係得返個軀殻嘅米高無奈起身應咗佢幾句,艾菲就捉佢返房瞓,點知大人們啱啱瞓得返,佢又現身喺我哋房門口大叫爸爸,嘩...咩事呀...艾菲望吓鐘...先六點咋﹗
見到艾菲燥燥地,米高都已經好識做,主動拉燒腩仔返房瞓,然後第二朝又幫手招呼燒腩仔,等艾菲可以喺生日當天瞓到十點幾,但一覺瞓醒佢D燒係無退到,即係一定要請病假返唔到學,二人世界sweet sweet變成一家三口齊齊呆坐家中,咁艾菲都明小朋友病係無人想,但失望同唔開心係難免嘅,米高意圖話落樓買蛋糕順便請艾菲食返D好嘢來氹艾菲開心,點知艾菲明明order咗小籠包,返到來居然變咗上海粗炒,呢吓艾菲真係忍唔住黑面,即平時艾菲應該唔會出聲,不過呢日真係唔想忍,點會識咗咁多年都唔知老婆鐘意食小籠包定上海粗炒,最邪係仲要食食吓畀隻木筷子摻刺整到手指,真係痛到呢...
諸事不順嘅大半日,捱到傍晚時份燒腩仔瞓醒晏覺,燒終於都退咗落來,為求補鑊米高好主動咁幫燒腩仔餵藥沖涼,然後拉埋燒腩仔一齊唱生日歌畀艾菲聽,再氹艾菲換衫出去食飯,尚算好彩嘅係佢呢個無心肝嘅人,仲記得艾菲話想食日本嘢.
因為燒腩仔先啱啱退燒,所以我哋食飽都唔敢四圍去,即刻返屋企抖陣又食生日蛋糕,一切本來都好開心㗎,不過...有個小朋友就邊食邊嘈話要多D士多啤梨,解釋極要一齊share都唔肯罷休,最終米高將食剩嘅蛋糕收起,佢居然發難拍枱想鬧人咁樣,然後就唔小心將食緊件蛋糕掃咗落地,跟住當然係爆喊收場啦,呢D位...為求息事寧人係可以畀過件蛋糕佢㗎,始終係艾菲生日無謂嘈嘛,但為佢好等佢學識控制情緒,艾菲同米高堅持由佢喊,好彩佢都開始知自己唔啱,喊咗十分鐘後都肯收聲聽我哋講道理,不過真心覺得幾掃慶囉...唉...
講完道理已經十點,我哋就要燒腩仔上床瞓覺,點知呢隻仔又再一次唔肯瞓,今次仲要玩到十二點幾添,好彩艾菲呢晚堅持唔陪佢瞓,否則艾菲肯定陪到著晒火,然後又係凌晨五點幾醒咗,去完洗手間唔肯瞓兼入房叫醒晒我哋,仲要一度體溫又燒到38.2度,如是者呢個情況持續到今日星期三,總算退燒可以畀佢返學,但願返到學校消耗吓D精力,今晚會好D等大家都有覺好瞓休息吓啦...


text:
2013年11月28日 星期四
花生朱古力
有同事喺餅店買咗呢個花生朱古力返來食,個個都話好食但原
來都幾貴吓,四十幾蚊磅而且一磅都唔係好多咋,想食都係自己
動手,又平又好食仲好易整添!
材料
朱古力(不需調溫) 400g
花生 300g
做法
花生慢火炒熟
待涼去衣
朱古力切碎座熱水攪至完全溶解
倒入花生拌勻
舀入已鋪錫紙的盤中
室溫凝固後放入雪櫃雪硬食用
48 則留言:
您講得啱,自己整抵好多呀,就嚟聖旦節,用嚟開大食會都好好咖.回覆刪除回覆
係呀~又平又正呀!刪除
做法簡單 , 又好味 , 一路睇電視一路食.......超正呀!回覆刪除回覆
真係好簡單,即使新手都做到架刪除
自己整可以放多D花生,更加好食.回覆刪除回覆
我鍾意多花生阿仔就鍾意多朱古力刪除
好味道! ^^回覆刪除
細時最憎要將花生去衣呢個工序!回覆刪除
但係就可想食呢個花生朱古力喎! XD回覆
我細個嗰陣好鍾意呢個工序,有得偷食吖嘛!刪除
多謝分享..我要學.回覆刪除
等我今年整d做聖經小食先!回覆刪除回覆
呢個啱啦~易整又好食刪除
自己動手平好多!回覆刪除
剛好今天買了花生,等我都試整先,多謝你的分亨.回覆刪除
而加花生朱古力真係好貴~自己整平D又有心思~好正呀~回覆刪除回覆
係啦~想食都係自己整好刪除
跟你食譜整咗,不過我花生用焗,好香,好脆,多謝你分享食譜!回覆刪除回覆
不客氣~焗同炒都得刪除
呢個好魔鬼呀~不過我鍾意一於又跟^O^回覆刪除回覆
間中魔鬼下啦~不過有時停唔到口呀!刪除
哎呀...引C人啦回覆刪除回覆
嘻嘻~過嚟一齊食啦!刪除
呢個都好易整, 揾日試下先回覆刪除
我都好鐘意食這個花生朱古力架,成日係出面買來食,嘩!原來都唔難整,得閒會試下整先,想請問花生係咪即係煲湯果啲花生呀?咁朱古力磚要去邊度先有得買架?謝謝妳分享呀! ^.^回覆刪除回覆
我以前都會去餅店買來吃㗎~~~回覆刪除
好正呀 ! 睇電視一路咬朱古力花生 , 好享受 !回覆刪除
睇落好易整,唔知有無黑朱古力呢?!只要花生炒香D 一定好好味!回覆刪除
請問可以存放幾耐?回覆刪除回覆
放喺雪櫃個幾兩個月都冇問題刪除
呢個係我兒時最愛,每次入親麵包鋪都一定會叫阿嫲買比我食!回覆刪除
謝謝高Ling的分享,你個blog好精彩!!回覆刪除
- Christina2014年12月23日 下午8:56
我整左兩次,讚口不絕,真係好好食,多謝你.回覆刪除


text:
就算再忙,如果佢愛你,抽個時間打個電話唔會阻你好耐.忙,只係一個藉口,亦都係你安慰自己的藉口.
可能佢真係好忙,忙住同其他女人逍遙快活,忙到唔記得你既存在.偶爾記得打翻比你你,咁佢都係太得閒,打發下時間和寂寞.
一齊既時候,經常有電話打比佢,一係講得含糊或者唔當住你面接,一係乾脆唔接,對你就話係唔重要或是廣告電話.
情況經常發生既話,咁電話對面絕對是一個和他關係密切既女人,或者有你唔知得既祕密.
當你唔開心或者生病時,佢無開解同關心你.而每次佢搵你,目標都好明確,只有上牀.
當男人只想得到你的肉體,想佔你便宜時,他先會想同你溝通,或者用身體溝通.
當你見到佢個對話記錄,入面全部都係女人頭像既時候,可以話比你知,佢帶得翻屋企既女人絕對唔止你一個.
你可能好似你個電話一樣,只係佢長長list入面既其中一個.
佢從來無問過你可唔可以做你男朋友,你又可能未見過佢朋友,又或者佢係朋友面前只肯承認你係朋友,而並非女朋友.
或者facebook 唔會肯同你設定 in a relationship 既時候,咁好簡單,你地就真係淨係朋友咁簡單.
6個SIGNS話你知:佢冇心同你結婚
王貽興專欄:相對無言的怨侶
Related Articles


text:
最初有諗過join曼哈頓,因為中意佢地型得嚟又浪漫嘅FEEL,但佢地唔擺expo,香港又冇office,好似好難溝通咁...其次有諗過Masalili,貪佢地pkg選擇多,唔同風格都有,但係join一個pkg又好似有D局限,join兩個又好貴喎!仲有聽聞佢地好嘅photographers都走咗好多,所以都係心大心細...
上年十一月去婚紗展諗住睇吓有咩其他選擇,點知一入去就比個台灣叔叔夾住咗,咁就坐低睇下啦,嘩!有我中意嘅歐陸式嘅建築物呀! 呢幾座嘢之前見過D相已經覺得好靚好特別,sales姐姐Crystal話佢叫老英格蘭成堡,一般人只可以喺出面影相,要係呢度嘅住客先可以喺入面影,而且住一晚要成四五千蚊,仲係有錢都未必一定book到,因為只得23間房喎!
睇吓係咪好靚靚呢!好似去咗歐洲咁呀!!
雖然我地之前都未聽過呢間公司,個sales姐姐又講得有D誇張,不過因為佢個pkg好似幾吸引,並唔係價錢優惠喎,而係佢包埋一晚喺老英格蘭度住呀,咁就可以喺入面影相啦!!而且行程又好彈性,我唔like影D花花草草,包包中意影羊羊,佢嘅行程可以比我地揀5個景點連同週邊景色,可以同時滿足晒我同包包嘅要求!以下就係我地個pkg嘅內容:
18"滿版設計專輯攝影專輯30組(upgrade至60組)
4" x 5"掌中本1本(upgrade至2本)
贈專利防UV處理及全新手工水晶相本
24“放大相片一幅(upgrade至30“)
時尚專屬照片100張(謝片)(upgrade至300張)
所選作品電子圖檔30組(upgrade至60組)
額外贈送:
簽名布
桌上框 x 2
摩天輪相架
新娘造形5套
景點:
地中海藍白系列陽光攝影棚
薰衣草浪漫花海拍攝
森林陽山美景拍攝
沙灘淡水景拍攝
日月潭湖畔拍攝(Good!)
老英格蘭城堡內外景拍攝(Good!)
紙教堂拍攝(Good!)
森林秘密花園拍攝(Good!)
青青草原看綿羊之旅(Good!)
另外,我地仲加咗少少錢影埋台北添呀!本來我地都唔中like影台北,因為太多人影好似好行咁,而且影兩日好辛苦!不過因為佢間公司喺台北,我地要去台北揀咗衫先去台中影,横掂都係順路啫,咁就影埋唔好蝕啦!本來要加三千影台北,我地加咗一千咋!其實成個pkg都有少少貴,不過有晒我地想要嘅嘢,希望到四月時影得又開心又靚啦!


text:
2008年9月28日 星期日
love is the blue, yeah!
2008年9月10日 星期三
LOGO
2008年9月6日 星期六
情花開
我琴日睇左我偶像既新劇既第二集
發覺好似越黎越好睇
第一集頭個PART較悶
好彩後面開始好睇返D
睇完後就順便去睇下有咩花絮
睇到其中一個花絮..講我偶像跳下面"情花開"個舞
佢NG左5次..因為導演厭佢跳得唔夠放,唔夠姣
之後佢第6次就豁出去
導演就大叫好
但我偶像就好DOWN..跪左係到想喊
O哂嘴囉
其實佢一開始都唔係好想接呢個角色
厭呢個角色太過自戀..同佢本身性格唔同
我覺得身為演員..演多D唔同性格,唔同背景既角色
我覺得係一種對自己挑戰囉
就係個角色本身同自己性格好唔同..你都演到深入民心咁先叫好
如果演返自己..咁算咩演戲
同埋觀眾都知道你係演戲..就算係劇入面係壞人,係自戀既人
大家都知只係演戲,並唔係真..咁仲有咩問題呢
做戲梗係要投入家啦
所以佢話佢驚FAN會唔鐘意..我真係覺得佢諗法好幼稚
不過..佢最終都成功塑做到呢角色..SO佢 STILL係我偶像
2008年9月2日 星期二
家鄉
搭三輪車又係得一個字:"登"
搭太約半個鐘就到我家鄉了
我成家一入到嫲嫲間屋..發現嫲嫲起緊身著衫
當佢見到我成家時..佢忍唔住喊
可能佢太想見我地了..
而且..嫲嫲瘦左好多
佢而家仲要唔可以成日落床..佢一日三餐都要我叔叔煮好拎俾佢食
佢仲要食得好少..一餐只食兩啖
佢落床都要用一支竹撐住..而且佢應該唔咩睇到野
幸好佢都可以講到野..
記得我臨走前..嫲嫲仲一直捉住我隻手
叫我記得多D返去俾佢見下
嫲嫲隻手真係好瘦..
佢咁樣講都令我地好感慨
因為嫲嫲佢真係受太多苦了..而家到了老年仲未可以享福
有時..覺得佢可以快D同爺爺一齊仲好..
不過..我地應承左嫲嫲新年會再去探佢
<==D親戚夾夾埋埋都俾左成$90我..唔包我一開始發脾氣丟左個$5


text:
2016/09/07
生日衝出去@新加坡4日3夜親子遊-Day 3 (下)
Day 3 : Singapore Zoo @ Ah Meng Restaurant 早餐-> Singapore Zoo (Rainforest Kidzworld)-> Raffles Quay MTR -> Merlion Park -> 老百剎熟食中心Lau Pa Sat
Raffles Quay 地鐵站可以講係四通不達, 出口真係有N咁多個, 所以真係要睇清楚邊個出口先好繼續行. 其實嚟新加坡既遊客如果係第一次嚟都會去Merlion Park, 就好似唔到Merlion Park就無去過新加坡咁, 所以我地都唔例外.
跟住指示一出地面就係河邊, 左邊就係Boat Quay, 而右邊就係Cavenagh bridge, 有唔少係新加坡取景既電視戲都曾經會係呢度拍攝, 所以唔怪之得好似熟口熟面呢.
呢幾日係新加坡行街時都奇怪點解仲未見到新加坡出名既雪糕三文治, 就係呢個時候, 雪糕三文治就係眼前出現啦. S$1.2一磚仲要有咁多款, 真係樣樣都想試呀.
雪糕伯伯就將舊雪糕磚用兩塊威化餅夾住就成為新加坡出名既雪糕三文治.
陶寶B一見有雪糕食當然唔執輸, 佢自己都要食一件呀. 雖然天氣好熱, 不過件雪糕磚真係夠晒冰凍, 唔會食到成手都係溶化既雪糕.
河邊仲有啲好得意既展品, 好攪笑, 陶寶B走去摸人Pat Pat!
黃昏時份嚟呢度會舒服好多, 因為沿住河邊行都係無遮蔽位架, 行了大概8分鐘就到了Merlion Park了.
嚟到呢度好多人都會做呢個pose, 為既就係影出呢張低能相, 我地一家三口當然又齊齊做呀.
陶寶B呢幾日係新加坡玩得好開心, 所以影相都笑晒口呀!
唔經唔覺影吓相又玩吓原來已經係6:30pm, 唔怪之得陶寶B不繼嗌肚餓啦, 我地今晚開飯既地方就係老百剎熟食中心(Lau Pa Sat), 由Merlion Park行去大約要20分鐘. 遠遠見到老百剎既外表就知佢有番咁上下歷史.
老百剎位處於金融商業區被高高既商業大廈包圍, 真係有好強烈既對比. 而入面都好古色古香, 真係非一般既Food Court.
入面food court既選擇真係包羅萬有, 而老百剎最出名就食串燒, 所以我地就坐了係室外. 周圍係商業大廈林立包圍住食大排檔, 真係別有一翻風味呀.
老百剎都算得上係遊客多, 但都有好多本地人食, 所以價錢都好大眾化, 串燒都係S$0.7一串, 所以見到好多外國人都會叫好多串加埋啤酒一齊食真係好爽吓.
雖然我地2大1小, 不過見到有咁多款式既食店, 又係樣樣都想食, 所以最後又係叫到成檯都係. 好啦起動.
我地唔客氣啦. 可能因為今日中午無食lunch, 所有我地3人好似餓鬼出寵, 最後居然可以KO晒所有食物, 真係難以至信呀.
其實新加坡真係一個好乾淨既地方, 試想一想一個有多年既歷史既food center, 如果係香港應該會係地下濕淋淋又會好污糟, 但老百剎一啲都睇唔到污糟呢樣嘢, 最勁既係晚上既串燒店仲要開晒檔口及檯係金融區既馬路中心, 試想想如果係污糟邋遢的話, 新加坡政府都唔會俾啲檔口晚晚係條街度開檔啦, 香港就真係諗都唔駛諗.
Subscribe to: Post Comments (Atom)


text:
爆壹爆
上水人妻日賺三百
呢排大陸嚴打水貨客,搞到好多人唔夠膽帶貨,爆哥知道水貨集團唔夠人,竟然想到貼街招來請人帶貨,你都咪話唔奇,仲打電話來問爆哥有冇人幫佢開工.
爆哥當然睬你有味,但都走去上水舊墟睇嚇班水貨客咩環境,發覺仲有唔少人以自僱形式繼續走,當中好多係本地師奶,日日湊埋剛放學嘅仔女就來搵食.唔好睇小班師奶,佢哋走奶粉,煙酒,糖果及其他日用品嘅水貨,山大斬埋有柴燒,例如走一支日本小清酒就賺一百蚊,兩罐奶粉賺五十蚊,仲未計其他日用品,爆哥親眼目睹一位上水少婦帶住囝囝,拖一個行李喼及背囊,走一轉差不多賺到三百幾蚊,算幾好搵啦,不過近日深圳海關可能為咗響應 689,已加強打擊水貨客,有水貨師奶被深圳海關扣查身上水貨時,就嬲到瞓地嚟賴死抗議.
上海仔結婚喇!
上海仔呢期好紅,大把有錢佬照住之外,連電影《竊聽風雲 3》都抄佢個 Look.爆哥最近去澳門賭兩手,就喺貴賓廳見到佢著得官仔骨骨,滿面春風,隔籬一個土豪暗中話俾爆哥聽,原來上海仔有喜.「佢年頭訂咗婚,遲啲會擺酒結婚!」爆哥聽到上海仔從此被困,覺得好驚奇,因為佢出名把啷過油,冧女有一手,身邊女伴好似走馬燈,上海仔雖然風流,但絕不下流,出名對女友豪爽體貼,最鍾意送 H字頭的包包俾女友.咁多年嚟,江湖上同佢傳過緋聞嘅藝人有梅小惠, JJ賈曉晨,連前國家領導人的孫女都俾佢識到.至於今次新娘係邊個,上海仔收得好密,話要保護 darling喎.
查實上海仔並非上海人,只係佢老豆曾經喺上海做生意,走難嚟到香港,個個叫佢做「上海佬」,咁佢個仔咪叫上海仔囉.上海仔份人好姿整,最著緊佢個招牌「冬菇頭」,無論出席紅白二事,入到會場前,佢例必右手揸梳,左手照鏡,話要梳齊個頭先好見人喎.
澳門廳主打吊針
講緊唔係賭廳生意難撈,而係班廳主打吊針來美容.爆哥近日同一班澳門賭廳廳主食開飯時,奇怪係發覺班人明顯比以前容光煥發,個樣不單只靚仔咗,仲精神飽滿,呢班友仔個個夜夜笙歌,照計佢哋面色都係頹廢青綠嗰隻,冇理由咁光彩.當爆哥讚完佢哋好面色後,佢哋先自爆原來近排廳主圈子流行去打營養「點滴」(類似吊鹽水)嘅玩意,響澳門打,一次大約二千幾蚊,對廳主嚟講,消費唔算貴,但就收到容光煥發同精神飽滿功效,因為好多廳主迷信,望落去外觀醒神就算係行運象徵,傾生意成功機會都高好多,否則面如菜色,有好嘢都唔預你.
爆哥估唔到內地人愛打點滴風氣竟然吹到澳門,連一眾廳主都受落,不過當爆哥問佢哋營養點滴係乜嘢,就只係知道內裡含有各種營養補品,但實際係乜就無人答得出,只係見人打佢又打,最緊要靚仔,冇諗過呢啲醫療嘢,點都有危險性.


text:
今日係燒腩仔農暦生日,艾菲細個嘅時候,每逢屋企有人農暦生日,婆婆一定會晨早起身烚雞蛋畀大家食,宜家輪到艾菲做人媽媽,當然想將呢個傳統保留啦,但最近pat pat有D痕嘅艾菲就唔甘心於只係烚蛋咁簡單,而係想整紅雞蛋畀燒腩仔,點講都係佢第一次過生日嘛,梗係要花多D心思啦﹗
整紅雞蛋一般有兩個方法,一個係傳統用紅花粉染色,整嘅時候都有D技巧先染得靚,唔小心嘅話更加會染到成手紅晒,而且始終係化學嘢食落肚唔多好...第二個方法係想當日陪月姨姨教,就係用紅色玻璃紙將隻蛋包到好似糖咁,然後再縛條絲帶係上面,呢個方法最安全又簡單,但艾菲參考過網上圖片,覺得賣相始終麻麻...
正當艾菲十五十六,唔知揀邊個方法好嘅時候,忽然係google見到「天然染蛋法」呢幾隻字,click入去睇係教用唔同食材去染雞蛋,原來外國人好興係復活節時自己染雞蛋來做復活蛋,而染料就係唔同顏色嘅食物,例如紅洋葱皮,紅椰菜同藍莓等,而染紅色嘅只需要用紅菜頭就OK.
艾菲見呢個天然染蛋法好似幾好就決定照跟,材料只需幾隻蛋同一個紅菜頭,先將紅菜頭榨汁然後加水同幾湯匙醋一齊煲(有D食譜就教滾起先落醋攪勻),水滾後放烚好嘅蛋落去染就得(好懶嘅艾菲係直接將D蛋放落紅菜頭水一齊滾熟),不過染幾耐就無講,只係話浸得耐顏色越深,結果艾菲浸咗足足一日,期間不停翻滾再浸,啲蛋殼都只係染到少少桃紅色,仲要一沖水已經唔覺...
由於時間已經無多,艾菲唯有試另一個方法,就係剝咗殼直接浸落D紅菜頭水到然後放入雪櫃雪(剝咗殼嘅蛋難keep D,所以唔係無計可施都唔想用呢個方法),其實呢個方法係參考紅菜頭甜酸蛋嘅做法, 果然唔使兩個鐘,D蛋已經變到紅噹噹好靚仔啦﹗
等燒腩仔瞓醒晏覺抖足精神,艾菲就畀D紅雞蛋佢食,不過...呢隻仔明顯唔當呢D蛋係一隻蛋,只係當佢波咁不斷拋同碌﹗﹗﹗最後都有畀少少佢食來應吓節(佢已經試過全蛋),但佢個樣食到好似艾菲畀毒藥佢食咁﹗仔...你食完紅雞蛋就大個仔啦﹗要快高長大同聽教聽話呀﹗
雖然呢個剝殼染蛋法唔係艾菲原先想用嘅,但估唔到切開之後居然有驚喜喎﹗大家睇吓上面張相就明,隻蛋切開後竟然變咗一朵蛋花,靚到呢﹗而最重要係D蛋就算用紅菜頭水同醋浸咗成日幾,個味同普通烚蛋係無分別㗎(艾菲本身幾怕紅菜頭陣菜青味),即多咗嘅蛋可以用來整蛋沙律都無問題啦﹗


text:
隨住燒腩仔擒梳化嘅技術越來越好,由初初要擒幾次先有一次上到梳化,到中段上到但唔識落,成日用頭落地要我哋係playmat接住佢,再到後期隨時都可以係梳化到上上落落,可能佢已經覺得擒梳化呢個玩兒無乜難度,鐘意挑戰難度嘅佢,最近除咗鐘意擒上梳化頂搞D毛公仔之外,仲鐘意咗做空中飛人由梳化擒過放隔離嘅high chair...
話咗佢好多次唔可以,惡樣say
no加打手仔都試過,但呢隻仔基本上係你越叫佢唔好,佢越要去做嘅朋友來,某一晚出完街返屋企,當艾菲同米高都忙住執嘢嘅時候,呢隻Monkey又唔知幾時擒咗上梳化,再完全唔知死咁擒緊張high chair,學肚B媽話事頭,係安全嘅情況吓,艾菲梗係要影低佢D衰嘢公諸於世啦﹗
左上:襯大人忙緊,又擒咗上梳化邊想搞high chair條安全帶(唔知點解燒腩仔好鐘意咬條安全帶...),艾菲見到梗係即時惡聲惡樣say no啦﹗
右上:呢隻仔聽到艾菲發惡,望一望艾菲傻笑咗幾吓(成日一鬧佢就用呢個傻笑攻勢搏你唔再鬧),然後完全當艾菲無到咁繼續好high咁搞條安全帶﹗
左下:睇吓佢幾危險,成個人攝住咗梳化同high chair中間,個樣仲要扮無嘢好震定咁,完全當係側邊怒啤佢嘅艾菲透明﹗
右下:完全唔識驚,然後懶醒咁拮起個pat pat將對腳踩返上梳化,真係唔知應該話佢叻定咩﹗
最後呢隻Monkey當然係由high chair到跌咗落來,好彩艾菲早有準備即刻接住佢先無事啦﹗而呢個燒腩仔明明跌落來時磨到手臂應該都痛,不過就可能知係自己衰先怕畀人鬧,所以叫咗幾聲就即刻收聲唔敢再喊﹗
事後艾菲當然好惡咁鬧咗佢一輪啦,而呢隻硬頸嘅燒腩仔就死都唔肯認輸,只係不停對住艾菲傻笑,到艾菲忍唔住打佢手仔來懲戒佢,佢都一直死忍唔喊(佢平時一打就喊﹗今次係打咗幾吓都仲死忍﹗),只係不停撲埋來攬實艾菲想逼艾菲收聲,到艾菲死都要推開佢罰佢坐定定時,佢就發難狂喊,好彩喊咗十分鐘之後佢都肯冷靜落來,望住艾菲聽艾菲講咗陣道理.
其實打佢手仔嘅時候,見到佢一直死忍,艾菲真係好心痛,亦終於明白想當年婆婆教艾菲係幾咁勞氣,事後都忍唔住攬實燒腩仔喊咗出來...原來性格真係有遺傳㗎
﹗燒腩仔除咗似艾菲細個咁爛玩,你越叫佢唔做佢偏要做,畀人鬧會傻笑扮無嘢之外,D臭脾氣都似到艾菲十足,人仔細細嘅燒腩仔,已經識得D形狀入咗好耐都入唔到時會發脾氣掟嘢,得唔到嘅嘢會死lur喪扭直至你畀佢為止...
有過自己細個為咗呢D嘢而多次同婆婆講道理講通宵嘅經驗,艾菲當然同婆婆一樣唔會縱容燒腩仔嘅臭脾氣啦﹗雖然深信將來教燒腩仔嘅過程一定會好勞心勞力,但艾菲都一定會好似婆婆咁堅持到底,直至將燒腩仔教好為止﹗


text:
繼暑假後,愉景新城係10月又有岩晒小朋友玩嘅主題樂園啦
提早為小朋友開Halloween派對
由上星期六開始,一連四個星期六,日同埋下星期三公眾假期
大家只要去到愉景新城地下中庭買票即可以參加
我當然唔執輸,率先同朗朗去體驗一下
唔知係咪第一日開始有得玩
參與嘅人唔算多,所以每個遊戲唔洗排好耐就有得玩
真係無揀錯日子呀
當日除左6個主要充氣遊戲外,現場仲有其他不同甜品坊攤位
提供Halloween糖果,雪糕及爆谷
又有DIY創意Halloween工作坊,面部彩繪親子攤位活動同埋扭扭汽球攤位
當然每個攤位都有不同嘅收費
我地決定玩晒6個充氣遊戲,總共兌換左23張Token
然後朗朗就開恆turbo衝去玩啦
首先玩《挑戰極限 Extreme Obstacle Challenge》
朗朗成個受緊訓嘅隊員咁
係5分鐘內爬左呢度5次以上
一路玩一路大笑
之後當然就去全場最大型嘅「三合一」遊戲《Choco 迷城Choco Challenge》
呢個遊戲,職員話小朋友高度唔超過110cm
可以由家長陪同一齊玩添
我就唔太方便啦,但爸爸當日又無著袜去喎
好彩,原來佢地都準備左一啲即棄嘅袜比家長借用
我覺得好貼心呀,唔洗我地即場買又或者四圍搵
呢個遊戲除左障礙同滑梯,仲有迷宮添
不過對於小朋友黎講,任何障礙都阻止唔到佢地玩嘅
追到爸爸氣都咳呀
玩得又點可以比佢停
接住就係另一個「三合一」遊戲《Fuzzy 蹦蹦跳 Fuzzy Bouncer》
《迷你城堡 Mini Castle Bouncer》
《為食巨人 Greedy Giant Bouncer》
《勝者為王 King of the Hill》
淨係睇相都知佢玩得幾開心啦
精力充沛嘅朗朗,笑到唔停,又跑又跳
玩足全程
咁就係度消磨左一個鐘
所有完成晒六項營救行動嘅小朋友,儲齊印仔
就可以到指定攤位換領禮品一份添
大家好襯黎緊嘅假期,帶同小朋友一齊參與啦
另外仲有可愛卡通人物巡遊,「HallowKids親子市集」,「HallowKids搞鬼扮嘢大賽」活動
而且商場仲有不同嘅優惠,包括消費港幣400元 (電子貨幣),可以換 $50 Token等等
詳情可以去以下網站睇下


text:
不過真係好多相呢~
好遺憾同唔到個個名星握手 =P
karen生日時.
dardar自己整既蛋糕
好好味!
仲有星期四既交職相
...
...
..
係無既.做緊司儀丫嘛~
好彩partner係d講野超叻既人
口才&應變能力都好高
仲有右手邊的揮春
阿細寫既. 俾我貼左係hall到啦
的確媽咪話改名時. 婷字就當然想我亭亭玉立啦
(呢個一定令大家失望啦!不過我媽咪覺得我係咪得囉. 哈哈)
而曉字係日出咁既意思. 想我好似天曉個種感覺咁
去左交職
就無得去肥BEAR聯唱添
幸好都仲有相同VIDEO!!
肥BEAR個FRD好勁呢
病左都仲要勉強開聲. 搞到之後出唔到聲
有個娛樂獎都已經好好啦
到左肥BEAR生日..
先來個多醬的腸粉 @ 石湖虛街市
辣醬俾我當左甜醬...
13蚊一粥一油器都咁大碗同多囉!!
我無諗過炸兩會咁大碟架
再入左元朗
好熱鬧好多人既地方
最後就流浮山
@條巷仔到
買左人生第一次揀既魚
名叫光管... 暫時上網搵都仲未知呢條魚真正係叫咩名
兩個BAKA @小桃園
我影完發覺D人裡面望返出黎
佢地個樣似 "呢兩個人仲咩"
我可以答 "佢地等上openrice囉"
第一味
豉油炒蝦
都OK既. 可惜係買蝦個時果個人執左D死蝦俾我地
第二味
果皮蒸光管
呢個幾好食. 魚味夠. 又夠滑. 火喉O岩O岩好
而D果皮亦剛剛好蓋過魚本身可能有既腥味
變左食魚肚位都唔覺得難食
同埋佢呢D骨我接受到
第三味
蒜蓉粉絲蒸扇貝
好味! 如果一人食兩隻都得!
再黎豉椒炒聖子
大家等我閃完就......
我覺得呢個OK. 但又唔係特別好食
我覺得應該係D料未算係好好,但又唔係差既
蘇炸生蠔
呢個點都要試呀!
經過今次. 下次再有機會都會識買D
辣酒煮花螺
我同老豆講話點解裡面D肉唔入味既
老豆就話 其實呢D白灼花螺仲好
因為花螺就咁咁快煮好難入味架
自己將D花螺點汁仲好食
同埋買細至中既SIZE就夠 唔駛隻
又係喎... 難怪之前我見到咁多木台都係就咁白色啦
煎金蠔
呢個真係咸到呢...
蝦仁窩麵
同炒飯一樣好淡 配以雪藏蝦
老豆話我地應該就咁叫乾燒伊麵係最好既
來張大合照!
肥BEAR 23生日快樂呀!
就咁周圍行下,又唔係買野,淨係行行影影同食下野,傾下計,
最後再去流浮山食海鮮,咁就係開心既一日.


text:
第一日, 我地乘坐既ANA航班準時降落羽田空港, 時間係5:45am, 過關同等行李都好快, 由於時間太早, 想坐Limosine都未有, 最快方法係坐Monorail, 我地乘坐6:15am既Monorail前往濱松町.
要去我酒店最快方法係由濱松町行去大門站乘都營大江戶線, 講真行去大門站就唔係好遠, 我地沿路都可以揾到lift或扶手電梯, 為左唔洗行樓梯, 我地要過馬路去對面入口, 由大門去都廳前只係8個站, 即係16分鐘
我地買左都營地下鐵one day pass, 只係500yen(假期先有, 平日係700yen), 可以任坐都營線, 都營線最平車資都要210yen, 坐3程已翻本
不過都營線全部都深入地底, 你要預左起碼行5,6層樓先去到月台, 好彩去程上去地面全部有電梯, 唔係都唔知點托個喼, 不過最後去到酒店出口都要行少少樓梯, 由羽田機場去Hyatt Regency Tokyo用呢個方法全程都唔洗一個鐘.酒店大堂勁Grand, 我最記得呢幾枝水晶燈.
咁早去到, 當然未有得check-in la, 係酒店梳洗完, 放低個行李, 繼續用我地個one day pass去上野, 我都係第一次咁早去アメ横
食完早餐, 去左上野恩賜公園, 日本氣象廳之前預報係雲時雨, 點知一去到上野就落大雨, 仲好凍, 加上我老公又病病地, 真係唔係幾好受
應該係全個公園裡面最紅個棵紅葉
原來地面有d咁靚既燈
天色一般, 紅葉度得50%
公園裡面都有神社
有點蒼涼感
係上野周圍行, 見到好多"嵐"12月4,5日東京巨蛋演唱會飛賣, 最低消費50000yen一張, 真係好好好貴呀, 買唔起呀
好多雞泡魚
由於老公病左, 無mud胃口, lunch只係響McDonald食左個魚柳包餐, 仲要兩個人share, 跟住番酒店.酒店都ok, 12點幾都比我地check-in, 呢間就係我地住3晚既房, 好野, 係king bed
有42吋LCD TV, 免費lan線上網
仲有minibar
至於最正呢...... 係呢個富士山view
同埋新宿中央公園view, 好多紅葉嫁
係酒店休息左幾個鐘, 再出發去六本木, 我地去六本木, 唔係睇名牌, 又唔係睇燈飾, 係去TV Asahi, 呢期熱播梗係"交涉人2"同埋"My Girl"啦
好多精品賣, 不過唔夠富士電視台多
係TV Asahi入面都有個小型鐵塔
周圍都有Christmas Light
去完六本木, 再坐都營大江戶線去赤羽橋, 行十分鐘就到東京鐵塔, 去左十幾次日本, 今次係第一次去鐵塔
鐵塔下的聖誕燈飾
東京鐵塔 x Eneos(我地揸車最鍾意入呢隻油)
雖然好似好黑, 其實只係夜晚6點幾, 跟住我地有去汐留嫁, 不過日TV已經close左, 唯有番新宿, 求其係小田急百貨d餐廳食完飯就番酒店lu


text:
2016年5月18日 星期三
2016年5月12日 星期四
和宜合道熟食市場
胡椒脆餅 (Papadum)$8一塊,叫左兩塊
今次算平,因為又脆,又大塊
肉燥夠味,雞肉比較乾
草莓珍珠奶茶,真奶茶配草莓粉,所以飲奶茶比較好
連蕎麥麵都係韓式,因為蕎麥麵係爽嘅(類似水冷麵嘅感覺),裡面有韓國醃蘿蔔
之後返去再叫,個女人識講係咪酸翁Band?
燒雞入味
居然同時有薄荷乳酪同檸檬
一個師奶去買飯
客:你邊樣最易整?
老闆:最易整梗係龍利柳,煎就得
客:豬軟骨呢?
老闆:我啲豬軟骨無出面咁林,硬啲,自己炆嘅!豬扒都唔韌
我啲河粉係金邊粉,煮唔爛嘅!
客:咁要豬扒啦!我個女叫我買,佢要食林
之後
又有人去叫飯(今次係一個後生仔),但未煮好飯
老闆:仲有無飯?或者你試下我地撈麵啊!
員工:無啦……煮緊
老闆:無?
員工:呢個硬嘅
老闆:無嘅過去隔離蘭姐(唔記得有無錯名)借啲啦!
客:咩話?
老闆:我話我地無飯就過去隔離問人借飯,你都有得叫
所以哥仔你好好彩,出面一定睬你都傻
走人
2016年5月9日 星期一
圓玄學院 樂農
圓玄學院 門口已經有招牌
原來石榴伴雲耳就係得石榴同雲耳,無撈醋,要兩樣一齊食就會夠味
茄子有日式風味
雖然唔會買素肉,但呢個其實係素鴨,不過自己包,煎完之後有外脆內軟嘅感覺,唔係硬
有甜味,唔係太甜,到核桃肉
茶錢$8位,,要加一,埋單$310
2016年5月5日 星期四
荃灣 檳城香辣屋 有鑊氣
因為接近2Pm先去到,我地係唯一一枱客
味道比較甜
有椰漿同香茅味,但唔知點解係黃色嘅
如果有江魚仔同花生就係完全正宗,但老闆娘自己話好多客人唔識欣賞,見到江魚仔就會撥開,江魚仔要炒,因為唔想曬嘢,所以唔落.雖然我都唔係好食魚乾,但唔明點解連花生都唔要,唔通上高登食得太多花生?
估唔到舖頭細細,正常就唔會有大排檔嘅爐頭,但炒得出大排檔嘅鑊氣.原來香港都有唔係星洲炒米河粉版,得咖哩味嘅貴刁(以你地嘅智慧,我相信你地明我講咩嘅)(福建人叫河粉做粿條,貴刁應該係福建話音譯)!雖然有臘腸,但當然味道會比大馬當地食差少少,但無大馬咁油
訂閱: 文章 (Atom)


text:
2篇極簡短既淘寶膠就唔特登Post返出黎啦.
因為今日要Hi既係白滑大波佐藤遙希+
http://www.18gifts.com/all-products/exe-sato-haruki/
亞太區有一天成為亞太區你個街,點知屋企竟然有人,咁為有開完箱就塞入電腦機箱今晚先Hi啦
老細包得好實淨,白色盒仔入面仲有張綠色紙包住遙希
但係呢隻野冇填充物塞滿個盒 所以舊膠會係個盒仔到彈下彈下 個感覺又幾可愛
背面
入面
就咁睇背面好清楚睇到佢有4大賣點
Point 1 : 入口又細又柔軟
Point 2 : 無數既粒粒係入口 可以帶黎高密度既刺激感
Point 3 : 中段G點極窄,防止子孫,KY倒流??
Point 4 : 無次元構造??
雖然呢隻膠係由日本EXE公司所研發,但好可惜都係Made in china
但勇者無懼,淘寶8蚊膠都中出過,呢D膠怕乜野
上次講過原廠既包裝都幾Hea
就咁2層膠袋裝住大波遙希 + 一包15ml既ky
但係個盒又偏大 而且冇填充物整滿佢 所以搖佢果陣好明顯會Feel到有舊有彈性既野係到浪下浪下
心水清既都估到係乜
拎開膠袋之後見到本體
哄到埋去聞其實有種大陸膠味 (之後有幾隻淘寶膠都係呢隻味)
可能係因為MADE IN CHINA既關係掛
但遠距離聞就未必聞到 (睇返你有幾靈敏啦 我自己就聞唔到 )
反開小小黎睇
反開左小小就見到Point2所講既無數肉粒
我覺得粒粒既面目都好猙獰 好似想一下秒殺我咁
呢舊膠質地幾好 禁落去幾軟又有彈性 又幾似真實既皮膚
搞到我好想即刻同佢大戰三百回合
呢包15ml既KY只足夠用一次 但通常跟膠既KY會同舊膠配合得最好 所以呢到就算係佢敗筆啦
而且呢包KY應該只係EXE既原敷KY 而唔係跟女優定制既愛液 呢點都比較可惜
各位我開始啦
呢舊膠d肉其實真係幾厚 渣落去幾有肉地
一開始緊係開左包ky倒哂入去之後渣幾渣 等ky係舊膠入面散佈得平均d
身體進入狀態之後就用剩下既KY查滿肉棒
記唔記得上面講過佢其中一個賣點係入口好細? 就咁睇唔係幾覺
但原來入去果下都幾困難,要慢慢入 所以要用上比較多既KY 因為佢入面窄而且洞口細
所以我諗包莖既巴打應該唔係幾入到
一入到去就感受到第二個賣點既無限肉粒 好多粒突起既肉粒包住你既頭頭
Hi過有類似賣點既膠既巴打應該都幾明白我既感受 唔可以用一點筆墨黎形容
非貫穿既膠差唔多隻隻都有呢隻特點 就係本身入面有空氣 所有第一下入去逼返哂D空氣出黎果陣
好似舊膠抗拒你既進入咁樣
慢慢就成條入哂 渣幾下令到更多既KY痴滿肉棒 之後就開痴瘋狂抽插
由淺入深 先係無數既肉粒係多方位刺激肉棒 之後經過極窄既G點又係另一個世界
過程中唔好唔記得360度轉舊膠 咁多可以令舊膠刺激你肉棒所有地方
用既材料夠哂柔軟 肉又夠厚 剌激度都唔係話太差
但都只係$235
如果新手想試下玩具 但又唔想買淘寶野
我覺得呢隻係一個唔錯既選擇 性價比幾高
佐藤遙希+ : http://www.18gifts.com/all-products/exe-sato-haruki/


text:
牛牛仲幫我同佢影合照!
一週年點解無優惠嘅??
又係one piece,如果下次係Kuromi就好喇!
地庫個supermarket Gourmet 之前都冇行過,竟然比我發現呢隻香薰油!朋友仔一直有用開,不過只知道布吉有得賣,原來曼谷都有呀!即該掃咗5支,,THB170@!同埋買多一支蚊怕水THB130
今次主力影廁所!地庫係Caribbean
我同牛牛講"女廁有個男人呀!"佢竟然一啲反應都無!
London
牛牛又有斬獲!
成個旅程唯一一張合照
Istanbul
San Fancisco
Los Angeles
我同牛牛講"呢個咁似大黃蜂嗰啲人",牛牛話"叻喎!呢個咪就係大黃蜂囉!"
Food court 嗰層廁所
機場都有呢個香薰油賣,但係THB290囉!
Koh Lipe就係泰國最南嘅小島,唔知仲有無機會再去呢?
個screen好得意,行埋去就會入咗鏡
好多日無食拉麵喇,喺機場間Fuji食lunch
唔好睇牛牛個樣咁開心,其實呢餐好難食!!
又要食個donuts補數!
我最憎行樓梯,但係最中意行樓梯上機
回程已經開始日落喇
結婚兩週年8日7夜豪華浪漫之旅咁就完結喇,下年去邊好呢?


text:
外邊都有一個藝術品
2014年8月29日星期五
Belvedere
外邊都有一個藝術品
36 則留言:
反射係咪即係用魔鏡魔鏡?回覆刪除
我鍾意個SKULL.回覆刪除
反射作品,比較吸引!回覆刪除
室內放噴水池真身咪好嘥,睇唔到佢噴水時個樣回覆刪除
都係反射展有睇頭.回覆刪除
反射作品,即係用面鏡? 好簡單喎回覆刪除回覆
係呀. 簡單,但係係我近期最鍾意o既刪除
- 回覆
你攞你d珠寶出黎同佢鬥過.刪除
尾二果幅相個人像好出呀!變梗形咁!回覆刪除回覆
幾特别喎,多謝介紹.回覆刪除
古老皇宮有啲咁前衛的藝術展都幾特別丫回覆刪除
我鍾意碎左玻璃個兩張相展品.回覆刪除回覆
碎玻璃o個個幾好.刪除
第8張嗰個男人係咪你嘅反射? :))回覆刪除回覆
可能係喎. 睇唔清.刪除
洗手盆水喉彎嚟彎去, 好難清潔.回覆刪除回覆
呢個design一定唔會有人用啦.刪除
外邊個藝術品都幾好, 行得攰仲可以坐下~~回覆刪除
呢啲藝術都係唔啱我回覆刪除回覆
反射o個個近期比較鍾意刪除
我o係維也納機場睇自己個blog,咁check吓統計資料觀眾個版喇!冇奧地利觀眾喎!反而多左美國觀眾喎!我做左幾段唔同時間實驗,都係冇奧地利觀眾,諗返起怪唔知有試過好幾次.美國觀眾多過香港觀眾喇(即日計)!奇唔奇怪吖!!咁我係卡塔爾轉機,都有卡塔爾觀眾啦.回覆刪除回覆
咁奇怪o既o野你要開個blog講吓啦.刪除


text:
2015年8月9日星期日
Mariahilferstrasse行人專區
一連三日嘅慶祝活動中,8月1星期六嘅最吸引.引咗我去睇呢.
藝術裝置.個地台不停咁震,大家講嘢時都變咗怪聲.
唔同嘅推廣
街邊新設施.小朋友可以玩水.
下個月我會去嘅活動.
行人專區最佳推廣梗係叫人行路啦.喺推廣行路檔口度攞咗鞋帶同鞋抽.
綁鞋帶花款.
開show喇.
知名電視主持做司儀.
Tagträumer,佢哋攞咗本年度最受歡迎奧地利樂隊組合
好多女fans. 完全係少女殺手.
呢啲免費concert佢哋都唱咗差唔多半個鐘.
完咗好多人等攞簽名.
仲有一個鐘嘅時間先到下一隊表演,咁再巡一巡吓條街先.
The Makemakes呀,歐洲歌唱大賽中代表奧地利攞零分嗰隊呢.
到佢哋準備出場.要自己set台㗎.
上一隊係少女殺手,咁佢哋一定係C9殺手.幾多中年女性fans㗎.
....仍然係冇台風.佢哋啲歌太rock唔多啱聽.佢哋唱咗名歌曲之後我就走人喇.
38 則留言:
有野送正喎! 仲有教埋綁鞋帶,我綁來綁去識果一兩款,上網搵下先~回覆刪除
少女殺手攞零分?
下個月去既open house 有咩睇架.回覆刪除
你會唔會日日綁一款玩花臣.
好明顯你都俾少女殺手迷住左, 狂影咁多張, 有冇集郵合照呀XXD回覆
有啲建築物open day,可以入去睇.刪除
我日日都着唔綁鞋帶o既鞋.
佢哋d歌好聽過第二隊.
下個月又有咩活動呀?回覆刪除
少手殺手係奧地利好紅架?回覆
有啲建築物open day,可以入去睇.刪除
好紅架!
而家D西洋少女唔係鐘意 One Direction 咩?回覆刪除回覆
本地組合夠就手嘛.刪除
篮色衫果個幾靚仔~回覆刪除
企喺王子前面個地中海粗臂阿伯都好開心咁舉晒手,見你同偶像派樂隊影咁多相,佢都殺埋王子呢類阿伯喎!回覆刪除回覆
地中海唔一定阿伯,西人廿歲都地中海.刪除
鼓勵步行送鞋帶同鞋抽都幾特別呢.回覆刪除回覆
未必有用,但係個idea幾好.刪除
講嘢時都變咗怪聲 <--- 諗起細個時鍾意對住把風扇講野變咗怪聲 :D回覆刪除
The Makemakes都有好多fans?似乎啲C9唔介意佢哋攞零分 :p回覆
果日係咪熱到c呀?回覆刪除回覆
係呀,我要搵個暗影下企.刪除
送鞋帶鞋抽好實用回覆刪除
open house個宣傳人員扮乜??回覆刪除
佢睇唔睇到嘢?!!回覆
扮一棟建築物.刪除
有窗, 佢睇到o野㗎.
Mariahilferstrasse===>其實啲德文咁長,串少或串錯一兩個字母會唔會冇人發現?XXXXD回覆刪除
鍾意啲沙灘椅,行得耐有得坐下唔錯....
少女殺手band咁紅,下屆會唔會搵佢地去參加Eurovision?回覆
好似連續三個 t 呀 f 呀,少咗個都唔多覺嘅.刪除
咁又唔知. btw英國派啲世界當紅嘅參加都冇獎攞㗎.
我鍾意Tagträumer D 男仔多D....哈哈!回覆刪除
下個月會去嘅活動>>係咩野尼架?回覆刪除回覆
有啲建築物open day,可以入去睇刪除
少女殺手係wien G-Dragon ! 哈哈哈 !回覆刪除
btw 我終於update左幾個blogs回覆
即刻搵個video睇吓.G-Dragon好似rock啲.刪除
"綁鞋帶花款" 呢個有趣喎 !回覆刪除
王子會唔會日日換鞋帶花款呢 :P回覆刪除回覆
唔會啦,我懶到日日都着唔綁鞋帶o既鞋.刪除


text:
季節沙律 -- 沙律呢家野只要新鮮就得架啦, 佢呢到都算新鮮
呢個蛋係送架, 入面有海擔
原隻伊勢活龍蝦 -- 講真, 呢個龍蝦只係一般貨色, 吸引之處可以話係睇佢表演
無一度菜都加上大量的牛油, 今次想唔肥都幾難. 你地睇, 咁大隻龍只係得呢幾件, 係咪好小呢, 果龍蝦頭會拎去煲湯.
香煎頂級鵝肝 -- 鵝肝由冰箱入面拎出來, 味道都唔錯.
銀鱈魚 -- 無乜特別, 唔係好大件, 食食下突然想去一年食去爐端燒日本餐廳食的銀鱈魚, 果到好味到呢, 真係想起都想即刻去食呀.
澳洲頂級和牛薄燒 - um... 老實說, 我食過d 和牛唔係咁架喎, 呢個只可以話係普通肥牛而已
炒野菜 --- 唔好以為係平平無奇的翠肉瓜, 其實係加上大量牛油架
頭先的龍蝦頭就做咗個麵豉湯, 雖然個湯唔係好食到龍蝦, 但係味道都唔錯喎.
龍蝦麵豉湯
特式秋田沙飯 -- 全晚重點之處, 又係廚師表演的時間, 用隻雞蛋慢慢寫上"生日快樂" 真係小d 功夫都做唔到, 因為我地個廚師一次過serve 2枱食客, 隔離枱見到即刻拍手話恭喜我, 真係有點不好意思呢.
佢地會用d 材料做出各種唔同造型的公仔, 今次呢個係麵包超人, 唔知佢係咪覺得我個麵比較包呢?
無論味道同賣相, 都好好味, 但真係太飽唔係太食得落.
精選甜品 -- 知我生日, 所以特別送咗呢個蛋糕比我, 但係.. 一點都唔好食.
雖然呢一餐唔係話好好味, 但都過得去啦 (可能我要求太高), openrice 好多好平架. 多謝丙丙為我準備的呢一餐, 下年就係人地個老婆了, 到時唔知丙丙會帶我去邊到食呢?


text:
2012年12月29日
登陸612星球, 探索 小王子 的純真世界...
前幾篇文章好似都同迪士尼冇咩關係,因為園內都冇咩特別嘅事發生... 而家我要另覓新題材... 咁首先諗起嘅,就係我自己響生活中所遇到嘅事;我用其他題材寫文章,希望大家唔會覺得悶啦... 呢個月出少咗文章,一黎係因為返工後空餘時間少咗,另一方面亦係因為我諗唔到寫咩好... 可能之後多返少少時間的話,會再寫一個長篇故事,又或者再諗一啲新構思!希望我會諗到啦!
由細到大,我一直都好鍾意睇故事,書本嘅故事又好,電影嘅故事亦好,我都好鍾意睇.雖然每個故事嘅內容都唔同,但佢地都有一個相同嘅特質,就係令自己引發起好多奇想;我每一次睇故事都會幻想故事中嘅情節,亦因為咁,我嘅幻想慢慢就變成咗寫故事嘅呢個興趣.其中有一個故事係我最愛嘅,就係《小王子》,我對佢嘅熱愛令我足足買咗五本內容相同嘅書!
點解我會鍾意呢個故事呢?最主要嘅原因係,我覺得呢個故事係好與別不同,好獨特.唔知大家有冇睇過呢個故事,但其實,呢個故事係有深層次嘅意思,會出現好多令人反思嘅情節.我就唔係好明,點解呢本書成日都會被放響兒童書嘅書架上,相信大多數小朋友都唔會明佢講咩... 另一個令我鍾意呢個故事嘅原因,就係 小王子 呢個充滿純真嘅角色,令我好似見到自己嘅性格咁...
就算係超鍾意,都唔需要一個故事買五本內容相同嘅書掛?!其實又係有原因 ( 藉口 XD ) 嘅... 我嘅第一本《小王子》係響中二嗰陣買嘅,當時學校要我地買黎響英文文學堂嘅時候一齊睇;當我睇完呢個故事之後,我就開始鍾意咗呢個故事,所以我之後又買返一本中文版俾自己.咁兩本都夠啦,點解仲要買?睇開 Tho's Dreams 嘅朋友應該都知道,我係超鍾意睇人地畫嘅畫!原作版本入面已經有啲好得意嘅畫,但當我行下書局,見到有啲重畫嘅版本,我又會忍唔住買!
除此之外,我亦有兩本以《小王子》為題嘅記事簿!以下呢本係買中文版故事書嘅時候附送嘅.
呢本就係響今年書展先買嘅,兩本都設計得好靚,將《小王子》畫作融入響記事簿當中.
雖然響書展買,但係我去到而家先拆... 原來附送咗一張全年日曆紙,背面集合咗大量書中嘅畫作!
好啦,入正題啦!( 而家先至算係入正題,哈!) 點解我突然間會講起《小王子》呢個故事呢?係因為我嘅第五本《小王子》係響啱啱嗰個星期日先買嘅,究竟又有咩原因 ( 藉口 ) 令我買呢?呢本書嘅畫作其實係同原作完全一樣嘅,咁佢究竟有咩吸引到我買呢?請繼續睇落去!
呢本《小王子》嘅特別之處,就係書中嘅畫作全部都用咗立體紙藝黎呈現,睇得出係好花工夫!見到呢啲咁靚,咁有層次感嘅立體紙藝作品,即時又令我諗起 雪亮聖誕2012 電視廣告!
另外亦有一啲紙藝係設計俾小朋友作出互動,但係我都覺得好過癮,都話咗我係大細路黎架啦!
書中多個紙藝作品之中,我最鍾意嘅就係呢個!層次分明之餘,小王子 更加企響山峰上,好壯觀!
講起立體紙藝,我響中四嘅時候都做過一份立體紙藝嘅美術功課,係以「舊香港」做主題嘅.
響呢份作品入面可以見到立體嘅唐樓,舊式巴士,背景就係分咗一層層嘅山脈,以及山谷木屋區.
我仲記得細個嗰陣有一款巴士係全藍色嘅,所以就畫咗出黎,你又記唔記得呢間係咩巴士公司呢?
每次欣賞立體紙藝作品,我都覺得有啲麻煩,因為佢地往往都會彈返起,要按住先可以睇清楚;為見及此,我製作呢份作品嘅時候就特別設計到能夠扣實啲咭紙,立體效果終於可以完美呈現啦!
睇完 雪亮聖誕2012 廣告,再買咗呢本立體紙藝《小王子》,然後又睇返自己以前嘅作品;我而家心郁郁想整個 香港迪士尼樂園 紙藝添!不過工程一定非常浩大,睇怕我都係冇恆心架啦...
訂閱: 張貼留言 (Atom)


text:
之前都提過,燒腩仔自從返學之後,D情緒變得好差,除咗返學同放學返屋企途中唔合作之外,返到屋企都經常鬧情緒,日日喺屋企進行不合作運動,有咩唔滿意就爆喊喪叫唔停來疲勞轟炸艾菲,搞到艾菲成個月都好stress,喊都唔知喊咗幾多次,甚至畀咗個限期自己,如果佢到年底都無明顯改善就退學唔讀,不過「否極泰來」原來係真,當全家人嘅情緒都跌到落谷底之後,燒腩仔終於開始回復正常﹗﹗﹗
燒腩仔喺情感發展方面係好敏感,性格慢熱需要D時間先接受到新事物,所以開學前一個月艾菲已經不停同佢洗腦,話佢知生日後要去新學校返學,學校有好多玩具同小朋友,不過一提入學校前要bye bye媽媽,佢把口雖然話OK做得到,但就成個月都表現不安,無論去邊都叫住媽媽,出街一定要媽媽拖,瞓教要媽媽陪,去到婆婆到沖涼都要媽媽沖(之前次次都係婆婆沖),艾菲放低佢喺婆婆到落一落街會嘈,之後就一直叫住媽媽或通屋走搵艾菲,仲突然唔畀艾菲抱表妹.
正式返學之後佢都係勁黐艾菲,甚至出街時指明要艾菲抱,連米高埋來幫手都畀佢一掌推開,多咗夜晚瞓唔好嘅情況,聽過佢發開口夢都叫住媽媽,仲試過有晚半夜醒咗大叫媽媽,到艾菲過到佢房就話「要媽媽喺到瞓」(調轉米高係連床都唔畀上),唔知係唔係瞓得唔好啦,個人開始變得好忟,經常扭扭擰擰唔合作,我哋叫佢咩都話唔好唔要唔做,係確確切切嘅不合作運動.
唔好以為佢呢個不合作運動係放學返來扭眼瞓先有,實情係由佢朝早起身食完早餐就已經開始,初時就話唔換片,之後就話唔刷牙唔洗面,再來就話唔去VV,然後話唔執玩具,到夠鐘開飯就話唔食飯唔食呢樣唔食嗰樣咁,千辛萬苦的咗佢返學,到接佢放學第一句就話唔換鞋,再講就直情話唔返屋企,試過有次氹佢行帶佢去麵包鋪買蛋糕,佢居然拎住個砵仔糕大叫唔排隊唔畀錢,繼而坐咗喺麵包鋪地下摞地,激到艾菲即刻放低所有嘢好似抬犯咁抬佢返屋企﹗
放學返到屋企當然係扭眼瞓啦,一入屋第一句就會話唔除鞋唔除襪唔擺好對鞋咁,然後就話唔沖涼,到瞓醒晏覺就話唔起身,拖到佢起身之後呢又話唔食飯,到九點幾食完晚飯正常咗一陣之後又夠鐘瞓覺,例牌大叫唔入房同唔瞓覺,絕對係24小時無限loop無停過,最死係佢唔單止用把口同我哋say no, 亦用自己嘅身體語言來說不,唔沖涼就死都唔會畀你除到衫,就算你夾硬掟佢落水都會掙扎爬返出來,唔做其他嘢都會誓死坐喺地下唔郁加爆喊喪叫,無論你惡鬧還是軟功氹佢都係唔work,仲會贈艾菲一句「唔要媽媽講」來叫艾菲收聲,跟住嘈足粒幾兩粒鐘都唔停,嘈到你頭痛暈低佢都未夠喉﹗
作為媽媽見到燒腩仔返學之後變成咁,真係覺得好心痛好唔開心,亦有一刻懷疑要佢返學嘅決定係唔係錯,一個啱啱足兩歲嘅小朋友係唔係太細未適合返學呢?但眼見佢其他同學都好正常喎,點解就係佢一個有咁大嘅反應呢?為咗呢件事艾菲日日都同婆婆呻,亦有向媽媽級嘅朋友討教過,再同燒腩仔學校校長傾過,大家一致嘅回覆都係佢呢D反應係好正常.
婆婆嘅意見係唔開心嘅就唔好記住,最緊要係控制大人嘅EQ,無謂同一個兩歲小朋友計較,唔好因為一時衝動太嬲,而做出D傷害咗大家親子關係嘅嘢,媽媽級朋友嘅意見就係佢哋係特登畀呢D反應父母睇,可能係怪爸爸媽媽做咩捉我去返學咁,但佢哋其實一返到學校就無事仲勁開心,所以唔使擔心太多由佢慢慢適應就得,至於校長嘅見解就係佢哋呢個年紀最鐘意同大人搞對抗,不停測試父母嘅底線,有D原則性嘅嘢父母要堅持,亦可以等佢冷靜之後解釋佢知,但要明白講完話完都唔會改善,呢個階段只可以由佢自己慢慢過.
聽完大家嘅意見之後,艾菲都開始嘗試調整自己嘅心態,無謂逼得大家咁緊令大家都辛苦,記得查媽美子推介過汪培珽老師嘅《管教啊,管教》,即刻去圖書館預約借來睇,宜家遇到燒腩仔病發喪扭時,會盡量要自己先冷靜,明知佢發癲中咩都聽唔入耳就無謂同佢拗亦無謂鬧佢,等佢都癲到知道自己好過份時,先埋去同佢傾吓偈講道理,有時明知佢係同我哋鬥氣嘅說話或一D無理嘅要求,就要有技巧地回應,唔好鬧佢亦唔好直接拒絕佢,更甚係嘗試順住佢意思去答,例如佢放學話要艾菲抱,艾菲會答:「咁我哋行返學校問吓校長得唔得先(艾菲即刻轉身作勢行返學校,燒腩仔通常都會即刻話唔返學校),咁不如你聽日問咗校長抱唔抱得先,佢話得我就聽日抱你啦,你聽日記得問喎」,又例如佢話唔食飯,艾菲就簡單話:「好,唔食就唔好食啦」,然後大人繼續食當無事發生,通常佢見奸計唔得呈就會自動轉口話「我要食飯」,再面懵懵咁爬上high chair同我哋一齊食.
除咗注意說話的技巧之外,艾菲最近仲專登拎返個speaker出來放燒腩仔房,因為燒腩仔由BB時已經好鐘意聽歌,艾菲播親佢D兒歌都一定會有反應,之前每次佢瞓醒晏覺都會大發脾氣,宜家艾菲索性唔好浪費口水同氣力同佢嘈,夠鐘埋去開歌然後拍一拍佢講句「起身啦」就出返去做自己嘢,佢聽到自己D飲歌時自自然然會坐起身唱,有時甚至要氹佢食飯沖涼我哋都會播吓歌,等佢分散吓注意力同心情好D無咁扭,呢招暫時都幾work㗎﹗


text:
熱血時報 | 金鐘大台抗爭 VS 旺角街頭抗爭之我感 | 小指 | 專欄部落
抗爭代表著反抗及爭取,是弱的一方向著強權作主動的意義.
10月3日,黑社會打學生,萬幾人湧出彌敦道,警察最多兇下人,打人係黑社會居多.當時我同其他市民制服黑社會交畀警察,佢哋最多放人,都唔敢拉我哋打我哋.嗰一刻,我仍然覺得對警察,我們沒必要太多自衛.
10月15日,有勇士死士幫旺角解圍及升級佔領龍和道,換返嚟係咩先?割席,叫人唔好增援,話抗爭者係鬼.結果暗角事件,被警察毒打已經開始發生,奇怪嘅係對面海嘅旺角人唔敢掉以輕心做足準備,金鍾只係一街之遙卻彷彿事不關己.紏察大台考慮嘅唔係差佬武力升級應對,而係點同勇武抗爭者分隔,甚至公開指責及暗示在場留守者,某某組織式人士激烈過頭,是想搞散運動云云……
10月17日,旺角第一次清場,早上係班中堅百幾人頂到晚上萬人空巷,真係有二萬人呀,那時候警察真正主動出棍.前線勇士頭盔卡板出晒,話人多就贏?都要前面有人頂,有人推呀.我見過旺角手足個頭爆緊缸都仲頂緊呀.無大台無糾察,大家更有默契,點解?因為我哋唔要光環,只要做好件事.事實係我哋都無和理非,咁嗰日有無好過份咁俾人影到打差佬呀?
11月18日,衝立法會,當時做野百幾人,因為其他俾人屌走晒,破玻璃更唔啱都叫封咗立法會一陣,個啲人都勉強守咗一晚,無咁多人爆頭俾人拉,知唔知點解,因為無人要光環,一個人俾人拉有理無理幾十人圍咗至講,差佬再拉唔驚暴動?唔驚之後再多人出嚟?換返嚟係咩?暴民,暴力!割席,義務律師都唔幫你呀!上星期旺角清場,差佬砵蘭街打到仆街,山東街口主戰場,有人用木盾頂住,特警一時三刻都攻唔入,之後入到俾傳媒拍晒所有醜態,再次喚醒香港人,於是之後兩晚萬人空巷鳩嗚,形勢返嚟.
學聯吹雞,叫人11月30日夜晚出嚟.只要佢哋同泛民放低個光環,唔好講咩唔做得,唔好阻撓人,少咗之前的割席出賣,我肯定至少多一千人撐你哋,而呢一千人喺最前唔怕死的.呢一千人見到前面學生拎紙板盾流晒血戇居居咁俾人打都會心痛,不過真心講句,咁和理非,我哋真心無能力去幫.所有香港人醒啦!再一次相信群眾同自己判斷,唔好俾大台或學聯或誰告訴你點做.旺角頂咗咁多日流血贏回聲勢唔係靠暴力或和理非,而係旺角人嘅默契同信任.嗰一刻有人被拉,只要夠人一定幫拖先,有人圍差佬同還拖一定有理由,而唔係睇住同伴俾人拉,或者覺得佢還拖唔抵幫⋯⋯
你哋眼中旺角咁失控都無咁多損傷就係因為我地哋互相合作,唔會理民意.差佬尋晚就係知你哋唔會還拖,所以夠膽4-5人殺入百人陣,中條旺角?無一隊兵佢都唔敢衝呀.
我唔主張主動攻擊差佬,不過兩陣對戰你講明唔還手唔俾對家打死都算係咁啦. BTW,旺角無和理非都無差佬行唔返出去,我哋係熱血衝動,但絶唔係傻的暴力份子.
從我的 iPhone 傳送


text:
攝影師:阿安
助手:阿朱
化妝師:Bonny
過程同上次一樣,都係影外景先,今次要自備假眼睫毛同粉樸,上次現場睇就覺得隻眼仔好精靈,不過睇相唔覺,所以今次買咗誇張款假眼睫毛,Bonny好有心機幫我痴(因為我鴛鴦眼好難攪!),eye shadow都係紫色,化出嚟精靈過上次.Bonny問我上次有咩唔中意,我 request 啲蔭唔夾鬈,唔放咁多頭髮落嚟,所以今次兩個婚紗造型都係夾起晒,後面鬆鬆哋,之後兩個晚裝造型就一邊放少少落嚟,側邊留番啲蔭遮住包包面,即刻順眼好多!不過啲裙嘅size好似細咗,唔知係咪我肥咗呢,希望影唔到“吱吱肉”啦!
臨出發先知cam man係阿安,開頭都驚驚哋,見佢咁後生,之前都有聽過佢個名,不過冇留意佢啲comment好唔好喎!我比埋notes佢睇我有咩要求,不過我諗佢都知,因為佢睇過我上次啲相!助手阿朱都好盡責,張張相都幫我整好條裙先影,不過就冇上次阿明咁細心.
赤柱勁大風勁凍,凍到好似得10度咁,去到碼頭嗰邊我直情凍到想放棄,超辛苦,不過一諗起冇 take three,上次又冇影碼頭,點都要堅持落去!去到沙灘反而冇咁凍,阿安仲幫我哋影咗好多唔同pose,畫心心﹑跳跳跳﹑fing裙﹑飛裙尾﹑又背又抱(牛牛辛苦晒!)﹑踢水都有幾款,好有動感!差唔多4點先返去,比上次影耐咗成個鐘!上到車個頭勁痛,仲以為冷親添,好彩食完嘢又好啲!
影水池好開心呀,得我哋一pair(上次三pair迫埋一齊,影咗幾張就走!),今次影咗好耐,又係好多唔同pose,鴨仔﹑長腿﹑瞓地下都影晒!之後換晚裝就冇咁活潑feel,可能都要襯番啲華麗佈景,不過阿安冇 hea住影喎,仲落力過之前,又爬梯﹑又企枱﹑又瞓地...高炒低炒超多角度!最後影到9點,比上次影多咗兩個鐘,不過唔記得問影咗幾多張相,應該好多!!
暫時覺得都幾好,做到我嘅要求,不過未睇相都唔敢咁大期望!下星期四25號揀相喇,都要同牛牛商量吓budget先!
第一個造型冇咩特別!
第二個造型好似帶咗頭cool 咁,條頸鏈新架!
小皇冠幾得意!
紫色晚裝影唔到,唯有臨走換衫時影吓個誇張頭!set頭時可能Bonny已經放咗工,係另一個女仔幫我襯嘅,佢都好有心機,攞咗5﹑6個紫色頭飾比我揀,而家呢個係用咗3個頭飾夾埋一齊架!勁!!


text:
新片中, Kabby同洪天照飾演一對青梅竹馬情侶,最激就係呢幕床上激咀戲,不過 Kabby就話內心戲先係重點喎!
真面目
進攻型 做雞擔正 床戰鳳姐殺手 Kabby:唔血腥唔慣!
金馬影后吳家麗首次執導新戲《花街柳巷》,以早前泰國發生嘅妓女連環兇殺案為藍本,大玩人性陰暗面少鹹多血腥!
吳家麗首次執導,女主角 Kabby(許雅婷)亦係首次擔正.戲中做「妓女」嘅 Kabby,仲會同鳳姐殺手,洪天明胞弟洪天照有床戲!雖然《花》片血淋淋,不過女主角 Kabby話冇有怕:「日日對住血淋淋嘅環境同道具,久而久之就愛上呢個血腥嘅世界,返到嚟香港睇唔到血腥反而有啲唔慣添!」嘩,唔係啩?
當年吳家麗憑住《狼心如鐵》一角奪得金馬影后,而一路鍾情血腥懸疑片的她,最近終於喺執導新戲《花街柳巷》中圓夢;而 Kabby亦升呢做女一,角色唔只有發揮,仲可以跟影后偷師,一舉兩得.
「拎住把刀對住牆!」
《花街柳巷》講泰國妓女遭殘殺,血腥場面唔少得.有導演欽點而榮升女一, Kabby話:「知道家麗姐搵我做呢個角色都好驚訝,因為未知自己做唔做到,不過今次都學到好多嘢,佢畀咗好多發揮空間,等我消化完再自己去揣摸.」
要拍咁多血腥場口, Kabby就話:「泰國拍嘅時候,心情比較沉重,個人好容易胡思亂想,有小小抑鬱狀態.記得有一晚喺酒店房,拎住把刀對住牆試戲,眼淚已經不停咁流出來.本身都會驚對住血腥嘅場面會搞到自己變癲,後來發覺日日對住血淋淋嘅環境同逼真嘅道具,慢慢就愛上呢個血腥嘅世界,返到嚟香港,見唔到血腥反而唔慣!」要學吓嘉麗姐點抽離角色好喎!
失蹤𡃁模 A.Lin露股出山
曾經係𡃁模身份,做娜姐周秀娜師妹嘅 A.Lin(朱麗玲,藝名裴殷),睇見寫真行業逐步沒落,早年已經慢慢轉移內地市場.雖然仲未有成名作,不過賺人仔點都好過喺香港捱騾仔.今次 A.Lin在《花》片客串做「雞」,仲有露股演出添!


text:
多謝大家繼續支持我!!!我會繼續努力!!!加油!!!
唔講大家都可能唔知,前妻係同我差一日生日,作為好朋友都應該好好咁同佢食一餐飯慶祝下,今日同個女走佐入西貢玩佐一個下午,之後就同個女出佐去新蒲崗一間新開張既西餐廳食飯,呢間餐廳星期日人唔算多,唔駛等位,大家都知道,係香港唔駛等位既食市,通常都係唔好食,不過,要等位既又可能係羊群心理都未必好食,更何況呢間餐廳之前有朋友介紹,應該差極有普. 地方唔算大,可以坐到3至40人左右,唔係太舒適,都唔係差,氣氛幾好,都好清淨下,當時都有4至5枱客人,我地叫佐三個set dinner試下. 我個人比較喜愛呢度既周打魚湯,比較cream,有水準而唔係一般餐廳飲到果d,好鮮味!!! 而羅宋湯係屬於足料之作,味道比較濃. 主菜係牛扒,我個人好喜歡呢三道主菜,肉汁好鮮嫩,以西冷為例,食落有口感,好重牛肉味,正呀,而肉眼扒都好好,比較淋,倆樣應該係紐西蘭貨色,以百多蚊個set dinner有咁既質數,可以叫做底食,份量一定足夠一個人食,要係度再讚既係,跟主菜個焗著,味道調較得好好,好柔軟. 倆款都係自家製甜品,心太軟,唔係太甜,外面比較脆,入面既朱古力軟心溜出,真係掂呀!!! 而芝士蛋糕係實在,不過味道就同出面既差唔多,之後再黎一杯 cappuccino,即時ok晒. 係百五蚊一個set dinner有呢個咁高水準而真係值得推介比大家,絕對唔可以用咩扒王之王,西貢蘇珊娜之類可比,應該係同酒店級扒房比較. 我個人心水推介組合係: 同打魚湯+西冷牛扒+心太軟+coppuccino 都係168蚊,去酒店食一定係貴幾倍囉!!!! 地址:新蒲崗仁愛街50號地下 檢視較大的地圖 ok隔離,髮廊個位.
我冇諗過呢隻”憤怒鳥”係咁受歡迎, 自從我post上facebook之後, 就不斷有好多fd問我係邊度買??? 最搞野係netbugs同我講佢尋晚攞住佢去停車場之際, 有個女仔跑黎問佢係邊度買???
今日要介紹既係係太子花園街上火車站必經既”麵一”, 呢間野我兩個月前已經開始幫襯, 鋪頭唔算大, 可以坐到二十人左右, 我次次黎都要等位, 好野其實唔怕等, 我最鍾意呢間”麵一”既湯底, 味道好好, 可以成碗湯飲晒!!! 呢度有三種湯底可以揀, 麵豉, 味曾同豬骨湯, 三種湯底我都試過晒, 麵豉味道啱啱好, 唔油, 不過, 味曾就真係比較咸佐D, 而豬骨就可以, 至於麵條方面, 真係唔錯, 有口感, 我推介係帶子麵豉湯, 再加上糖心蛋, 當然無日本既地道咁好, 但比較市面其他拉麵店, 就好似又貴又唔好食既”博多”黎講, 我會去呢間, 消費都係50蚊, 值得一試!!!
我已經好耐冇寫去食野既地方, 唔係冇出過去, 而係”懶”得寫. 我以前經常去既cafe, 通常都係坐滿人, 人多比較嘈之餘, 通常都係好大煙!!! 係香港九成以上既樓上cafe都係可以吸煙既, 今次要介紹呢間cafe, 係係銅鑼灣既, 地點係time square附近, 係呢幢商業大廈裡面, 當然重有其他cafe, 但係我經過既時候, 內裡太多人, 連門外都聽到裡面既嘈雜聲, 可想而知, 想同朋友坐低飲杯野同傾下偈係一件難事. 我係第一次黎, 一入門口就已經比佢深深吸引住, 因為我面對既係一個好大好大既窗, 而呢個窗同其他cafe唔同, 因為係冇任何玻璃既, 換句話講, 即係睇既街景係暢通無阻, 我既感覺係好relex, 好舒服!!! 係呢度裝修好簡單, 連基本既野都冇, 冇電視, 冇野玩, 重係冇咩人, 可能係星期日晚上既關係, 朋友話一至六應該比較人多, 但反而我like冇咩人, 因為如果同女朋友係度坐下飲杯野, 對我黎講已經係一件賞心樂事, 真架!!! 事實上, 係香港呢個商業社會, 如果長年累月冇咩人幫襯既話, 又真係幾危險, 分分鐘下次再黎已經close!!! 但朋友同我講呢間野都開佐幾年, 問題應該唔大, 我聽佐之後都安心d, 因為要係香港可以係鬧市之中搵到一間咁寧靜既舒服既cafe, 真係唔多, cafe dream on 值得推介比大家!!! 檢視較大的地圖“>
我今次介紹呢間日式餐廳,係旺角洗衣街同亞皆老街交界,地點好就腳好方便,仲係情侶拍拖既勝地. 先講明係一定要訂枱,我眼見walk-in客佢係唔做既,點解?係因為訂枱都要等一陣先有!呢度地方唔錯,裝修都好靚,不過,就係嘈佐d,如果可以request坐入面既話,我諗會清淨d. 一坐低就有個自稱係伙記既老細會走黎推介d咩紅酒,當然,我係唔飲酒就sorry啦!打開menu,最底係個set dinner,260蚊兩個人份量,我就一定夠食,個餐有我最like既南瓜龍蝦湯,味道好好,跟住係頭盤,都係龍蝦沙律,味道都唔錯,係隻龍蝦較為細佐d,因為得一半!到主菜係龍蝦加牛柳,嘩!正呀!牛柳五成熟啱啱好,好好味!兩個人份量,我就ok飽,再叫多個甜品就滿足喇! 我介紹佐netbugs去,佢都話ok!應該都冇死錯人. 檢視較大的地圖
有冇咁細同咁勁呀?
下午約咗朋友係中環對稿, 朋友有事要遲黎, 所以一個人係中環行吓, 經過中環中央街市, 係街市既對面, 有間裝修甚為日本feel既鋪頭, 行近原來係食日本拉麵, 我就係比佢門口嗰個日本人海報深深吸引. 入面既裝修就的確好日本化, 以中環兩點後都坐滿人, 來頭唔野少, 睇到都有啲肚餓, 即刻order一個合盛豬骨湯拉麵, menu仲要寫明係博多超濃豬骨湯. 一放上枱傳黎香濃豬骨味, 即刻飲一啖湯, 再飲多啖, 確實係超濃豬骨, 但係味道100%係阿媽自家煲豬骨湯嗰種味, 再食一口差燒, 一定會覺得係阿媽用黎煲湯用既瘦肉, 如果大家like返屋企飲湯食湯渣的話, 我係推介呢度, 好有自家製feell. 呢間野係我食咁多日本拉麵以黎, 最另類既一間, 但係我本人就真係唔識品嚐, 當我感到百感交集, 進退兩難之際, 眼前係一隻糖心蛋, 唯有再一試無妨, 我細細淡咬一口, 嘩~~~換黎一個又一個既驚喜, 糖心呈啫喱狀之餘, 蛋白同蛋黃恰到好處, 可以叫一絕! 係我係日本同香港未食過咁好食 埋單係68蚊加一, 口味既野就真係見人見智, 如果用68蚊黎食糖心蛋既話, 我就一定唔會. p.s. 相片今晚補上.
我間中都會去達ming個blog度睇吓, 01年識佢到而家, 佢同時下年青人唔同o既係, 唔會今朝有酒今朝醉, 佢會好投入去玩, 但係會適可而止, 佢對電腦o既熱誠, 比任何人多, 可以同人分享所見所聞, 係個好上進o既青年, 佢知道自己學歷唔夠, 走去讀ive, 而家仲讀埋ou, 會為將來打算, 我好like佢寫o既blog, 好真, 可以寫出自己內心世界, 依樣連我自己都做唔到, 達ming我期待你會成功. 有興趣可以去佢個blog睇吓 亞特蘭提斯
仲想食d再好野, 可以行去隔離福隆新街, 依度有間完全唔起眼既”添發碗仔翅”, 依度既翅真材實料, 真係唔野少, 味道一流, 要食要早d黎, 唔係成日有, 老闆話買晒就收工, 要食好野, 首推係原盅雞炖翅, 一盅40蚊, 唔加味精, 超甜, 仲有濃湯瓦煲花膠翅, 一煲68蚊, 足料夠火喉!
唔鍾意食雪糕, 可以黎議事亭對面既新填巷, 依度有間賣水餃同雲吞出晒名既珠記, 大大碗都係11蚊, 有成10隻咁多, 雙拼都係12蚊, 雲吞超正, 水餃夠爽, d湯好有鮮味, 一d都唔咸……真係好好味, 好抵食!!!
係議事亭附近既大堂巷, 有間話自己黎自意大利既雪糕店叫”檸檬車露”, 依度既雪糕, 又真係幾特別, 好似我叫依個石榴加香桃咁, 真係好似食緊生果咁, d石榴仲有核添! 大熱天時整返杯真係唔錯! 佢地招牌雪糕係”檸檬車露”, 真係勁酸! 不過成25蚊杯, 低唔抵就見仁見智, 我就話值得一試.
議事亭前地, 我覺得冇咩特別, 就好似旺角咁上下, 人群真係太多, 不過, 都有唔少特色既建築物, 最出名既係大三巴牌坊, 又好似郵局, 民政總署大樓同玫瑰堂咁, 全部都好靚, 當然唔少得既美食同手信街
離開佐二龍喉公園, 我行佐十分鐘倒, 係賈伯樂提督街, 有間係依度好出名既茶餐廳叫”光輝咖啡”, 依度最出名就係豬扒, 我叫佐個豬扒撈出前一丁加辣, 豬扒既香同口感, 唔明既係, 依度係即叫即整既, 我睇住個老闆煮麵, 點解個出前一丁會咁乾身同埋咁彈牙?再加上秘製辣汁……正! 好好食! 16蚊抵食!!!
係東望洋山有個二龍喉公園, 地方好大, 好似香港動植物公園咁, 有獅子老虎冇大象, 我講既唔係依d野, 而係, 係公園大門口, 有個可以上山頂既纜車, 3蚊就可以來回, 上到山頂, 真係又係另外一個地方, 山頂有個好出名既東望洋燈塔同埋聖母雪地殿聖堂, 依度, 可以望到澳門大部份既地區, 教堂附近有個防空洞, 一個人行入去都咪話唔驚!
黎佐澳門做佐3日野, 工作都不忙去玩吓, 我諗澳門對大多數人黎講, 唔會好陌生, 今次行程, 就當係我既所見所聞, 依度同大家分享吓 澳門, 真係一個好細既地方, 週圍去都好方便, 最多人搭既交通工具, 我諗都係的士多, 每個地方都好近, 其實, 如果唔係太趕時間, 搭巴士都係唔錯既選擇, 3-4蚊就可以 係澳門最奇既係d街名, 乜野沙嘉都拉賈罷麗街, 乜野爹美刁施拿地大馬路, 唔好話我, 連住係度既澳門人都未必知, 我攞住本地圖去問人, 真係好多人唔知 澳門仲有樣好奇怪既係, 就係可以港幣同澳幣一齊用, 好多時去食野唔夠港幣, 可以比d澳幣, 又或者找錢個陣, 會找d港幣同澳幣比妳 澳門人多車多, 講起車, 我諗都係電單車最多, 通街都係, 仲有係檔鋪, 一條街起碼有5-6間, 唔通真係咁多人要去檔野? 當然唔小得既酒店, 賭場同美食, 係時候要講返, 我今次去澳門之旅.
我好鍾意食海南雞飯,食過旺角太平道,九龍城好多地方,始終不及泰國人海南雞,佢地o既雞好新鮮,好有雞味,仲好有口感,d飯真係唔錯,軟硬適中,好食得黎帶少少香味.
係太興燒味食過三次鷄鵝飯,三次都係變佐鷄鵝「骨」飯,真係火都黎!我開始懷疑佢地o的鷄同鵝可能係非洲埃塞俄比亞運黎,完全營養不良咁,次次都係皮包骨!價錢唔平,應該係由於非洲運費貴,同埋入口要打稅,話晒進口貨,所以先至可以賣咁貴!不過,只要唔食燒味,其他野都ok既,好似早餐同下午茶咁,真係唔錯,佢地既炒蛋同餐肉,出面茶餐廳係冇o既,值得一提係佢地所沖o既紅茶,真係好有茶味.下次去太興燒味,除佐燒味,其他野都ok.咁點解叫太興「燒味」?
有時睇電視,見啲BB奶粉廣告,成日話有乜有物,好似BHA呀!都係對個腦好啲.今日係小巴個Blog發現依樣野,如果見倒係順時針轉的話,係屬於用右腦較多,逆時針轉係屬於用左腦較多,大多數人o既眼淨係見倒逆時針方向轉動.見倒順時針多數係女仔多啲.唔信搵多幾個人試吓!我就可以控制倒順逆倆面轉,唔知我有乜潛能呢?


text:
6,7, (8)
得返個幾月
近排又係覺得自己好黑仔
前排同肥棋膽粗粗去補個內蒙古交流團
我地2個人都以為間野咁摺
一定無人知有呢個團啦
覺得應該去到掛
點知真係跌哂眼鏡
話有成百幾人補名
又係要多謝FACEBOOK啦
FACEBOOK真係呢個世紀最最最偉大既發明
我終於明白我點解唔太鐘意玩FACEBOOK
因為佢成日黑住我
咁我去之前都覺得INTERVIEW無咩野
咪當去吹水囉
點知去到
都係超緊張
我覺得我自我介紹時因為用PTH所以係到語無論次
我真係好佩服我自己
後面個D題目一DD啦
至少我覺得我睇個D資料係有用
呢次INTERVIEW我有2個得著
第一就係我原來都係好驚INTERVIEW
我覺得我講野時係好震
我諗其他人都發覺掛
第二就係原來時下既年青人真係好勁家
講野當吹水
又有紋有路
我係佢地面前真係自愧不如
去完之後當然自卑左半晚
訓完一覺又無左件事LU
前日收到間野話我係後備
睇黎我都唔算最差
有十幾人墊我底
希望我去唔成啦
因為有另一個大煲野
就係extend問題
呢個問題又一顯示我既缺點
我諗下次INTERVIEW講我有咩缺點時真係可以講下
但唔知覺左之後會唔會即刻唔請我呢?
本身都無諗過extend
因為以為要extend一個月同埋以為pat pat leo都唔extend
所以v姐問我時我諗都無諗就話唔extend啦
咁v姐就reply返老闆
好啦..到第二日
pat pat leo又話想extend
我O哂嘴
之後我地3個pp開左一次歷史性既會議
地點為leo間房,賓間房同埋走廊
我地3個「知知怎怎」講左好耐
唉..我咪樣衰衰咁同v姐講話我extend返囉
最令我不解既事情發生啦
v姐唔支持我遇左家啦
但點解其他同事都唔支持呢
係我同唔同朋友既深入討論下得出左以下2個可能性
1. 佢地為左我好,想我放下假
2. 佢地唔想再見到我
係邊個我都唔知
只係佢地既反應令我同leo都感到驚訝
當然我地係去食飯途中又「知知怎怎」講左好耐
所以個程飯我係食得心事重重
應該我既心事重重都有影響到佢地掛
我既憂悠寡斷影響到咁多人我真係好唔開心
其實都有前科家啦
好似一年前accept個offer時又係咁
本身都拒絕左個offer
點知又係淆底accept返
不過我都幾欣賞我個次食回頭草
唔係我食回頭草
我都唔會有呢一年咁開心既placement生活啦
算啦
人生就樣衰呢2次
希望我今次咁樣衰extend能夠如我所願啦


text:
人去到某個年紀就再無咁多時間心力去貪圖咁多種「興趣」.
(屌咩,老老實實多起上黎真係可以叫興趣咩?好多仆街係自以為鐘意好多野,交遊廣闊,識好多朋友,左右逢源咁.結果,應承完又唔做,遲早都係做過街老鼠.)
番黎正題,咁多野揀,揀到就梗係最好.有唔少人好彩,好早就搵到自己鍾意既野,最好就係社會主流野,依家既就坤哥啊,TWICE啊,揀中就食老本(係啊屌你地食老本啊吹啊)都可以順風順水,識到唔少朋友,過個快活而無憂既青春.
另外揀中染谷將太,MARVEL,誇張既起上黎馬克思咁響潮流尖端,尖到吉死人既,中學就駐定比人標籤,無乜朋友,番親學都唔開心.當然老本都唔食得幾耐,讀完書出黎做野,如果都仲係咁好彩入得到師奶/中坑圈子而又過得好開心既,真係恭喜一聲先,因為其他人好快就會響茫茫人海之中跌入中年危機,分分鐘多到招牌跌落黎死幾十件.
大家有無諗過班風水師傅其實都幾與時並進,三十歲依個分水嶺真係畫得幾唔錯.依條線就可以推測到好多人生必經既遭遇,因為大部份人響依個歲數就會多好多顧累,好似老豆老母開始「老,病,死」.如果結得到婚又會響主流驅使之下成為樓奴,然後就總有人會因為突然覺悟:
到原來自己當年沿著主流行係會黎到今日咁撚樣
突然上進要創一番事業,又或者要裸辭去環遊世界尋找自己咁話.咁當然成功既真係屈指可數啦,之但係風水佬一定係叫你上上上上上架.佢地好清楚人生都可以簡化做幾個時期,講乜一定無死,所以用統計學分析得到佢地做乜真係不足為奇.
話說主題唔係風水佬,係揀興趣.點解會講講下講到成世人流流長咁?
因為興趣就係陪住你成世既野,佢根本就係你自己既一部份.
嚐好梗係做得無乜唔開心又最開心既野啦,咁仲唔係做到最想做既自己?當然你鐘意自己好多好開心既野而比人睇落係一個仆街都已經係你最想做既野,我係阻你唔到而唔會阻你既,除非你搞到我好唔開心啦哈哈哈哈哈哈哈哈哈哈.
我個人就好無聊,又無女又無剩,極其量就係用依到寫下廢話,睇完哲學,社會學扮下書卷氣文青,再唔係落街場踢下波,興趣唔多,但已經夠哂我忙,夠哂我做我自己,完全無時間溝女.
(收皮啦你只係一條無女既毒撚,野都無得你扑)
一,就黎畢業先發現個世界行得好撚快.你唔會再有時間好似響大學咁用大量時間睇Facebook,去接觸新事物.第時入左任何一行專業野,真係會連隔離果行做乜都未必知,港女三金句「真係架?好叻啊?點解既?」第時就會響你把口到係咁流出黎,街頭流到街尾.再加上交水電,稅單,老豆張保險,老母入院張帳單,擔起頭家你就唔會再有咁多時間做當年你覺得係「正經事」既「無聊野」.
二,響比利時同黑鬼踢街場.我自出娘胎我係從來未比人咁扭過
(係你廢無機會遇到真勁人).作為一個幾有防守1-on-1經驗同技術既後衛,二十次比人過足二十次,但我果刻真係好興奮.離開之後,我有幾秒係完完全全咁成為左一隻波牛,果下先發現對於我黎講完成自我其實唔難,覺得人生真係踢得到波我就夠架啦.
完全專注一樣興趣,一個偶像,一門技術,一個家庭,而奮不顧身既人,全部都係腦殘粉絲.無論佢果樣野投資完有無人會欣賞都好,係唔係社會主流都好,佢都完完全全係腦殘粉絲.我唔係要為依班人既腦殘行為辯護,而係佢地可以透過依種行為響咁多選擇,障礙既人生中得到快樂,都真係過得幾好.可能係我唔抵得啦,我都一定係要屌尻佢地~
P.S. 嗯,我又浪費哂時間打篇咁既文,證明我都算係一個腦殘粉絲,我依家既人生都過得幾好,根本唔需要有女.
(番去寫Paper啦柒毒)


text:
8 June 2008
尋日朝5點幾訓十點幾起身,世估唔到今日去唱K一唱就通頂,足足唱左9個鐘,其實,大家都冇諗過通頂,但又冇人提意走,所以就通左勒!
今次有我,老公,熊貓姐姐,開心果姐姐,至Fit姐姐,翻版盧冠廷 (至Fit姐姐老公),高達叔叔,都有問過同屋住,但佢有事唔嚟!今次與上次〝不停飲飲食食@Green Box Karaoke〞一樣都係不停咁食,我地唱完仲去飲埋早茶先解散,除左〝打馬吊〞會通頂去飲早,唱K都第一次,又攪到朝早7點幾先訓,老公要等頭乾成8點幾先訓,不過,就唱得好開心.
開心果姐姐見到我就話我肥左,我都諗住食埋星期二果餐就開始減,因為之前睇到blogger個減肥餐唔錯又可以食得好豐富,這個餐單開心果姐姐好耐之前都比過我,原來真係得既,所以我又想試下先.
之前個髮夾爛左係〝AMP〞買,而開心果姐姐又想睇電腦,所以唱K前我地約去〝AMP〞行一陣,但佢屋企仲未換新完冷氣,行街就得返我地2公婆.
我買左個新髮夾後就幫果心果姐姐睇電腦,之後就搭車去〝淘大〞,見有時間剩就去〝直銷中心〞睇定D傢俬價格先.
開心果姐姐來電仲未整完冷氣,好大可能嚟唔到.之後熊貓姐姐都來到,我帶左佢去睇我地睇中既衣櫃和我喜歡既梳化,張梳化熊貓姐姐都話好,而且個枕頭位有得調教,我和熊貓姐姐都好鍾意.
跟住我地就去拎房先,我地當然係唱〝K Buffet〞喇!平時都冇咩好食,今次仲更加無啖好食,大家都係貪呢到唔會趕人走任唱.
至Fit姐姐,高達叔叔要做節食完飯嚟!開心果姐姐後期係屋企吃埋飯來,我地唱左少少新歌後就唱80,90年代既歌,但唱得最舊莫過於我和至Fit姐姐,至Fit姐姐唱鄧麗君既歌,因為佢暑假回鄉表哥和表姐聽,所以佢就識,而我就唱阿媽和老豆年代既歌,因為中學年代興係屋企唱K,有時又與街芳互去大家屋企唱,所以我就識D好舊既歌.
至Fit姐姐老公~翻版盧冠廷佢唱歌好勁,由於佢有時要返內地工作,所以佢專攻刀郎和內地歌手既歌~真係唱得好Rock,佢把歌沙沙地有D〝家驅〞feel,而且佢唱盧冠廷歌把又好似架喎!成班人都玩得好開心.
上次玩擦擦卡有2碟小食和3罐啤酒,大家又玩得高興又點止咁少,再叫多個同上次一樣既啤酒套餐,邊玩骰盅邊飲酒,每位男仕都飲左5罐啤酒.
雖然,至Fit姐姐係食完晚飯嚟!但佢等緊炒飯,因佢食過有次宵夜有好好味既炒飯,可惜今晚都係冇只得呢兩款小吃.
後來我地叫左88蚊任簡3樣野食.
唱到5點半打洋,我地就行左去隔離既〝明星〞飲早茶,果到開左門,但未有人返,我地諗係D師傅開門.
我地tick定點心等有人返就落,全部都係熱辣辣架!原本高達叔叔一陣會來我地家整野,但咁早都唔知佢嚟唔嚟到,我都諗住整包架!不過,而家咁我諗都唔得架喇!一切都係要訓醒先算!


text:
一來本身好少著佢地d衫,因為覺得少少老氣,去都係買鞋或家居裝飾用品多;
二來上兩次趁佢地5am 開門即去都係空手而回,今次我無咁好氣咯!
大減價星期六已經開始咗,本身無唸住去~
不過見朋友們FB講到買得如何盡興; 出街又見好多人買到一抽二抽......
八卦驅使下尋日去咗打個白鴿轉! (反正屋企附近有間Next~ )
出乎意料之外 - 尋日已經係減價第3日,但仍然有比我預期中多既size 8(即細碼)
不過當我揀咗十零件衫去fitting room 試身,竟然全部都太大!
最後只買咗2件 - 2件都係size 6(加細)!!
我喺其他店或網上買衫都係著開size 8,間中有部份款式先會著size 6;
但Next 既size 8真係太大for 我~
所以我有理由相信 - NEXT 用咗vanity sizing!
其實2件都只係麻麻地鍾意,不過唔想空手而回......
有一個乾瘦年約4張尾既梳髻師奶,不斷從一個大膠袋裡面逐件衫拎出來交比cashier 既staff,每拎一件個staff 就會用筆刪去張水蛇春長單據上其中一項 - 梳髻師奶係來退貨既!
由我開始排隊到比完錢,我一路數個staff 足足處理咗8件退貨!!
到我比完錢走人時佢地仍然做緊依個動作!
我可以肯定依位梳髻師奶退既貨一定超過10件......
其實英國買野退貨唔出奇,我自己都有退過貨~
之但係我真係未見過有人會一次過退咁多貨!
雖然麻麻地鍾意2件新衫,不過就好鍾意3隻新茶杯~


text:
☆Prosays’ Transparent Cream Foundation試用報告☆
首先,好多謝theztyle可以選左我去試用啦 當日真係好開心 因為同sis玩左好耐呀
好啦 Mae Von當日玩我地想擁有一個持久既妝 咪咪係控油要做得好 控完油之後要補濕呀
大家終於見到佢既真身啦 佢有維他命c同e架
個真身好可愛 好令呀 不過個design有少少缺點唷 就係好容易印到手指模呀
仲有呀 個開口真係5方便 一d都5user friendly 其實都幾  因為d邊邊好容易痴到d粉呀 不過值得一讚既係個粉底一d都5厚 我之前有個錯誤既觀念 就係creamy既foundation都係好厚妝 直到我遇上prosays既transparent cream foundation
今次既粉底真係好用 真一次先知道cream foundation都可以如此薄!
比大家睇下我未化妝前既樣啦 好樣衰 希望5好介意
我既問題有毛孔明顯啦 仲有比較易敏感 有少少紅 同甩皮
大家睇到我皮膚真係好差 出門口一定要茶粉底 咩都可以5茶 粉底係5可以冇既化妝品
好啦 係時候比大家睇下用左會係點啦
試緊隻色 岩5岩自己 我今次拎到係02 相信好多sis都同我一樣呀
大家可以睇到神奇既事發生左啦 就係我d毛孔5見哂呀 haha 好正呀 好似雞蛋咁滑滑
大家睇到今次既粉底又貼又薄呀 真係一流呀
好啦 仲記得Mae Von同我地講如果控油做得好 個妝可以keep到一日
經過7個鐘之後 我發現面都出油呀 個妝溶左少少啦 不過效果真係幾好呀 keep到7個鐘
大家睇到 就算過左7個鐘 個妝都5會溶得好緊要 控油真的好緊要!!!
好啦 用bioderma既落妝水去測試 就咁印上去 發現淨係甩左少少啦
好啦 如果大力d就可以完全卸哂!
總結:
易用度:☆☆☆☆☆ 因為都易推既 用好少份量 大約一粒黃豆就可以成日茶哂
方便度:☆☆☆因為個設計會令粉底容易哂左 所以得3粒星
持久度:☆☆☆☆ 經過6-7個鐘個粉底都5會話溶哂
遮暇度:☆☆☆☆ 因為毛孔真係睇5到 好自然
貼服度:☆☆☆☆☆好貼服呀 一d都冇浮粉既問題
價錢度:☆☆☆ 因為都算幾貴 我e d窮人平時玩5起 因為可以慳住咁用都ok既
希望大家多多支持 我都係第一次寫咁詳細報告


text:
2010年2月3日 星期三
以下消息真的很恐怖, 請大家forward出去比更多人知, 讓人提防, 記得要提醒埋啲工人姐姐同老人家呀!
同小朋友出街一定用眼”釘”住佢!!!
今日聽到一件事令我覺得原來香港都會咁可怕!我朋友的同事前2個月同佢個女係沙田宜家家私入面行街 ,當佢個女同其他小朋友一起玩緊時可能個媽咪唔太注意, 轉眼間發現唔見左個女於是即刻搵宜家家私的經理幫忙好彩個經理聰明即刻叫人關哂所有閘唔比人出入 , 搵左好耐發現個小女孩係女洗手間但係當時個小朋友係呆左 (相信係已經比人呃左食迷藥)仲要比人剪短左頭髮而且仲要換左第2套衫 , 好彩趕到搵個小女孩咋如果唔係一定係比人捉去大陸賣或者做乞衣啦 !但你地有冇諗點解個經理會咁聰明即刻關閘 ? 我諗應該係唔只發生一次啦 ! 所以大家小心唔係大陸先會發生d咁o既事o架 !所以所有父母要小心啦 !
呢一個係一位女士身經歷 , 上星期個仔都差d 比人拐走
上星期2010-1-15 下午5時 , 我帶住個仔 (3歲 精靈可愛 ) 行經荔景邨仰景樓個遊樂場 , 好多小朋友係度玩 ,(有新移民小朋友)我個仔扭計要玩 ,我咪比佢玩陣 ,佢係咁同其他哥哥姐姐玩 ,我初時都有跟貼 ,其後我坐左係櫈上 , 其間朋友电話打來 ,正當我講電話時 ,我見有個約 6歲左右似新移民個細路 ,推住我仔背脊 ,帶左我仔入兒童中心內玩 , 我立即跟住行及望實 , 我在門外傾完电話立即入去貼身跟實個仔 , 我都望住果個6歲左右似新移民個細路做乜帶我個仔去第二度 .
玩左一陣我帶返個仔出外邊 , 個仔扭計仲要玩 ,我再比佢玩陣 ,起初個仔都係遊樂場設施上玩 , 玩玩下 ,我個仔手上有個波 , 佢話係哥哥比佢玩 ,我無為意 ,跟住又坐埋一邊睇住個仔玩 , 我見個仔幾個約5--7歲嘅哥哥玩 追逐遊戲 , 起初佢地跑嘅範圍不大 , 跑下跑下跑左去一個較遠嘅大花槽圍住長型大花槽跑( 每個圈都有一段約30米直路) 個仔會消失在我的視線內 , 我嘅視線一直有 盯 住我個仔 ,
到跑完第 4個時 , 我都一直望住花槽尾 , 我相信佢地應該會好似之前咁轉返出來花槽前面再兜圈跑 , 點知今次就係唔轉出來 , 佢地引領住我個仔直跑左入兩座大厦交界處 ,又再次在我視線內消失 , 我以為佢地會跑番出來 , 点知一諗 , 該處可以進入大厦 , 又可以去到大厦後面空地 , 該空地再分左右很大 , 可以通去很多地方 , 有且又未見佢地出來 , 我立即醒覺 , 高速跑到大厦入口唔見哂佢地 , 但聽好似樓梯有小朋友聲音 , 再跑去大厦後面空地 左右望都唔見個仔 , 心裡即時有d 急 , 即刻跑回大厦入口問保安員 , 剛剛有無約4-5名 3--6歲小朋友進入大厦 , 保安員答無 ,但分析 保安員無理由要呃我 , 我立即跑去大厦後面空地 , 向右望係公園休憇地方 , 淨得老人家無小童 , 我立即決定左轉再穿過大廈地下車路通道 , 後面係一條長車路及有個 car part ,泊左好多車 , 我再跑前一段 , 我見到我個仔被一個小童引領住 , 在我前面120 米馬路旁行人路一直向前走 , 我即刻大聲喝住我個仔叫停佢 , 我個仔擰轉頭望一望我 ,再繼續追住個約6歲大小童向前走 , 我立即高速跑過去捉實我個仔 ,我見前面個小童 約6歲 , 新移民 Look , 手上拿住一個波 , 我即時諗起我睇過 星期二檔案 2009-12-1 講拐童 , d 手法一樣 , 都係先用玩具同你個仔玩 , 攞到佢個心 , 就拿住件玩具引佢走 , 我當時好嬲 , 想打個佢幾巴 , 雖然我唔夠証據証明佢有意圖拐帶我個仔 , 但佢居心可測 , 我亦相信個佢真係有心拐帶 , 佢父母一定在附近監视住 .
個靚仔用件玩具先同我仔玩 , 再引佢跑離現場 ,足足跑左成200米 ,仲轉多幾個彎 , 等你去到分叉路口 唔知轉邊一邊找 , 增加你尋找時間及難度 .
今次執番個仔真係好彩 , 睇少眼都無左啦 .比人拐左番大陸 .
***名位為人父母者 , 如帶小朋友到公眾場所 及 公園 , 請好好睇緊自己小孩 , 當d 拐童者知道你緊貼住你孩子 , 而視線又無離開 , 他們就知道沒有機會可以下手 .
綜合拐童共通點 :
1) 可能出動小孩 , 新移民機會較大 (因土生香港人做唔出咁仆街嘅事)
2) 小孩可能約5-7歲 , 巳懂得配合父母吩咐行事
3) 5--7歲小孩 主動跟你 2--3歲孩子玩 , 就一定要小心
( 可疑之處 : 一般5--7歲小孩巳懂事 , 不喜歡跟 2--3歲孩子玩 , 因為佢地覺得2-3 歲乜都唔識 ,点一齊玩 . )
4) 有機會利動玩具 或 一齊玩追逐遊戲 ,可以更易引領你孩子跟佢地跑去更遠的地方
訂閱: 張貼留言 (Atom)


text:
Thursday, September 11, 2014
返工? home preschool? 生多個?
我做嘢㗎話,人仔就要返學/ daycare. 而且應該唔會生多個,因為我地無人幫,老公又極反對放 baby 去 daycare...
如果我唔返工呢,咁我有興趣嘗試 homeschool 到人仔五歲.依家每日睇住佢有進步,好有滿足感!亦可能會生多個,反正我都係留晌屋企,最多做吓 part time, 好似依家咁...
其實要生就差不多時候㗎啦,唔係兩個年齡會差得遠,冇咁好玩... 不過都仲係諗唔掂...
14 comments:
- Replies
兩個一齊玩係好開心嘅,不過一齊曳就煩啦!哈哈!Delete
生多個啦,開心D架!ReplyDelete
同埋我覺得人仔應該返學,等佢習慣下同其他小朋友玩呀!Replies
都係嘅,返學都係遲早㗎事.Delete
It really depends on 人仔 and your family.ReplyDelete
Good luck!Replies
Thanks so much! Yea, every family is different.Delete
- Replies
佢都係一半半啦.佢最大 concern 係家庭經濟同事業.Delete
我都同意生多個,等人仔有個伴,而且你地家又會熱鬧 D,仲開心啊~ReplyDelete
你HONEY呢,佢有咩諗法呀 ?Replies
有多個係真係熱鬧 D 嘅.幾個月前人仔表姐嚟探我地,兩個細路走嚟走去玩,好開心!Delete
生多個熱鬧D人仔又多個伴,不過真係要犧牲D嘢,同老公慢慢企清楚再決定啦ReplyDeleteReplies
係啦,生多係重大決定,要慢慢傾.Delete
你人仔才兩歲幾,慢慢來唔駛急呀,我等到大仔四歲幾生第二個,一來好好profit一下大仔,二來大仔又會明白,到現在他們兩個都玩得好好ReplyDelete
生多個啦Replies
差四年都玩得埋,咁我都仲有時間考慮喎!Delete


text:
2016年3月14日 星期一
Move On(30W)
無端端消失咗兩個幾星期,有add艾菲facebook嘅朋友仔都應該知,艾菲喺呢段日子病到五顏六色一D都唔好受,認真咁大個女都未試過咁徹底地打敗仗,先係畀燒腩仔D惡菌傳染,連燒四日食足咁多日panadol先退到燒(呢個紀錄已經超越咗當年乳腺炎高燒三日),再來就忽然喪咳唔停,咳到hehe聲同豬叫咁嘅聲,咳到嘢都無氣講,咳到連續幾晚瞓唔到,咳到無胃口無晒味覺,咳到不停嘔痰,咳到全身肌肉都痛,咳到懷疑自己就來死,最死係keep住低燒唔退...
最後捱過咗個無藥食無得抖嘅weekend,終於喺上星期一晨早八點幾爬落去樓下家庭醫生到呆等個幾鐘先有得見醫生(呢排診所超full,閒閒地都等成兩粒鐘先有得見醫生),醫生一聽即話如果唔係有BB豆豬佢實捉艾菲照肺,然後診斷艾菲為氣管炎,要開抗生素畀艾菲,好彩嘅係食咗一日藥之後艾菲已經瞓到,宜家完成晒成個療程,總算好返六成左右,D咳未完全停晒,但至少夜晚係瞓到同收晒鼻水同痰先.
而喺艾菲病到死吓死吓咁嘅兩個星期,BB豆豬亦默默地踏入咗一個新里程碑,就係足30周大啦(一定要今日寫,因為聽日已經係31W啦>.<)﹗真心艾菲好欣賞BB豆豬嘅生命力,無論艾菲點燒點咳點食唔落嘢點頹廢都好,佢一直都無放棄過長大,每日keep住不停喪踢,有晚艾菲瞓唔到唔開心到喊出來咁滯,佢仲好搞鬼咁畀艾菲捉咗手仔兩次添,即時將艾菲由灰到盡頭拉返上來.
雖然仲未揀定開刀嘅日子,但如無意外我哋仲有八星期就會見面,至於體重好神奇地只係重咗十三磅左右,甚至覺得手手腳腳都比之前瘦咗(之前新年帶返隻結婚戒指去拜年,隻戒指係鬆到濕水後好易跌出來),肚圍就終於有所增長,由上星期35.5寸連一齊等校車嘅媽咪都仲唔覺艾菲有咗,到今個星期忽然標升到37寸凸晒出來,最怕佢爆嘅肚紋經歷過咁多次天氣轉變都無爆到出來(touch wood),但腰痛就變得越來越嚴重,宜家基本上出街唔可以唔帶托腹帶,亦唔可以行太耐更加唔行得快,甚至連彎低身著鞋都開始覺得有難度.
眼見自己越來越輪盡,米高來緊月底又要出trip,所以病好後都唔敢偷懶,開始著手準備BB豆豬D嘢,已經喺燒腩仔姨媽到拎咗四大袋紅白藍嘅BB嘢返屋企,買好入院用嘅走佬袋物品同BB豆豬嘅日用品,吩咐咗米高過到日本幫手買埋D濕星嘢,亦喺家庭醫生到成功拎到罐初生奶粉旁身(宜家呢個時勢,要拎罐初生奶粉原來係件好難嘅事來),來緊就要開始進行全屋大清潔,洗BB衫,執BB床,洗BB車同high chair,最重要當然係執走佬袋同BB豆豬出院嘅衫啦﹗
另一同樣重要嘅嘢,就係除咗安排入院五日照顧燒腩仔嘅事宜,仲要事前同燒腩仔做足心理轉導,其實經過今次艾菲病足兩個幾星期後,我哋都叫做體驗到佢會有幾惡搞,基本上佢係用咗成個星期時間,先叫做接受到艾菲病咗陪唔到佢嘅事實,每日都超hyper勁唔合作,上一秒完全正常下一秒就搵嘢來扭同嘈,平日一D好基本嘅嘢會故意唔合作,趁住艾菲無氣時來同你拗唔停(基本上艾菲點解咁耐都唔好返,唔多唔少都同湊住佢有關),最攞命係夜晚叫佢瞓覺,先係扭唔瞓嘈一大輪,再來係一個鐘內出房超過五次,理由包括急V(但明明五分鐘前先去完㗎喎),跌咗個公仔(明明自己執到),濕疹痕(臨瞓前先搽完cream),唔想瞓(基本上咩理由都可以有)...到半夜又醒幾次坐喺床到發脾氣大叫,搞到米高都無晒耐性忍唔住同佢嘈.
有見及此,艾菲都分別同米高同燒腩仔好好傾過,當然話佢哋時兩個都話明話知話會合作,到實際應運起上來,艾菲估到時要打個一折,已經預計BB豆豬返屋企初期會晚晚家無寧日,但艾菲知道燒腩仔心底裡,都係錫BB豆豬同期待BB豆豬嘅來臨嘅,希望到時自己都要有足夠嘅耐性同energy去陪燒腩仔,艾菲明白捱過最初嘅黑暗日子,就一定會見到𥌓光嘅﹗希望到時一切順順利利啦﹗
訂閱: 張貼留言 (Atom)


text:
mami去唔到上年2007嘅bb展呀 因為展期同預產期太近喇
搞到一直都有個遺憾 喺mami心目中 點都要去一次bb展嘅
所以今日收工 諗都唔諗就同ti爸 ti婆"共"左去灣仔會展咯
去會展之前走左去食米線 好好味 mami第一次試小辣湯底 都唔算好辣啫
好快就到會場喇 哇 個個好似走難咁呀 d尿片一大pack咁搬走
仲以為好平 車 去到一睇 同萬x 百x特價差唔多 洗唔洗咁搬法呀
跟住見d媽媽好努力咁排隊攞sample 排半個鐘 比得一小包 噢
所以我地冇排過隊攞贈品 淨係一味睇玩具咋
最後買左兩套教材 vcd呀 dvd 好野 返去可以慢慢教個衰豬
另外就買左個Fitter玩具比titi 其實titi本身有一個架喇
但佢賣到三十蚊 又咁靚 忍唔住再買多個比佢呢
同場有隻搖搖馬 (我諗好多媽媽都見過) titi試玩嗰陣勁high
一問價錢 哇 二百蚊 諗住即買啦 點知個衰女玩到飛起晒咁
好驚險呀 佢當左麵飽車咁想周圍片 爭d跌落地 所以mami收返二百蚊
sorry 都係唔買喇 個sale哥哥話 :二百蚊好抵呀
mami都係驚驚笑笑口say no咯
臨離開見到迪士x做road show 有個staff拎個客張咭去做payment嗰陣
笑得仲開心過mami做到筆四千蚊佣嘅保險呀 我諗佢地d佣都好好計啫
mami好耐之前有諗過買呢d一set set嘅教材
之後聽好多人嘅feedback一般就冇買到
情願逐次逐次帶titi去買書同vcd 一來可以按佢吸收程度決定買咩
二來嚟緊佢識揀 可以揀d佢有興趣嘅同佢分享呢
離開bb展 就拿拿聲返荃灣接ti爸呢 我地去左深水埗呀
一路上 TITI玩思樂冰 睇書 同埋玩Fitter呀 幾充實 哈哈
好耐冇行過西九龍 好開心 好多野買 特別係頭飾 好多靚夾夾呢
但d夾夾同titi本身嗰d都差唔多 所以都冇買到咯 食完pizza 就返屋企
titi今晚喺婆婆度訓 點解? mami聽朝睇醫生呀 鳴鳴 感冒了.....


text:
Wednesday, 16 October 2013
Saturday, 12 October 2013
Sunday, 6 October 2013
沙洲大澳(船河)一日遊
是次活動簡介:
X X X X X
十點幾搭船嚟到沙洲及龍鼓洲海岸公園了!! 離遠已經見到好似一個波既物體,唔知係咩嚟呢?? 臨落船同一個好搞笑既小朋友傾咗陣,原來呢次係佢第一次搭船,難怪佢好似有啲hyper啦! xddd
上到岸,自然係要留影啦! xdd 好辛苦先影到無人既牌!!!
跟住我哋就跟住領隊上山,沿路真係曬到變人乾... 但係當我諗到我哋離迷の球體越嚟越近,可以揭開佢神秘面紗既時侯,我就咩都唔記得哂咁衝上山 xdd 一路沿住山路行一路望住個迷の球體,真係好越睇越似足球,好想幫佢填色等佢似到十足十 xdd
但一上到山我就唔記得咗個迷の球體,因為我終於親眼見到讀咗咁耐書我都只響書啲圖見到既tombolo(連島沙洲)!!!! 影咗陣就見到臨落船傾過偈既小朋友,佢睇落好迷茫 (相信大部分團友都係,因為我都算係早上到山既一批,但我唔覺領隊有清楚咁講解tombolo係咩囉),咁我就指佢睇有咩好睇同好簡單咁同佢講如果潮退會更明顯!
之後我睇到個迷の球體係雷逹站,好得意~ 唔知我有無機會可以入去一探究竟呢? =P 我返到屋企上網揾,先知原來沙洲係有兩條tombolo架,而我哋去睇果條,應該就係可以通去有天后廟島仔果條.
跟住係45分鐘船入東涌涌口,東涌有好多舢舨,識影會好靚~ 可惜我功力淺薄 =P
我哋就係響呢間東昇樓食嘢,難得地好早就食午飯.平時每個禮拜都食燒肉食到我見燒肉都會怕既我,竟然食咗佢兩大嚿燒肉 =P 佢既燒肉係自己燒架,皮好脆肉係65%肉35%肥,肥瘦比例真係啱啱好,我都忍唔住食多嚿 =P
食飽飽又搭船,大概45min就去到大澳舊碼頭,可以見到大澳文物酒店啦!!!
大澳文物酒店係由前大澳警署活化而建成,置身於可謂金碧輝煌既酒店面前,完全想像唔到佢前身係咁既 =P
參觀咗前拘留室 (Former holding cell)... 跟住好似無咩嘢睇,就行返去市集同新碼頭果邊~
途中見到曬蝦醬呢,原來係要定期再抺一抺鋪平佢
估唔到又俾我見到紅樹林 =P
仲俾我見到我既dream house!!! 我一直都好想有間屋係由攀爬植物鋪滿個屋頂架 xdd 我諗呢間屋主都養咗啲植物好耐 =P
沿途都係好有漁村風味既曬鹹魚同鹹蛋黃~
行埋市集就搭船返去啦... 個幾鐘既船程,搞到我返到屋企都仲係覺得好似響船度呢 =P 返到去都差不多5點半了,望住海面上既夕陽,總係覺得開心既時光過得特別快...


text:
今早同屋企人去慈雲山中心飲茶, 叫左唔係太多食物, 因為實在太貴, 不過唔緊要啦, 只要可以聚下, 咁就心滿意足
好好味既馬拉千層榚, 好想食多幾件
呢個迷幻既流沙奶皇包, 個樣都幾靚咁
一見到都係流心, 真係超軟超好味, 奶皇唔係太甜, 味道岩岩好
呢個冬菇滑雞粥, 係粥求食到冬菇好似有點怪
仲有呢個蓮偶餅, 中間仲有魚肉
魚露雞肉炒烏冬, 味道真係麻麻, 烏冬有點酸酸地
仲有我唔食既粉果, 個樣都算幾好味
飲完茶之後再去買禮物, 因為菜菜話要交換禮物, 之前成日加班冇時間買, 所以先咁趕, 好在最後都買到, 買完禮物之後, 就去旺角搵菜菜及文迪
菜菜果然準時, 一早就到左旺角, 我因為架小巴係途中塞車, 所以遲左少少先到. 文迪未到, 我哋先去附近商場影下相先
菜菜幾靚女, 衣著都ok, 係棵靚靚既聖誕樹度影相先
等我都影返張相先, 感覺都ok, 好like呢棵聖誕樹
之後有個好靚既夢幻屋入口, 睇下有幾夢幻先
好靚既一間房及椅子~仲要係心心椅, 可以同joejoe影更好~
菜菜媽媽都影返張相先~
旁邊仲有個火爐, 同埋有隻....奇怪既BC公仔
旁邊既聖誕布置也好吸引, 影返張相先
之後仲未見到文迪, 只見到文迪係菜菜既sms內指示既餐廳, 但我哋兩個方向白痴(!?)都搵唔到, 最後都要等到同文迪會合先搵. 點知...間餐廳要預約先可以食飯, 最後去左朗豪坊附近既樓上cafe先得. 最後就搵到一間cafe休息下
間餐廳唔係太大, 但感覺幾舒服, 仲係鏡度見到我影相
餐廳既另一面, 到處都係白色既椅子及枱, 比人簡潔既感覺
我旁邊太多鏡, 全部都照住我, 等我都自拍返一張相先
同文迪及菜菜咁耐都冇見, 影返張合照先
菜菜買左盒好靚既淺藍色choco, 等我同佢影返張相先
相機教好時間制, 三個影返張合照先, 咁就唔使其他人幫我哋影啦~
我哋既茶餐一一送上, 首先係西多士珍寶腸, 同埋石班薯條, 仲有我哋三人既飲品
仲有芝士粉墨魚汁螺絲粉, 味道都算唔錯
仲有呢個釀雞翼餃子都唔錯, 個汁也好好味
之後到交換禮物既時間, 菜菜既係我送比佢既皮包及文迪送比佢既禮物, 仲要錫我果份>3<
文迪既三份禮物, 包括我送比佢既頸錬, 同埋菜菜送既兩份禮物
多謝文迪及菜菜送比我既兩份禮物, 等我都影返張相先~
文迪仲送左兩條褲仔比酷b及肚內既bb, 條褲個pet pet部分好得意, 想像佢地個pet郁郁下都幾得意
文迪送比菜菜全家既公仔, 感覺好得意, 聽講係手製, 係獨一無二, 只此一件
文迪先去個火爐度影返張相先
之後再同文迪黎返呢度影相, 睇下佢地影得幾開心^^....但影影下我部相機冇電啦..
我哋太耐冇見, 最後走左去影貼紙相, pose都諗左好耐, 影左出黎幾靚靚, 最鍾意菜菜大肚果張, 係期間限定版~
呢張相既星星及蝴蝶好靚啊, 唔使加字都靚
正正經經影返張相, 加埋個背景都唔錯啦^^
返到屋企拆開左禮物啦, 再一次多謝菜菜及文迪, 佢也好靚及好cute, like them~~
kumi's new life
2010年12月26日 星期日
見兩位靚女好友: 文迪及菜菜
今早同屋企人去慈雲山中心飲茶, 叫左唔係太多食物, 因為實在太貴, 不過唔緊要啦, 只要可以聚下, 咁就心滿意足


text:
喺好耐好耐之前 mami講過 買網床比titi其中嘅原因
係為左做一個安全嘅波波池 咁張床當然都係比佢扶住學行用啦
網床就一早買左啦 波波就一直未買到
未買到就因為吉吉島一直冇貨 玩具反反城有 但就貴d
所以mami一直堅決等吉吉島返貨先買
但係 mami近排見joey嘅b囡玩波波池玩得好開心呀
於是心癢嘅mami今日就蛇皇左半日出去太古 買波波啦 嘻嘻
蛇皇嘅原因除左買波波 仲因為ti公ti婆今日得閒呀
既然啱啱遇著剛剛 就一於同埋ti嫲 (三大長老) 結伴唱遊太古
買完波波 仲買埋三文魚比titi煲粥
三大長老仲夾錢買左麵飽超人吊帶比titi 超級cute架!!!
之後就返歸整返個波波池咯 titi未返到屋企已經勁追住袋波波要摸
可能d波波顏色sharp卦 返到去 佢一見到張網床咁多波波
開心到尖叫呀 哈哈 我都好開心 冇諗過佢咁鐘意
證明兩樣野都冇買錯 佢坐定定玩波波都有半個鐘
直到ti公手癢抱佢起身 佢個衰妹都要捉實兩個波波呀
titi mami以後放工多樣野同你玩咯 好野 萬歲!!!
titi : mami玩得未呀? 我見到好多波波呀!!!
ps: 我同事wing wing依家聽朝會生啦 希望母女平安啦!!!


text:
開心星期日
星期天係最開心
不單止係假期
仲可以陪住佢兩個寶貝同佢地玩足成日添~ hea hea~
每個星期天想瞓多一陣
但每次細佬b都會好早起床~ 6-7點就起身
一見到爸爸mami係身邊就嚷著要抱抱
每次開軼賢家姐房門時細佬b
一見到家姐姓都會手舞足動咁笑晒咁要撲埋家姐處
今個星期細佬瞓b得晏咗
可以同家姐一齊飲早餐喇~
雖然影軼賢用奶樽飲奶好似唔係幾好
不過mami真係想有呢個畫面好耐喇
終於比我等到喇!
兩個乖乖咁一齊嘆奶~
yeah!
嘆完奶奶細佬就陪家姐返phonics
每次細佬去到學校都好開心
因為有得落地玩~
跟住就到mami & 爸爸+細佬b’早餐時間喇!
每次細佬b都會食好多嘢嫁~
又食飽飽~ 又食蛋黃
比遲一陣都唔得嫁~
會立即手指指 (示意快d比佢食) ~為食仔
而家姐每次都指定要有外賣yogurt比佢~
軼賢放學後, 嫲嫲就會來電
話準備好又粥粥比Sheldon食
Sheldon又係 食食食~
下午飲完茶返自己屋企坐一陣同細佬b沖涼
同bb沖涼真係好好玩
沖完涼嘅細佬b好精神,
mami仲想佢快d瞓覺添
未肯學行的細佬b依家最鍾意四圍爬
邊個左住佢就會大叫
最鍾意埋去地櫃玩音響同電電器.
每個星期天兩姊弟瞓咗覺時就係最好執屋嘅時間
不過每次只係清理d信件都會用我好多時間,
又唔感唔拆就掉咗去~真係好頭痛~
好多好多嘢想做...
想清信,洗衫,執衫,執屋,掉嘢
但係兩姊弟一起身,跟本咩都做唔到~
全日都係無事忙完後~
咁又一個星期天~


text:
Google+ Followers
Google+ Followers
2009年9月24日星期四
2009Mami - 遲來的生日飯2009
19/9/2009(星期六)
今日放工要去黃埔花園
因為好朋友話同軼賢媽補食生日飯
之前因為澄媽阿Sze好難約
所以過咗成個月大家先約到出嚟食哩餐飯
不過有心唔怕遲
一放工同CASS喺中環搭船入黃埔同澄媽阿SZE&VC會合
事前諗去邊度食都巳經好轉咗N咁多間食肆
因為大家由中環放工到達黃埔大概兩點半,
想食嗰幾間餐廳又三點鐘就收爐
最後都係由住黃埔嘅澄媽阿SZE決定
結果揀咗OUTBACK食!
哩樹出名嘅
洋蔥花
坐就幾好坐,勝在無乜人
但當日個廚房唔知搞咩,
order咗幾樣食物巳經有兩份要退返入廚房!
***
睇落好得,
但係...
牛扒煎得過份熟
(巳經好餓嘅鄒生都接受唔到要換)
牛扒凱撒沙律就咸到食唔落
(唔想再換唯有放棄唔食)
好彩仲有阿cass's
fish&chip
加埋阿Sze's漢堡飽
比大家一齊share
因為午餐有湯
又有salad 所以食到好飽
點都好喺度再一次多謝大家
請軼賢媽食哩餐生日飯
謝謝喔
***
食飽飽上樓探BB
入到屋咁靜,原來姐姐子澄瞓咗覺
妹妹暟澄巳經起咗身
6月出世嘅暟澄話咁快就3個月大喇
軼賢媽最鍾意同幾個月大嘅BB玩,
子澄一起身就去搵玩具玩
軼賢媽就捉住佢影相
子澄笑得好放呀! 哈哈!
玩咗成個下午軼賢媽
要返屋企湊軼賢小主喇!
想睇其他相片可以click入
訂閱: 發佈留言 (Atom)


text:
Day 15: 4/11 (Sun) : 陰,霧,雨
金沢 軽井沢
早餐:道之駅
午餐:軽井沢-プリンスショッピングプラザ:蛋包飯
晚餐:軽井沢-ル・モンヴェール之一泊二食
住:軽井沢-ル・モンヴェール (Le Mont Vert)
我地今日就離開金沢啦,其實今次個天氣對我地真係幾唔錯啦,點解?!因為尋日有太陽之下去左影相,而今日就係非常天陰,有霧,而我地去到軽井沢仲落大雨添!另外,由今日開始,就係我地呢個 trip 既尾聲啦,不過亦都係我地呢個「怒食,怒買」之旅既開始!
我地係酒店 check-out 之後,早餐都未食,就直去軽井沢啦,咁我地都係諗住係途中既道之駅食早餐既.我地就食左個頗豐富既早餐,我仲發現佢有豬肚烏冬呢款估唔到會係日本出現既野食,小花就叫左個白咖哩飯,而 Gary 仍然係好穩陣咁叫左親子丼既~
係由金沢經過富山既山路中,就已經開始大霧同落雨,大霧到係連前面架車既燈都見唔到!所以全部車都渣得好慢(雖然都有成 40km/hr),仲不停打晒死火燈添~真係渣左咁多年車,都未試過咁大霧囉!
(點大霧法既 Video 係遲少少後補)
所以係慢慢渣車之下,我地係去到午餐時間先到軽井沢既,由於落緊毛毛細雨,咁我地就決定先去プリンスショッピングプラザ度望下,同埋食 lunch.プリンスショッピングプラザ係一個好大既 outlet ,個停車場都超大,我地去到果時已經有好多人係度啦,而 outlet 既旁邊有好多間餐廳,真係乜都有,好似:中餐,西餐,日式,韓式等等,咁我地就揀左去食日式蛋包飯.今次我揀左咖哩牛腩蛋包飯,小花就咖哩海鮮,而 Gary 就係普通蛋包飯既.
因為個 outlet 真係超大,中間仲有個大既人造湖,所以食緊飯果時我地就開始研究行邊幾間舖頭,咁食完飯就開始係行,諗住行一陣,睇下個天氣點先再算,點知...一行之下,就行到成 4 點幾 5 點(雖然冇停雨),當然大家都係滿載而歸啦!
咁我見都成 4 點幾啦,就提議不如早少少去今晚既 Pension(ル・モンヴェール),因為聽日返新宿就要還車啦,我地沿路買左咁多手信,都係時候要執下個喼啦!
ル・モンヴェール都算係プリンスショッピングプラザ附近,渣 10 分鐘車左右,我地今次係卜左三人房既,有三張單人床,間房既面積都算幾大下,仲有私人廁所,咁我地係 Pension 度 hea 左陣,影下相,睇下雜誌咁就到晚餐時間 lu~
今日既晚餐係 pension 既西式晚餐,係開餐之前,個 relax 既氣氛真係好好,屋主開住 d 好柔和既鋼琴音樂黎做 background,晚餐既份量唔算好多,但係幾好味,個甜品仲有驚喜添~
食飽飯,我地就返房好努力咁封喼,先發現原來我地真係買左好多野呀!!!


text:
同理心不可包容入侵者
我明白香港有好多人係堅有同情心,見到個細路女喊會覺得好難受,不過我想問有邊個做人老母嘅會帶埋個女街度同人炒晒大鑊呢?會嘅唔該舉舉手.(其實我仲係唔明點解要用個箧裝書仲打開俾人睇)
人有同理心係好事,不過我唔認同同理心要擴大至包容入侵者,賊都要當過門客我真係唔得掂.大家亦要小心同理心俾人煽動誤導,依家傳媒嘅功能已經變成製做偏向景象機器,同政棍合作宣傳一啲都唔出奇.上幾個月先有政黨傳媒渲染佔領者為紅衛兵,上綱上線,今次就有傳媒政黨對反水貨客人士作出類似言論,分別只係人唔同咗.例如之前有建制派話佔領者暴力,今次有陳偉業見到示威者追打老弱,情況非常類近.我一向認為要保持獨立思考,唔係人講就信,亦都唔認同盲從意見領袖或者政黨意見.
我喺度唔係講話出師有名就可以做乜都得,我唔會認同一種合理化自己所有行為嘅思想,我相信情況會變成類似權力令人腐化,我會贊成錯要認,不過要記住唔可以因為反對言論而處處限制自己.
我仍然支持各有各做,仍然認為見到有人用自己唔認同嘅方法抗爭甚至只要立場唔同就覺得人地做咩都錯嘅態度好有問題,不論左右翼人士.
光復行動叫做初見成效,依家都叫做俾到啲壓力政府,走私賊都開始知道佢地走私唔係次次都可以大搖大擺先.不過行動成本都唔輕,但係方法嘅野係可以改進,睇住結果去改進係必需.
有人話光復行動會失中間派支持,咁爭取支持係睇方法定睇成效呢?
七十幾日嘅佔領,無可否認開頭係爭取到人支持,到最後剩低幾百人,到底有幾多人係心灰離場?有幾多人因為見唔到任何成果而心灰?唔通走嘅人係因為有人打爛度玻璃門而被嚇走?成果對爭取支持好重要.
對於覺得要對準政權嘅抗爭者我唔會有任何異議,更加唔會出言阻止.
(以上抗爭者絕不包括賣港政棍或篤灰人士)


text:
Thursday, May 22, 2014
煮飯
28 comments:
乖仔有口福呀! 你係廿四孝媽媽ReplyDeleteReplies
整咗我都有得食嘛.Delete
佢唔係成日喺屋企,耐唔耐做吓廿四孝媽媽啦.
爸爸上星期又係整蘿蔔糕,我哋用粘米粉,但蒸出嚟個糕爽嘅?ReplyDelete
呢度想整海南雞都好似無呢啲醃料, 要搵吓先.我平時用雞湯煲飯,再用鹽焗雞粉醃雞,呃住DONDON先.Replies
你爸爸好叻呀,蘿蔔糕都自已整,係用粘米粉架,會唔會蘿蔔唔夠水份,如果係就加啲水.Delete
呢盒海南雞飯套裝呢度唔見有得賣,用雞湯煮都好味呢.
刨蘿蔔好多功力架,係要攪好耐ReplyDeleteReplies
臘腸冬菇蝦米都要切粒粒,好多功夫.Delete
廿四孝呀媽Y(^_^)YReplyDelete
咁有冇澄麵呀?Replies
希望佢都係廿四孝仔啦!Delete
我個食譜係我媽口述架,一斤粉五斤蘿蔔,所以我冇落澄麵,落少少係咪煙韌啲呀?
- Replies
中國超市啲雞有頭有腳有内臟.Delete
粘米粉都要從香港帶回去?隻雞好靚喎.ReplyDeleteReplies
佢哋話呢隻牌子好嘢喎,咪買嚟試吓咯,過年時好多地方都賣哂呀.Delete
呢啲雞都算滑,好食過鬼佬超市嗰啲.
妳真係好媽媽,讚!ReplyDelete
妳仔仔鐘意食中國嘢ma?Replies
我有時間都鍾意煮吓.Delete
佢鍾意食中國嘢架,乜都鍾意食.
屋企人食得開心,咁就做得開心啦!ReplyDeleteReplies
佢返學無中國嘢食,返屋企食得好開心.Delete
我都未用過呢隻醬噃.ReplyDeleteReplies
係咪有好多其他選擇呀?呢隻幾方便,煮出啲飯好好味.Delete
呢個海南雞sauce 呢邊有無呀?我有興趣呀!ReplyDeleteReplies
我喺呢度未見過,如果見到有,一定同你分享.Delete
嘩~~~仲有蘿蔔糕正呀^^ReplyDeleteReplies
刨蘿蔔刨到手軟至有好嘢食咋.Delete
Jackie Green:ReplyDelete
~你仔仔返屋企, 你個廚房, 就開始忙返啲. 哈哈~~
~似符你仔仔喜歡食中餐多!!Replies
係我懶,成日唔煮飯,仔仔返嚟就要開吓工啦.Delete
佢乜都食,我多數煮中餐.
我又來黐餐咯. 你開始食椶未呀?ReplyDeleteReplies
我而家去咗一個無粽食嘅地方,下個禮拜睇吓仲有冇得食至得.Delete


text:
食自助餐最想食既當然係生蠔啦, 退而求次嚟過長腳蟹, 龍蝦都算唔錯,
再唔係冇咩BUDGET 食D 平價BUFFET 都有燒牛肉食吓加D 壽司刺身都可以滿足一餐,
最衰個次食過百幾銀既NOVTEL都有條大石班鬥搶一番
今次三百幾大洋食個LUNCH BUFFET , 以上所講既除咗壽司剌身之外,
一樣都可以冇既, 壽司都係CHEAP到爆既野, 我去到只見師傅整咁腐皮壽司,
足足整滿三分一盤, 完場後腐皮壽司仍然健在, 其他既仲有極小量既三文魚壽司,
同大量既加州卷之類既CHEAP 野, 剌身都係得3款, 例牌三文魚個D
側面有凍海鮮,又係得3款, 凍蝦, 螺同手指尾咁細既龍蝦仔,
去到BBQ 區, 諗住點到有牛排食吓啦呱, 點知得漢堡排, XX腸同XXX腸,
再行過D 咖哩區, 有印度簿餅, 但咖哩菜中得兩款係有汁可以用嚟點簿餅,
最後選咗個有椰汁既, 唔係話佢唔好食, 唔岩我食囉,
轉個灣去到熟食部希望有D 驚喜啦, 點知都係勁失望,
印象中有炒蟹係比較貴價既野之外, 其他都係炒粉飯既CHEAP 野,
COMMON既比目魚/雪魚或者三文魚排, 點都有一款啦, 點知都係冇既
行咗個圈都唔知食咩好, 最後選擇HAM 配蜜瓜,
D HAM 真係好有豬味, 不過係感覺到生豬肉既味道,
我真係唔知咁係好定係唔好啦, 我就覺得NOT GOOD啦~
沙律係近排我愛上既自助餐美食,
基本上羅馬生菜加黑醋橄欖油最好再加芝士碎就已經VERY GOOD啦,
當然有其他特別既沙律汁可以試吓會咁好囉,
而HYATT 既沙律汁只得最基本既的白色沙律醬同唔肯定係唔係欖油提供, 芝士碎都冇!!!
不過另一邊係有芝士提供的, 不過又係得三款最基本野...
甜品不在我喜好之列, 款式算多,
而雪糕咁岩又係我個三款選擇, 芒果 / 白桃 / 柚子,
我最喜愛而最COMMON 的朱古力竟然係無既,
其實仲有好多野食我無講既, 不過都係自助餐中冇咩人會食既,
例如燒味 / 點心 / 粉麵 / 天婦羅,
其中蝦天婦羅最勁, 要排隊等>.< 最後一句 - BLACK LIST
THE MARKET 我會再嚟架, 貴D就貴D 啦 ~
Sina Blog: angelayanson.mysinablog.com/index.php


text:
港島綫鰂魚涌 財務公司支店検索
鰂魚涌
鰂魚涌站是港鐵港島綫與將軍澳綫的轉車站,位於香港島東區鰂魚涌及寶馬山之間的地底,1985年5月31日啟用.該站亦是最接近東區海底隧道的鐵路車站.鰂魚涌站是現時全港鐵系統中第三深的車站,深度達42米,僅次於香港大學站(深70米)和西營盤站(深50米),不過此站兩個不相連的大堂均設於地面,是港島綫唯一將大堂設在地面的車站.該站在1989年8月,東區海底隧道落成後,將觀塘綫伸延至該站為終點站,亦變為港島綫及觀塘綫的轉車站.往返九龍東及香港島東的乘客改用鰂魚涌站轉車.加上當時大部份工業大廈經已改建為太古坊商業區,同時亦加設模範里出入口,因此使用鰂魚涌站的乘客不斷增加.在「紓緩鰂魚涌轉車站擠塞工程」落成前,其轉車通道甚至出現飽和現象.該站附近有數間酒店,包括富薈炮台山酒店,香港宜必思北角酒店 ,北角海逸酒店 ,東隅酒店,Tuve 酒店,香港北角麗東軒等.還付附近有十分多街道及設施,包括太古坊,康橋大廈,大昌行商業中心,萬利廣場,濱海街,鰂魚涌公園,糖廠街,華蘭路,芬尼街,嘉諾撒書院,海澤街,海堤街,西大堂,模範里,東港中心,健康邨,模範邨,香港青年協會大廈,香港殯儀館,嘉里中心,柯達大廈,北角政府合署,泓富產業千禧廣場,友邦香港大樓,香港聾人褔利促進會等.鰂魚涌站於鰂魚涌站是港島綫及將軍澳綫的中途站,並是一個重要的兩綫轉車站.乘客可以利用此站進行轉乘,經東區海底隧道往返九龍東或將軍澳及港島綫往柴灣沿途各站.


text:
踏入左12月相信又係一班小朋友好鍾意既月份, 因為可以過一個普天同慶又開心既聖誕節! 其實我自己由細到大都好鍾意依個節日架~
12月學校分別兩日攪左個聖誕自助餐派對(18號) & 聖誕親子嘉年華(19號), 參加活動可以比龍BB 增加聖誕節歡樂氣氛!
18號聖誕自助餐派對參加費用$120 有款多自助餐食物, 飲品, 精美禮物包等等......聽到都覺得豐富, 不過家長無得陪同, 只限學生參加!
琴日接龍BB 時見佢好開心咁走出黎, 又有得玩又有聖誕禮物, 佢開心到吾捨得比我幫佢拎袋(手抽&背禮物袋)!
之後我地返左公公度玩, 龍BB 即刻打開個禮物袋拎頂聖誕帽出黎扮小小聖誕老人~
禮物袋D 禮物都幾豐富, 有小勞作~
19號聖誕親子嘉年華話明親子就當然可以由家長陪同一齊參與活動! 學校會預先問定參加人數比遊戲劵, 憑遊戲劵就可以去各攤位玩遊戲同換禮物! 好開心又有得玩, 雖然遊戲設計好簡單, 但係見到龍BB 好投入參與同親力親為去完成個遊戲, 我見到覺得重開心!
玩完遊戲幫龍BB 同聖誕老人影相, 不過龍BB 呆呆地吾識笑......
依張係龍BB 自己要求影架! 其實個背景好大好靚, 只係因為我影吾晒炸!
辛苦各位老師同工作人員今日既安排!
佢地係度整緊食物派比參加者!
現場好熱鬧~
龍BB 今日又滿載而歸, 我地係拎住張遊戲劵去每一個攤位玩完蓋個印再拎小禮物!
留返Boxing Day 可以慢慢拆禮物玩喇~
另一樣想提及就係龍BB終於有功課做喇, 我期待已久既功課終於出現, 其實我一見到D功課真係好開心, 因為我一直好想睇住龍BB一路教佢一路陪佢做功課 (遲下可能功課多到驚XD)!
今次收到既聖誕假期功課都有D深, 我已經急不及待教龍BB做左幾頁, 因為功課都幾深加上吾想龍BB 亂油, 所以我會先講解完再捉住佢隻手一齊油, 重有幾頁留返老公教龍BB啦......heeee!


text:
食到Nico's真係好機緣巧合
一開始係咁啱經過見到門口既宣傳牌先知
終於去左試
Semi-Buffet Menu
青醬雞肉沙律
雞粒不油不膩,好似冇脂肪但又唔會太硬實
青醬好香又唔油,抹走平時食青醬油膩既記憶,加分位
燒牛肉
牛肉入口即溶,好香肉味
薄切令肉好易入口,亦冇咩筋果類
脂肪是關鍵!少量圍邊既脂肪唔油膩,放入口即刻溶化,油香滿溢,又唔會成口油淋淋
蝦
夠大隻,好少見
鮮甜爽口
肉腸沙律
有唔同款既腸仔,雖然唔係脆皮,但都幾好食
加左茄汁更開胃
金寶撻
上面金寶大粒左少少,可想而知食落有點過硬
同埋美觀都稍有欠差
不過餡既味道令人滿意,微酸,整體唔會過甜
Tiramisu
是聖物
佢個別裝可以免卻自助時會毀食物容貌及不潔等情況
另外,甜品本身唔會因太多酒會好苦澀
反而只係會有濕潤但酒香濃郁並偏甜
曲奇
個人中意朱古力款,較crunchy
Chestnut Puree
甜味好自然
食到栗子味都好香濃
唔會好膩
麵包布甸
佢用既係牛角包
唔會好油但唔係脆身
如果有雲尼拿汁就好了:^o
藍莓切餅
面頭好似金寶既其實係椰絲
好似椰撻既味但佢唔會過甜(有時椰撻既會甜到乸口
味道同整體好清爽,唔會好似平時既甜椰蓉咁油
加上佢藍莓部分真係比較酸,中和番甜味
批底都係少甜,可以降低番整體既甜度,反而好開胃


text:
有朋友同格友問我點解宦唔update個blog,我先發覺我真係好耐冇update我個blog啦,因為之前又去左大陸住左個幾月,以為就會有好多新鮮事發生啦,點知令我非常失望...頭兩個禮拜去左搵我老公(親愛的係福建做野),初到貴境,真係唔親身體驗過唔知道,老公公司簡直係一個減肥大本營,去果邊做野既台灣人都瘦到冇飯依咁,當然我老公都唔例外,佢由我儲心經營既肥do do體型係兩個月間走晒,變返以前既瘦樣(當然我係既羨慕又心疼)
因為佢公司有煮飯既媽媽專煮俾佢地台幹食,應該唔會咁差,去到先知原因出係佢地老闆身上,佢地老闆簡直唔係人,連食餐飯都要碎碎諗,大佬呀...成日咁樣疲勞轟炸想肥都難啦,我真係唔好彩同佢食左成個禮拜飯,佢係全公司最唔想見到既人!同埋果度真係好污糟,冇一條街係乾淨,大陸人既水準真係差到呢,好既野過冇耐都會變得污糟晒,最誇張就係周圍都係(黑衣),真受不了
我之前心諗去到時可以上網,應該冇問題啦,點知又係攪到我唔想留既主因,網你上到,但係所有中國以外既網站都俾大陸封鎖晒,唔係咁攪呀???後黎就上大陸網站搵有咩方法可以上網,最後俾我搵到一個代理,可以幫我解決果兩個禮拜既上網需求!到左兩個禮拜後又去左成都搵我媽咪,果邊連上網都有問題,我媽咪住果邊個訊號簡直係差冇我發癲,攪到我的facebook game都冇得玩,電視又冇得睇,我媽咪又要做野,得我一個人留係住果度,我一個人又唔敢出街,大陸既地方我冇信心一個人出去,所以係果邊三個禮拜,我最高紀錄係10日都冇出過去,又同外界隔絕,我成個人都自閉到不行,最後因為老公有得放十一黃金週,佢決定帶我返黎台灣,順便等明年攞身分證(因為我出境紀錄差唔到滿,一定要留返台灣)就咁就結束我個幾月既大陸之行,最大得著就係見到我媽咪,同左佢三個weeks,佢都好開心,返黎果日真係有d唔捨得我最愛既媽咪,見到老公成個人喊到豬頭咁,真後悔同媽咪相處個三個weeks成日同佢嘈發佢脾氣,不過依d都係我地兩母女既生活方式,偕因我係媽咪心目中既女王...
真係想快d再返去見佢,同媽咪撒嬌


text:
人口
人口(粵拼:jan4 hau2)一般來講係特定一國或一笪地方嘅人數.呢個定義,亦可引伸到生物學上,即係一笪地方,某種生物有幾多.人口嘅多少由好多因素決定,比如死亡率,出生率,婚姻率,離婚率,就連宗族對生育嘅干涉都會影響人口.研究人口嘅有社會學,經濟學,地理學,研究嘅內容好多,比如話人口流動嘅成因.
人口研究上係比較依靠概率,即係話人口研究資料係要取大樣本,然後先至能夠搵出個中嘅大勢.所以有時人口嘅研究成果唔多合個人層面上嘅具體情況.就攞人口流動講,影響人口流動嘅因素係好多樣嘅,對流動嘅呢班人中嘅是但一個來講,佢之所以流動嘅原因可能係獨一無二嘅,當各種因素集合,將呢班人作爲群體研究時,人口流動嘅成因就會變得好模糊.雖然係噉,人口學嘅研究重係要嘅,比如人口流動對市場營銷就好緊要,尤其啲街舖,商場呢類要靠人流搵食嘅行檔,研究分析下人口流動,有利於佢確保到啲潛在顧客.
統計來講,有時唔係用地方來計,而係用某啲共同特徵來計數.統計幾多人嘅調查,叫人口調查,人口統計或者人口普查,對一國嚟講,人口普查往往幾年一次,以固定期限方便研究數據.隨咗點人數之外,亦統計埋人唔同狀況,好似收入,住屋,年紀,屋企等等.人口調查好緊要,佢直接同政策相關,等政府得出數字同趨勢,方便施政規劃.商業機構亦可以從中準備部署.


text:
05/07/2008(星期六) 晴天 策馬特(Zermatt)→勞特布魯尼(Lauterbrunnen)
今朝五點幾就爬起身,好彩重未日出,等到 5:47開始日出啦!啲陽光開始慢慢咁射向馬特洪峰啦!
到6:15成個山頭都光晒啦!真係好滿足呀!
睇完日出LH都起身啦!平時hostel係七點先開始有早餐食,但唔知係咪今日有馬拉松比賽呢!我哋六點九落去canteen早餐都已經開始重好多人添!其中有好多係參賽嘅選手,有啲年紀都唔細嫁啦!真利害!
食飽飽我哋就返房收拾晒我哋嘅行李離開哩到啦!今朝我哋唔搭巴士啦!因為除咗唔知要等幾耐,而且落斜都好輕鬆姐!
哩輪就係策馬特專用嘅環保電動車嘞!
馬特洪峰又再躲藏喺雲層裡面啦!
馬拉松嘅起步點呀!
我哋搭八點八開出嗰班車出去勞特布魯尼(Lauterbrunnen),全程差不多三個鐘頭但要轉幾次車,喺Visp,Spiez同埋Interlaken Ost轉,而今日係咁多日以嚟遇到最多人搭車.唔知係咪星期六嘅關係,基本上好多人都係向Interlaken個方向去,多人到連行李都冇地方放.
但都好順利去到Interlaken Ost轉車,喺哩到我哋都好小心咁睇清楚上嗰個車廂,因為哩班車係會喺中途一分為二,前半節去格林戴爾華德(Grindelwald),後半節先係去我哋要去嘅勞特布魯尼(Lauterbrunnen).
十二點就到咗Lauterbrunnen,我哋係哩到會住三晚,選哩到係因為我睇到哩到啲資料覺得真係好以海迪住嘅地方,尤其嗰個修塔布巴哈瀑布真係同海迪片頭打鞦韆嗰景一樣,而且哩到嘅住宿費都比Interlaken同Grindelwald平.
我哋今次哩間hostel好近車站,出咗車站轉上大路第一間就係,真係勁方便
http://hk.myblog.yahoo.com/jw!xKRw0VmBGB4ShQv8ezyHYho1NuoRnw--/article?mid=2898
而且哩間Valley Hostel嘅口碑好好,我三個幾月前訂三人房,但今晚都已經full咗!所以今晚只可以住六人大房,明日同後日先可以轉去三人房.
去到未夠時間check in,阿老板伯伯叫我哋放底啲行李三點後先再返去check in,咁我哋就喺佢個飯堂食埋個晏就出去!
我哋第一站就去繆倫(Mürren),用Swiss pass坐纜車唔使比錢.
哩個小鎮好寧靜好舒服,而且哩到有好好靚嘅花花.
行行吓經過一間新加坡華人開嘅餐廳,老板同我哋傾咗陣計,我哋咪話plan咗明日去少女峰,但佢竟然話點解今日咁好天唔上去,明日會落雨喎!到時咩都睇唔到,吓!唔係嘛!而家咁好天明日點會落雨呀!但我知佢哋當地人睇天氣真係好準嫁!策馬特個伯伯已經係一個好例子啦!死啦!咁點算呀!唯有而家影返夠本先啦!老板話前面哩個就係少女峰!但我都唔知邊個打邊個.
回程啲風景
行咗輪我哋就返去Lauterbrunnen然後轉車去威根(Wengen),又係有Swiss pass坐纜車唔使比錢.
有吊車可以再上山,哩程就要比錢,但Swiss pass就有折不過我哋冇坐.
行咗陣之後!B女喺麵包舖買咗嚿不明物體做High Tea喎!嘆完之後本來諗住去圖魯梅爾巴哈瀑布(Trümmelbach Falle)嫁!但係嗰到六點姍門,而家過去都應該趕唔切,所以就返去hostel check in嘞!
佢同LH都話好食,我就嘛嘛哋嘞!我發覺佢兩個啲口味越嚟越夾喎!
返落嚟時喺纜車攞包餅出嚟食發覺包餅發漲呀!唔知係咪上咗高啲氣壓嘅問題呢?
返到Hostel好快就搞好手續,不過勁多人呀!阿伯伯重比張鬼咁長嘅手則比我睇,我都睇唔切,唯有影低佢先!
我哋見都幾多人,所以攞咗房擺好晒啲嘢就嗱嗱聲落去廚房煮嘢食先啦!
食飽飽都係7:30,咁我哋就出去四圍行吓!
修塔布巴哈瀑布(Stabbach Falle)
散完步就返去沖涼瞓覺.
哩張係喺間房到影出去嫁!
食: Supermarket: CHF12.40 (脆肉瓜,蕃茄,香腸,蘋果,乳酪)
麵包2個: CHF4.40
手信: CHF11.60
Postcard : CHF0.80 x 3
住: CHF75.00 (CHF25.00 x 3)


text:
第四代好多時唔知出路喺邊度,但除咗鬧爆第二代人唔俾位我地上,我地仲可以做乜?
我嘅答案係間接路線(indirect approach),人生規劃上嘅間接路線,可以用藍海理論嚟講.
依家啲家長好得意,好鍾意一窩蜂向同一條路進發,例如入名校,當你見咁多人爭果條咁窄嘅路,咁嘅殺戮戰場紅海你爭嚟做乜,你付出幾倍氣力隨時得番個桔,喺戰略上,似係災難多一啲.
你應該搵啲無乜人行過嘅路嚟行,好似我咁,小學人人爭筲箕灣官中嚟讀,我偏偏走去讀中文中學嘅金文泰.當人人補習搵外快,我就寫政治評論搵外快.人人爭住讀工管,我走去讀政政,呢啲路睇落唔直接,但事實上當你慳咗好多力氣時,你嘅進度會比人快嘅,一如曼斯坦嘅德軍經阿登山區進軍法國一樣,睇落崎嶇,但由於法軍唔發覺呢條路係坦克行得,結果曼斯坦軍團行得遠遠快過同你馬其諾防線正面衝突.
基本上,我識嘅朋友,好多查實係靠藍海或間接路線去上位,除咗我本人,以及林忌,我前女友,我識好多文化界朋友,都係咁.
好似黃明樂,好多香港人會認為她有政務官點解唔做,但我睇法係,如果她有向從政呢條路,她由幫泛民打選戰,做自由人,做文化人,再日後經民選呢條路,再嚟個回馬槍,同她同屆嘅,邊個會快啲做局長或副局長,我相信識間接路線嘅人,應該知道我推斷嘅答案.
第四代人,無必要再被第二代人嘅直接路線框死自己,發揮你嘅戰略頭腦,你搵你嘅未來,呢個係我二零零八年嘅忠告.


text:
尋日同朋友A去天后晚餐, 我特別揀左呢間位於天后清風街(橋底) 較隱蔽既餐廳. 呢間餐廳係四五年前俾我發現, 其間耐唔耐都有黎食, 最鐘意既係夠靜, 少人, 但食物質素又唔差, 啱晒同朋友/男朋友黎撐枱腳, 傾心事啊!
而且我都幾鐘意佢歐陸風味裝修, 好舒服!
呢間餐廳主要係食西餐, 但我諗佢無分邊個國家, 每次黎都有唔同
尋日係粟米忌廉湯, 我記得之前有試過係南瓜湯/蘿宋湯
一直令我念念不忘既係佢地既大蝦Risotto, 好Creamy, 又夠熱, 好好味, 今次係南瓜意大利飯, 但我都係比較鐘意以前既蕃茄味!
朋友A 知我又想食牛排, 佢話佢自己好NICE喎, 所以就我點牛排, 等我可以兩樣都有得食.. 哈!!!! A級肉眼扒, 瘦骨如柴既朋友竟然慢慢食, 慢慢食都差不多食得晒! (好羨慕佢食極唔肥~)
最後, 我地仲有另加甜品,, 太誇張!
朋友A既朱古力雪糕拌蘋果酥
我既法式Cream Brulee, 好滑,, 食完好滿足呢!
Set Dinner 仲有包咖啡/茶, 大約每位$200.
奧運期間真係十萬個唔願意出街, 尤其尋晚又有跳水決賽, 又有女子平衡木決賽, 仲有溏心風暴啊!!! 所以我好狠心咁叫左住係九龍既朋友A過黎天后用餐, 方便我可以十點前返屋企, 哈!! 真係唔好意思, 下次就返你去九龍啦~ heeee
聽日大少返到HK, 但又會咁啱今日又掛一號風球! 希望大少一切平安, 順利到港, 求主保守!!
餐廳名 : Cafe Eos


text:
一台獨大有乜好
吞金滅餸確離譜
廣大市民心火燥
三句唔埋問老母
前幾晚在街口被黃伯截住,佢話屋企個公仔箱唔知係咪壞咗,個老番台搞來搞去都只係得單聲道,搞到佢聽極都唔明套劇講乜東東,仲叫我幫佢較番雙聲道喎!咁我咪跟佢上樓睇吓幫唔幫到佢囉!點知我發現佢個公仔箱好正常,於是問他究竟是那一套片集冇配音.佢話唔知劇名點叫,只記得一套係檢查骨頭破案,另一套係講個男主角諗嘢好叻破案嘅.我聽後登時明白晒,於是話畀佢知那兩套片集已經冇配白話,完全唔關部機事.點知黃伯聽完我講之後滿臉不悅,仲問我點解失驚無神取消咗配音,我真係唔知點答佢囉!
講開又講,日前亂制頭領China Bun在老番台接受訪問時點名踢爆,在行企會裡面只有施威一個人反對發牌畀神童台.如果屬實唔話,就真係豈有此理喇!勢估唔到施威對冇記咁關照,但係義氣博兒戲.冇記唔單止冇趁兩個新台未開幕拿些好劇種出來箍客,反而讓那齣苟延殘喘嘅「晚飯劇」繼續悶街坊,仲要將雙聲道劇種打回單聲道,擺明係欺負街坊冇得揀.呢啲咪係一台獨大嘅真實寫照囉!
其實呢件事正好反映出,繼地產霸權之後公仔箱霸權又得到縣府嘅過分照顧,以令廣大市民嘅合理須求落空.自開埠以來,紫荊城就是憑自由經濟帶動而獲得成功.今次縣府以市場容納不下太多公仔箱為理由而限制發牌給神童台,其實係窒礙自由經濟市場發展.商場上留強汰弱是自由經濟成功所在,公仔箱同樣是一門生意,點解不能讓市場去決定存亡呢?假如限制是利民嘅話,當然不會有人反對.但係當限制變成剝削嘅時候,那就人人得而反之!看來,社會上嘅怨憤多是孽由自作矣!


text:
繼續籃球!! 今次睇下本地甲一籃球嘅爭標大戰
今朝起身,無NBAPLAYOFF睇真係有啲唔慣,因為雷霆已經以場數4比2搞掂左馬刺,率先殺入今年嘅總決賽.嗚嗚,本來呢個系列賽開始前我係睇好馬刺架,頭兩場佢地又真係好輕鬆就贏左OKC,咁我緊係諗住自己真係幾好眼光啦.結果……都只可以話,雷霆的確係一隊年輕球隊,學習能力真係快啊. (UM…我都知無論點都兜唔到架喇,我已經比啲同事潤鬼我架喇……)
雖然今日NBA就要小休一會,不過我都繼續熱愛籃球啊.喺尋晚,灣仔修頓就打左兩場本地籃球嘅大戰:頭場有永倫對福建,尾場就係飛鷹對南華.
稍為講少少本地籃球嘅背景喇:甲一8支隊伍,近三五年黎,都係兩極強,兩強,四弱嘅局面(呢句野我喺節目講過架喇,攞返出黎用多次先),爭冠軍嘅係永倫同南華;三四名就係福建同飛鷹,其餘4隊基本上都要以護級成功為首要任務.
不過喺今季嘅常規賽,福建就打老虎成功,贏左南華,可以話令到成個聯賽局面大變.
永倫同福建,兩隊同樣係5戰5勝,係一場榜首大戰.
呢一場比賽,雙方可以話係各有優勢:永倫嘅正選5人喺賽力上會有優勢,佢地嘅pick and roll用得好純熟,隊友之間嘅默契非常好;而喺近年積極以年輕球員為班底去重建嘅福建,正選同板凳球員之間嘅實力分野唔大,而且活力上會佔優,唯一就係經驗及唔上對方.
呢一場比賽,喺頭段雙方你來我往,分數咬住上.可能心情緊張,第一節尾段嘅時候,球證一個判罰引起永倫教練團嘅不滿,一度鼓噪.算係呢一場榜首大戰嘅一段小插曲.
呢一次,永倫以經驗同穩定戰勝活力:雙方各有4位球員得分達到雙位數,但永倫就有二人做出DOUBLE DOUBLE:分別係周迎堅有15分10籃板,以及香振強做出12分10助攻.比賽嘅detail就唔講太多喇:最後呢一場比賽由整體發揮得比較好嘅永倫以83比73勝出.而尾場南華亦順利擊敗飛鷹,聯賽排名第二,將會同永倫爭常規賽冠軍.
雖然好似到頭黎又係返永倫同南華爭冠軍,不過今年嘅福建真係比到球迷一個驚喜,去到季後賽嘅時候,可以期待佢地會為大家帶黎另一啲驚喜.
大家有時間嘅都不妨去修頓度睇本地波啊,更加歡迎籃球之友一齊黎吹下水,講下波經.
其實本地籃球真係幾好睇架.喺技術層面上面當然就及唔上NBA啦,不過現場嘅氣氛都幾正幾好feel架,尤其係黎緊星期五晚,有永倫同南華嘅常規賽冠軍爭奪戰,全場坐滿人,一齊嗌哂,一齊爆粗(呵呵,球場內少不了的啦),享受本地籃球的魅力﹗﹗


text:
星期六, 3月 24
故事
睇狄卡比奧, 話要入人夢就要用 implant 暗示, 回頭諗下咁次港人都畀人由兩三年前已 implant 緊, 唔係一隻鷹點可以變做民生救主咁款. 上次零三一役, 自由黨已經跣左上高一楝, 用曾貪都係無辦法之中既唯一辦法, 既然阿朱鎔基黎唔到做特首勒, 咁就不如自己做囉. 咁邊尐人可以信先, 只要可以有把握可以控制到六百票以上就得, 但太肉酸都係唔得卦. 做好做醜, 都要用下以前既技倆, 好似以前尐民盟咁, 擺番幾個地下咁, 明就係民主席, 暗既就係執行黨既指示. 現實黎講, 香港既民主進程取決於中央對推進政改既彈性, 以近日烏坎村同六四字眼搜得到, 怕且香港會係可見將來要鬆一鬆, 做實驗又好, 做展示又好. 但鷹都話要做多任, 咁係自己人將民主化推進, 好過畀尐養唔熟既去做, 唔好講個尐民主政客勒.
上次董生孤身一人去執政, 就算第二任用到問責制, 都係大勢已去, 仲唔好講入面鬼打鬼勒. 今次民建聯當然係膽, 但自由工商已反左大半面, 咁唯有扶持綠葉同分裂尐商會去做第二梯隊黎卡住分組. 阿唐營今次玩到咁大, 后面仲有四大, 又點會咁易退縮, 但數埋尐票, 連第一梯隊都唔夠, 咁唯一就係同民主派做一個弱既聯盟, 就好似而家咁玩白票策略咁. 今次社福界同醫學界都好 buy 隻狼, 民主派都有唔少民粹同一路既成份, 呢尐一早分左出去同扎根社區既, 怕會走出去聯合做隻鷹既第三隊, 過多十年八載都會同民聯結合卦. 而民主派既基本教義派會走得更極端, 都係一個必然既市場策略黎既. 而主流民主派會游疑於去縱橫捭闔定係更加民粹去迎合選票, 如下一任特首同后一立法局尐民主收到貨, 咁岩阿溫總真係平反到六四, 真係唔知點投佢票囉, 雖則我都投左佢地幾十年勒.
2 則留言:


text:
完全吾記得有無講過介夜奶,一開始時妹妹都係3至4小時食一次,所以有時12點餵完,到4點又要起身餵,最慘係佢食得好慢,食親都成個鐘,成完又要抱一陣先,因為怕佢會spit up, 所以好多時都係睇住天光,勁辛苦! 餵完又要泵奶,夜深人靜真係倍覺寂寞! 泵完時都已經6點幾,訓一陣又要起身湊住個大既,不過有時好累我亞媽就會幫手湊住佢,但最大既advantage就係,我地多數都湊大女去99度,因為我吾想佢既生活方式突然轉變,同埋,我坐月真係湊吾到大個個呀! 既然99吾介意,咁我當然吾say no啦,哈哈哈! 一開始其實我都無點坐月,因為好想好想陪Hannah, 就算幫佢沖涼沖吾到,但我都想花D時間係佢身上.就係咁坐上坐落我就覺得腰開始痛,到最後我考慮到自己身體,我就要求老公幫手,叫佢抱Hannah上梳化我先同佢讀下書,要我彎腰坐落地下真係難少少呀! 哎呀,又離左題,其實係想講佢夜奶呀,佢大約兩個月左右就自己吾食,有時我地12點餵完,6,7點先起身,佢吾醒,我當然吾會餵啦,一開始時,因為佢成日訓,就算夜晚10點都照訓,所以要佢12點左右又訓當然無可能,但到adjust佢時,就8點鐘吾比佢訓,之後可能佢慣左,我地就大約10點左右餵最後餐奶,佢有時都會玩玩下自己訓,希望可以keep到啦! (都係咪講咁多!) 易湊程度都OK,點都好過Hannah, 因為Hannah吾訓架! 不過妹妹濕疹就嚴重,雖然醫生話大D會好,但見佢個樣咁,我都好心痛! 我地有時幫佢查藥膏先會無咁紅,但我又吾想成日查,唉.....好矛盾! 希望好快summer到時會好D啦!而家亞媽train佢9點多餵奶,之後就放上床訓,因為到佢走時,我真係無咁多時間adjust佢呀! 所以如果佢可以9點左右食最後餐奶咁就最perfect啦!(finger crossed!)
餵奶方面,一開始時都會餵奶水,隨住時間同休息足夠,妹妹暫時都係全人奶,希望工作吾會令我奶量減少啦!
今個weekend會同另一個小朋友去children museum, 希望到時會多D playdate, 咁就可以多D機會去socialize 啦!


text:
有胃口嘅超人李(左),清減咗嘅超人李(右).
中環人語
超人李何事清減?
超人李四年來首次見外國傳媒.果然有料到——叫事頭婆唔好脫歐,否則會好麻煩.鬼唔知咩,家吓佢鋪頭有近六成利潤來自紅毛國,脫歐有乜三長兩短,你估佢會好盞鬼呀?結果係乜,大家知道啦.班紅毛唔聽超人李支笛,莫非李氏力場去唔到咁遠?
不過佢老人家咁耐冇露面,面口確係清減咗.委員長未落嚟,佢已經放定聲氣話有腸胃炎.等人唔好以為佢刻意避席唔俾面.點知委員長返咗歸啦,佢嘅腸胃炎都仲未好番.醫學昌明,冇理由拖得咁長手尾㗎?佢清減成咁嘅樣,睇嚟真係冇胃口.莫非天口㷫?冇理由吖,有冷氣㗎噃.
中環寸嘴:有汗水,淚水,血水,冇奶水
工廈大王楊耀松長子,游走高級酒店,銀行,及知名食肆,與各路人士打交道,自認有 jet set生活方式,透過美酒佳餚,察看人生百態,把「生平絕學」不吐不快與粉絲分享.
我以前成日講:「啲嘢咁容易俾你估到,就個個變晒李嘉誠喇!」英國脫歐,個老友窒鬼我,叫我以後要改口,呢鋪連李嘉誠都估唔到呀!今次班銀行佬個個驚到標尿,恒指跌至 18000點,往時就叫我搬定多啲錢去補倉,今次歐洲佬唔識救市,可能跌到無底深潭,班友講都唔敢講!唉,你睇 Barclays股價喺倫敦跌到停板,之前私人銀行賣埋俾新加坡佬,喺香港 Barclays都冇乜嘢剩,好彩之前向銀行佬「班」多幾個 Barclays 325周年紀念環保袋,真係三百幾年嘅光輝日子,往事只能回味.
李嘉誠都算係唯一去海外投資有啲成績嘅「人辦」,一帶一路喎,如果係好 project,未出街已俾人擸晒啦,仲等得切坐私人飛機去考察呀,都係留港建港最實際,想當年我都做咗一帶一路海外投資嘅炮灰,有汗水,淚水,血水,我唔係女人咋,如果唔係奶水都要泵埋出嚟,死鬼老豆仲怪我引導佢投資外國,差啲連佢工廈大王個徽號都保唔住,所以千祈唔好叫我做工廈大王二世,如果唔係就前世唔修,我只能受得起工廈小王子—— princeling呢個朵,繼承咗工廈大王嘅「食邑」.
「補白」,上個禮拜我話做嘢要慳慳哋,但係又要有 flying colours,而唔係 fly colours,手民之誤,老友都估我啲英文應該冇咁水皮呀.
香港仲有言論自由
官家嘅 2015《香港年鑑》新鮮出爐.揭開第一頁嘅「大事剪影」,映入眼簾,赫然係香港國際機場.機場發生咗啲乜嘢大事?你懂的.
更加頂癮者,係同呢張機場大相打對面,並非別的,正是代表法治之終審庭大樓嘅士擔細相.年鑑老總想表達啲乜,唔使畫公仔畫出腸啦啩.過渡就嚟廿年,好彩香港仲有言論自由.些少咁多啦.
蓮香樓傾租有法
自九六年搬到中環威靈頓街的蓮香樓,一直租用曾昭灝大廈地下及一樓,兩層茶樓租金多年來是四十多萬左右;但近日傳出蓮香樓不獲續租要結業;原來今年初資本策略主席鍾楚義以一億五千三百萬向蓮香樓業主曾氏後人購入鋪位;嘩,以舊租金計,回報率唔夠 0.3釐,唔啱數,唔提加租就假啦,因而傳出蓮香樓不獲續租,其實呢啲都係業主同租客「鬥拋」嘅板斧.中環周大福未同長實續租前都放聲氣搬,士丹利街嘅新同樂酒家近排都話要搬,不過據老茶客講,蓮香樓已續租,業主俾佢做多一年半,如果鍾楚義有意向樓上單位收購,以統一整幢業權再重建都頗花時間,咁又唔急於趕走蓮香樓嘅.